text:
進擊の大姨媽之:男友想衝紅燈?
肉食男友:
涼子,我睇左你之前有個post講女仔經期前後都好大食,我聽到之後好開心,諗住同女友係經期果段時間嘿嘿嘿,唔會有bb又唔洗用套嘛,點知佢嬲左.乜唔係女仔會大食咩?細佬我表示理解唔到.
涼子:涼子都唔知話你心急好定係點…..某程度上係自找…….要知道女仔係經期時間身體好差,日日流咁多血,又痛又攰,仲點同你搞?
記住重點,係女仔月經前後都想搞既原因前者係因為子宮充血,準備養份比胎兒住夠10個月,而同時卵子成熟,等待精子來臨而受精;後者係因為月經後身體再次準備新週期,體內女性荷爾蒙又改變,令到身體有需求.
月經期間,係的確絕對唔會有BB,但係呢段時間性行為,除左好多血搞到好污糟之外,亦會增加女仔有陰道炎/尿道炎既機會,有D女仔因為月經既時間伴隨經痛,因為男方既性刺激而引起強烈子宮收縮,係變左劇痛,仲會因為收縮而增大左經血流量,容易變成血崩.因為一時快感搞到伴侶咁,真係唔知講咩好!點解唔等月經尾聲乾淨左先呢?
雖然,唔用套用自然方式避孕的確係可以既,但如果唔識睇女性體液狀況係一定1000%唔會準.其實自然避孕法某程度上都令女性知道幾時會易有BB既,係上一篇進擊の大姨媽涼子曾經講過,學識記錄月經週期,就會知道月經週期間距有幾長, 但唔係一時三刻既事, 要好似做研究咁記錄一段時間先會見到個月經習慣;早排亦出過文,當中講發過女性分泌物,如果係滑既拉到絲既時候搞野就一定會中招;但男仔唔好話人唔夠水,就係因為唔夠水先代表不孕期.都係果句, 自然避孕法係要男女雙方自己出去報課程學,呢個方法香港現今醫護人員都未必個個會識/拿捏得準,咁樣仲博得過唔用套?要開心係要付出既.
性行為除左你情我願,都要雙方互相尊重,姨媽到流咁多血都仲生存到,呢種生物叫女人.
撰:毒菇涼子


c: text/html

text:
「數據」
如果你問我點解過去嗰十年都無轉過行,點解我開口埋口都淨係講數據,點解到呢刻都仲未放棄係香港推動數據分析嚟個產業?因為我仍然相信香港係嚟方面有優勢,而且可以發展成為一個相當重要嘅產業.當然想做嘅太多,而時間太少,我只係盡自己有限嘅能力去推廣數據分析嚟個行業.雖然香港個市場好細,但係數據分析係無地域限制所以唔應該局限香港嘅市場.
「潛質」
其實我好多年前講過,我相信香港係有潛質作為一個數據分析嘅樞紐.數據分析嚟個行業係易學難精,因為所涉及嘅範疇特別廣,特別闊.雖然數據分析會牽涉到資訊科技層面,但係香港有好多數據分析師,只不過佢哋係金融業.未來半個世紀嘅發展,其實都會環繞數據,而如果無人去翻譯數據嘅話,俾你有再多嘅數據都無用.依家香港呢個產業仲係起步階段,所以應該係由教育做起!
「發展」
其實講咗咁多年,好多人都覺得數據係好有用,但係又唔知點樣開始.其實本地已經有幾間公司已經做得好好,如果可以分享多啲,交流多啲,唔好淨係講啲表面嘢,其實我相信好多公司都會投資落去聘請人才.但係可悲嘅係,香港大部份嘅公司仲未開始轉型,好多時都係好短視,所以數據對佢哋嚟講唔係一樣必需品而係奢侈品.咁你話嚟個產業點可能發展呢?
Also published on Medium.

robotstxt: allowed

filter: keep


text:
今日美中不足就係唔可以見到揚帆嘅鴨靈號,不過小小豬聽左導遊哥哥話夜晚遊船海都有另一個靚景之後,佢就已經心思思好想再嚟搭多次.哈哈哈...咁如果下年生日仿然有生日優惠,我都好樂意嚟上嚟鴨靈號睇埋個夜景嘅!
2018年8月9日星期四
(期待已久的節目)鴨靈號生日海上遊
9 AUGUST 2018(THU)
經船長叔叔提意,我地揀左船尾甲板上嘅靚位,因為依個位係可以睇晒成隻船同埋會睇到海上嘅靚風景呀~
鴨靈號係香港依家唯一仍在行駛嘅古董中式帆船,當然我地都好期待可以見到佢拉帆嘅樣.不過只怪今日海面太大風,為左安全所以冇打開帆,見唔到揚帆都有少少失望~
每一位乘客都可以有一份飲品提供(選擇酒精類飲品都可以),我地邊飲晒邊睇風景都好寫意呀~
初時行駛都比較大浪,所以船長叔叔都唔建議我地周圍,所以我地都好乖乖咁坐定定係甲板上.當船駛到海中心時,風浪明顯細左多好,我地就當然爭取時間落船下層參觀下啦(當然我地都係慢慢行,亦都唔敢行得太前,始終安全係最重要嘛).
船頭就係拉帆嘅位置~
仲有一系列以前漁民嘅捕魚用具~
由於鴨靈號曾經下沉,經熱心人安排從海底打撈出來,再經過修復先可以保留原貌.為左紀念鴨靈號嘅歷史,所以依家船上亦都保留之前嘅船鐘同埋其中一件木船材料作為留念~
雖然依家都只係用作觀賞之用,但都依然保留一啲傳統習慣,就好似開船同拍岸時都仍然會敲鐘,好等通知附近嘅船有為準備.所以依個鐘係好重要,唔可以亂敲呀~
仲有一套漁民嘅雨衣~
船上仲可以俾小朋友寫願望咭~
寫完再掛上船周圍,等啲風吹吹個願望咭咁就會達成願望啦~
船上都有一名導賞叔叔為大家介紹鴨靈號歷史同埋沿途嘅風景特式,由於船上都係以外藉人仕為主,所以都係會以英語講解~
船長叔叔怕小小豬聽得唔太明白,所以就安排左一位導遊哥哥為小小豬介紹鴨靈號歷史,仲教佢用依啲捕魚用具添~
原來鴨靈號都已經63年歷史,係香港依家唯一仿然運作嘅古董中式三帆木船,經過覆修及改裝加設引擎之後,就成為古董三帆觀光帆船,可以等公眾及遊客登船遊覽維港景色!
小小豬依一身漁夫造型得唔得呢~
原來依一個葫蘆係以前小朋友嘅救生用具嚟呀~
依個竹筒我地研究左好耐,原來就係用嚟捉小魚仔嘅~
小小豬仲跟副船長學編織漁網添~
由於我用生日優惠上船,所以船長叔叔都知道係傻豬仔嘅生日,就為佢準備左一個小驚喜,同佢唱生日歌慶祝又有小心意卡添~
只可以用玩樂不知時日過嚟形容,原來我地經過大約一個鐘左右嘅船程,係海上行左一個轉,話咁快我地就返回尖沙咀碼頭啦~
今日美中不足就係唔可以見到揚帆嘅鴨靈號,不過小小豬聽左導遊哥哥話夜晚遊船海都有另一個靚景之後,佢就已經心思思好想再嚟搭多次.哈哈哈...咁如果下年生日仿然有生日優惠,我都好樂意嚟上嚟鴨靈號睇埋個夜景嘅!
訂閱: 發佈留言 (Atom)


text:
Well~我一向都話我係走成熟路線架啦:)
原來就係爭咁D點綴XDD
拿拿拿,襯返套靚道首飾.
身上呢套係MADIA如意系列既鑽飾,係咪即刻Lady哂先?
Yu Yi鑽飾系列
設計概念原自中國既如意鎖.
喻意將祝福蘊藏係如意鎖到,讓它盛載幸福圓滿:)
中西合壁,傳統同時尚既結合呀!
外型線條典雅,一D都唔覺老土,幾時都襯得到.
是但一件淨色衫都立即加分.
18K / 750白色黃金鑽石耳環
成個系列我就最鐘意呢對耳環,直線條感有助修飾我既包包面,加埋下垂感既設計,晃動起黎好有動感呢.
再黎玩找不同:)
18K / 750白色黃金鑽石吊墜
無錯啦,就係我條頸鏈啦!
如意系列有兩款唔同既頸鏈,左邊既係同耳環設計同出一轍,比較年輕感既款式.
右面高貴感就比較重,隆重場合就岩戴啦,配埋件晚裝一定夠哂吸晴呀:)
18K / 750白色黃金鑽石手鏈
手鏈我會形容係藕斷絲連,一個一個大如意兩個小如意,就好似媽媽帶住佢既小朋友咁,好有愛嘅感覺呀!
仲有一條全鑽石串成既手鏈,簡簡單單又夠貴重,咁貴重,所以個扣都特別保險架!
唔係一個唔小心跌左真係心痛死呀>.<
係咪好葡萄我點解有得試戴咁靚既鑽飾呢?
其實Yandy今次係獲邀參加MaBelle廿二周年細味,情懷 周年巡禮.
唔單止有得試首飾,仲有天然鑽石優質旅程,我都學左唔少有關鑽石既知識啊.
好似呢個鑽石排查區,就可以簡單鑒證15分以上既鑽石真偽.
佢地既鑽飾訂造服務,設計師會利用電腦程式繪製立體模型,然後用最新既3D打印機直接打印立體模型.
客人即刻睇到設計,仲可以即刻試埋上手睇下個感覺啱唔啱添架.
呢個驗金區仲可以即刻睇到金既含量添,一放上去就知道金既含量啦.
學完野,仲有得玩遊戲.
夾公仔有機會夾到鑽飾架,仲有得轉下輪盤,抽下優惠券,人人有份,永不落空喎!
當日以懷舊做主題,好似咖喱魚蛋,碗仔翅,燒賣,仲有龍鬚糖等唔同傳統小食,真係好懷念呀!
一路食,一路望住旁邊低至半價時尚鑽飾,品牌鑽飾都低至83折呀!


text:
由日本紅到香港嘅盛田屋豆腐面膜,用咗日本產純正嘅天然食物級成分製造,至今係日本已經超過七百萬銷量啦!佢嘅皇牌成分1.5倍特濃豆乳同保濕蜂蜜,美白保濕效果更加係令人讚不絕口,深受脆弱肌膚朋友喜愛!
盛田屋玉之輿豆腐面膜(優惠價:$148)
銷售點:萬寧
豆腐+植物精萃面膜新登場
今年全新登場嘅paper mask,將以前豆腐面膜嘅食物級精華全部濃縮喺一塊paper mask裏面,再配合extra植物精萃,全面再升級!
(左)盛田屋玉之輿豆腐集中保濕面膜(優惠價$69)
(右)盛田屋玉之輿豆腐抗老保濕面膜(優惠價$69)
銷售點:萬寧,莎莎
盛田屋相信膚質不一定取決於天生,好多時後天因素一樣可以變靚!盛田屋paper mask 既誕生正正係要讓問題肌膚蛻變.除咗蘊含經典潤肌成分之外,仲特別添加咗二十幾款嘅天然植物保濕精華,就好似將滿滿嘅食物級精華全部敷上面,比肌膚細胞食緊super food 咁補,咁滋潤!
黃心妙揀護膚品 最緊要成份天然
一屋美女嘅黃氏家族四姊妹,出名個個都咁靚,今次就搵黎二家姐黃心妙Shelby用新出嘅sheet mask. Shelby 雖然做咗媽媽,但佢嘅皮膚一路都keep到好靚,真係同少女一樣,佢用完都好鍾意!當媽咪後除左要照顧屋企人,又要成日陪小朋友,自己又鍾意周圍飛去旅行,皮膚其實好易變差,所以佢對護膚品要求好高,最緊張就係唔可以包含有害成分.佢就話揀護膚品最緊要成份天然,唔傷皮膚仲可以長期用嘅.
佢介紹大家可以一星期輪流敷兩款mask,粉紅色可以作日常保濕用,如果嗰排特別攰同夜瞓,就敷紅色活膚抗氧嗰款,全面take care 肌膚!
粉紅色保濕面膜 乾性油性皮膚全適用
咁不如等小編教下大家點樣分粉紅色同紅色啦!
粉紅色保濕型適合大部分膚質.咪以為夏天唔使補濕呀!其實除咗猛烈嘅太陽之外,其實室內嘅冷氣,出入一冷一熱都會嚴重抽乾皮膚水份,仲有唔少得近期好Hit 嘅激光同彩光美容療程,做咗之後皮膚都會好脆弱同缺水,仲有過度使用控油同去角質產品,其實久而久之都會破壞到皮膚皮脂膜,肌膚鎖水力下降,好容易會出現乾紋,所以要靠盛田屋玉之輿豆腐集中保濕面膜打好肌底鎖水力,呢款mask由缺水乾性到油性肌膚都適合㗎!
三重透明質酸,可以分別做到防護,滲透,鎖水功效,仲有極保濕超保水蛋白聚糖同食物美肌成份:黑豆,櫻桃,蘆薈,綠藻.
紅色抗老面膜 退色斑 除暗啞
唔好以為叫抗老面膜淨係啱熟齡嘅朋友,其實抗衰老一定係越早越好!成日煲劇煲到凌晨,晚晚約friend飲酒食宵夜,再加上而家人人都機不離手,電子產品發出既藍光都不容忽視,皮膚急速衰老嘅速度分分鐘仲快過你個年齡.唔想未老先衰?就要早啲預防
呢款盛田屋玉之輿豆腐抗老保濕面膜除咗可以急救疲倦殘樣,顯著減退色斑同改善皮膚暗啞,毛孔粗大同細紋,做到改善同預防衰老嘅功效,質地仲比其他抗老面膜清爽水潤!
特別加入咗「超級食物」同埋「抗氧赤之果實」,好似巴西莓,櫻桃,番茄,石榴籽等成分
日本棉面膜 貼服水潤
100%日本棉面膜布,有彈力又貼面,仲carry住23ml 精華,完全無浪費.小編就最鐘意個眼位,短短10分鐘就好似做個保濕spa咁,成塊面連眼位到照顧到,化妝仲好貼服添,唔好以為塊mask,咁多營養就會好笠黐黐喎,小編敷完上面覺得水潤度啱啱好!
無香料•無著色•無礦物油• 肌膚零負擔,連敏感肌都用得!
而家唔駛再飛去日本買啦,響萬寧同莎莎都已經買到,一星期用2次就剛剛好,喺時候去入貨試下啦!!


text:
香港及澳門上網卡比較與推薦 聯通方案更靈活可信!
通過參考香港及澳門上網卡比較與推薦嘅方案中,我哋可以發現,喺對比嘅過程當中有幾個參數係比較重要嘅,係購買上網卡之前需要瞭解清楚.想要買香港及澳門上網卡嘅朋友,可以通過閱讀本文,嚟瞭解一下一啲比較重要嘅參數,通過詳細嘅對比買到更值得選擇嘅上網卡.
參考Cuniq嘅方案,通過香港及澳門上網卡比較與推薦可見,網站上嘅一款香港及澳門3日上網卡好似唔錯,虽然呢一般上網卡使用时间只有3日,但係针对一啲出行时间比較靈活嘅,而且逗留时间又唔係好耐嘅朋友嚟讲,的确係比較方便嘅,主要係比較悭錢而且用起來又方便简单.
聯通嘅呢一款香港及澳門3日上網卡目前網上聖誕促銷優惠價係33港币,原價48港币,总体嚟讲價錢唔係好贵,属于比較合理嘅范围.有咗呢款上網卡,喺香港同奥云两个地区上網就唔会有問題,因为可以支持無限數據上網,对于一啲需要偶尔出差呢两个地区嘅朋友嚟讲,就可以買呢一款產品.,當然啦,聯通香港網上商城裏面仲有一啲使用期限更长嘅香港及澳門上網卡,亦都有一啲针对大中华嘅上網卡,呢种类型嘅上網卡覆盖嘅范围就比較广,除咗香港同澳門两个地方之外,仲有台湾内地等等,方便一啲经常需要來往多啲嘅用户使用,價錢方面都係比較合理嘅,用户自己可以对比一下或者咨询客服,了解一啲优惠信息.
系香港及澳門上網卡比較與推薦嘅時候,希望大家可以参照更加多有用嘅建議,或者可以采纳一下本文嘅建议,通过参考Cuniq嘅方案來選擇啱自己嘅上網卡方案.係買上網卡之前千祈唔可以人云亦云,见到人哋買咩自己就買乜,要自己去判斷,唔单止要拣可靠嘅平台同时仲要判断一下上網卡嘅基本使用功能!
香港及澳門上網卡比較與推薦 聯通方案更靈活可信!(完) https://hk.hkeasychat.com/viewthread.php?tid=41498&extra=page%3D1 請喺下面留言討論
參與hkeasychat討論區文章»香港及澳門上網卡比較與推薦 聯通方案更靈活可信!的作者
三号青年
會員LV.2 UID710 帖子31 積分62 性格形容詞沉靜 感情狀況已婚 whatsappno wechatno lineno facebookno 交友目的交往哦 平日嗜好看电影 居住地區广东深圳 拍拖次數3 性經驗人數不想透露 有冇飲酒習慣没有 有冇吸煙習慣有 有冇宗教信仰没有 髮色黑色 想唔想要bb?不想 鍾唔鍾意小動物?狗 月入$10000以下 體重58kg 身高170cm 專長玩电脑 鍾意嘅食物青椒 鍾意嘅顏色黑色 鍾意嘅名人孙中山 一樣最討厭嘅嘢娘炮 性別女 註冊時間8-9-2018
發短消息
加為好友
當前離線


text:
最近係考試季,好多學生都開始溫書準備考試.日前有學生心急返學考試,但係大懵上錯巴士,導致有機會考試遲到.好彩有好心司機同乘客協助轉乘的士,最後啱啱好趕得切返學應考.學生媽媽最近於網上發文,表揚該好心司機及乘客,好多網民都表示被感動,仲話原來香港仲有好多好人!
撰文:KM| 圖片:Facebook 專頁將軍澳,google map
延伸閱讀:
(親子好去處)全新開幕親子Party Room | 放電之選 濕身划艇機+ 海洋波波池
學生考試搭錯車好心司機乘客出錢幫手趕返學
最近有網民於Facebook專頁將軍澳發帖,表示囝囝之前返學考試,但係大懵搭錯車.當時巴士司機就話下個站冇咁快到,話畀$100學生搭的士返學,話「考試最重要」.然後有一位好心乘客就話采頤花園好難截的士,主動陪學生喺譽港灣落車並幫手截的士,仲畀咗$100學生搭的士.
最後該學生啱啱好喺7:59返到學校,趕得切考試.學生媽媽就希望藉著帖文聯絡2名好心人,希望可以報答佢哋.
網民大呼感動:香港仲有好人!
好多網民睇完事件後,表示非常感動,仲話:「香港仲有好人!」.亦有網民表示如果想表揚巴士司機可以致電或寫信到巴士公司,亦有網民建議可以拎筆錢去做善事.
亦有部份網民分享佢哋受過嘅好人好事.
延伸閱讀:


text:
我o地無搵兄弟姊妹,所以無玩新人呢Part.由於擔心D親戚朋友o果晚整食o野會好悶,我o地預備o左D禮物,有個抽獎遊戲,由我細佬負責做司儀.
Monthly Archives: 十一月 2006
大日子 之 酒樓擺酒 Part 8 ~ 敬酒Posted on
進場之後,我食o左第一道菜 – 乳豬,就即刻換o左件紅色晚裝,將所有親戚送o既金器帶o西上身.
換好衫出o黎,竟然仲係食緊第二道菜,我仲以為自己o係新娘房整o左好耐,又或者係出菜出得慢啦!
食完個翅,敬酒時間就到嘞!
好彩我o地得8圍,所以都好快o甘敬完o甘多圍.
原來敬酒係新娘帶頭行先,真係有D驚.另外杯o野飲係可樂o黎o架!
大日子 之 酒樓擺酒 Part 7 ~ 酒樓食物篇Posted on
o果晚我雖然要換幾次衫,不過都有時間食o野,食到飽飽添呀!
唔知係出菜出得慢呀!定係Mua Amy手快呢!
大日子酒樓棻單:-
迎囍耀金豬
金銀鮮蝦球
發財瑤柱甫
翡翠珊瑚玉帶
紅燒蟹肉翅
鮑片扣海參
清蒸大東星
黃金脆皮雞
溫馨荷葉飯
上湯水餃麵
雪蛤燉紅蓮
心心相印
大日子 之 酒樓擺酒 Part 6 ~ 進場Posted on
晏晝o係餐廳進過一次場,夜晚再o係酒樓進場,已經無再o甘緊張.
未進場前,我o係新娘房換好o西衫等D親戚坐好,當時只係覺得出面一遍混亂,後來知道原來係因為分配坐位o既問題,有D親戚唔係o甘高興,唔肯掉位,但係都無辦法啦!無理由因為佢o地,明明開8圍就夠,要突登開多圍o架!
D人差唔多坐好,出面熄o西燈,我亞爸就同我快步出o左去場地門外,會合老公,預備一齊進場.
一開始,播o左我o地o既成長片段,我同老公企o係出面等,其實當時有D唔知點,因為我o地個廳出面就係酒樓街客食o野o既地方,感覺比人望住,好似好異相o甘,無法啦!鬼叫我o地只係擺得8圍,包唔o西酒樓個場咩!
10周年紀念日Posted on
琴日24/11係我o地相識10周年紀念日,而且亦都係婚後慶祝o既第一個紀念日.
真係一D都唔覺,眨o下眼原來我o地識o左10年嘞!而且仲已經結o左婚.
我o地無特別去邊o度慶祝,只係去o左大快活打邊爐,但係已經覺得好開心,其實只要可以o係埋一齊,即使簡簡單單o甘,去食餐飯,行o下街,已經係最好不過o既事嘞!
o黎緊仲有好多個十年,希望我o地每一年都可以開開心心o甘去慶祝.
大日子 之 酒樓擺酒 Part 5 ~ 註冊片段Posted on
攝影公司幫我o地做即日剪片,可以將朝早一D接新娘同餐廳註冊片段o係酒樓播,我好重視播呢隻碟,因為我覺得註冊o既o果一刻係最重要.
我預o左入席前半個鐘不停播呢隻碟,諗住D人搵o左位坐,但又未開席,可以有時間睇番我o地朝早o既註冊片段.
大日子o果日我都唔知道,係後來先知,原來o果日攝影公司做好o左隻碟,我細佬攞o左隻碟番酒樓,酒樓部機竟然讀唔到,後來應該攪o左好耐都係唔得,好彩最後係攝影公司借o左佢o地部DVD機去酒樓,跟住o果晚至可以順利播到隻碟.怪唔之得我見老公同細佬同酒樓o既音響師密密斟啦!原來遇到麻煩事.
假如o果晚播唔到我o地o既註冊片段比親朋戚友睇,我會覺得好遺憾,因為總係覺得註冊o果一刻係最最重要.
大日子 之 酒樓擺酒 Part 4 ~ 人型紙板公仔Posted on
化好裝,set好頭,我同老公o既辛苦工作就要開始嘞!
有親戚o黎到,指定動作就係斟茶,收利事,然後就係o黎個合照,真係好一對人型紙板公仔.
唔好以為我o地淨係請親戚就好少圍數,我o地都總共擺o左8圍,都斟o左好多杯茶o下.
大部份親戚都唔需要跪,除o左老一輩o果D,都無所謂啦!尊重老人家o麻!
但係有D親戚,我亞媽指明一定要我o地跪,原因係個親戚o既仔/女之前結婚,都有跪我亞爸亞媽,所以我o地要代佢o地還番個禮比人.
原本跪都唔覺得有D咩問題,只係覺得o甘樣好似還人情o甘,我真係情願一係個個都跪,一係就個個都唔跪,選擇性o黎跪,我真係唔係o甘鍾意.
又係o果句,好無奈.
大日子 之 酒樓擺酒 Part 3 ~ 金器篇Posted on
o係結婚前一日,我亞媽已經一早同我講定,o係酒樓記得要戴o西所有親戚送o既金器首飾.去到酒樓預備換衫o既時候,佢好似驚我會唔記得,又再提一次要戴金器.
之前租衫o既時候,我已經諗過呢個問題,由於我唔著掛,所以就租o左件紅色晚裝,諗住用o黎襯番D金器手飾.
大日子 之 酒樓擺酒 Part 2 ~ 晚裝篇Posted on
我一共租o左1件婚紗,3件晚裝,因為想D衫可以都o係入席前著一次同親友影相,所以每件晚裝都著o左兩次,o係酒樓分配o既時間係o甘:-
入席前 : 紅色Deep-V直身裙
紫色花花泡泡裙
進 場 : Lace直身婚紗
敬 酒 : 紅色Deep-V直身裙
遊 戲 : 紫色花花泡泡裙
送 客 : 藍色直身裙 (晏晝o係餐廳註冊前著過,所以夜晚淨係著o黎送客)
大日子 之 酒樓擺酒 Part 1 ~ 到達酒樓Posted on
我o地大概4:30pm左右到酒樓.一去到酒樓,已經見有兩圍枱開緊雀局.走埋去經奶奶介紹,講o左幾句,就入o左去新娘房執野,跟住我就即刻換衫.
好彩新娘房都唔係太細,而且有獨立洗手間,都算唔錯.
Mua Amy會5:00pm o黎酒樓,佢朝早吩咐定,我一去到酒樓就換好衫等佢,o甘樣佢一o黎到就可以即刻幫我化妝set頭,慳番D時間.
Amy好準時,5:00pm就到o左,扮靚靚時間就開始嘞!


text:
當知道上星期舉行既一田購物優惠日有 Pekkle 雪絨毛印花毛氈賣,仲要只係 $299 就有兩張,仲要寫明只係限售 200 張時,相信所有鴨迷都 "蠢蠢欲動",個個都想第一時間搶購到呢張 Pekkle 雪絨毛印花毛氈.... 當然我都唔例外啦...
係一田購物優惠日既首日〔即係 26/5/2011〕,我冇聽 blog 友愛麗生既 "忠告",並冇請假去買,唸住 lunch hour 落去,個減價都只係開始左三個鐘左右,點都應該有得剩卦?點知 lunch hour 去到,當然係空手而回啦!sales 姐姐話一早就已經賣哂,大概個零鐘頭就冇哂 d 鴨仔被!唔洗咁誇呀?! 問佢會唔會再番貨啦!佢就不置可否咁答:你星期六一早黎試下啦!不過我都唔知有冇嫁!可能有,可能冇,你即管試下啦!答得咁 "飄忽"... 咁即係點呀?
有冇留意,佢地將 Sanrio 呢個字串錯左呀!串成 "Sanior".... 好大意下喎! 好彩冇搞錯 Pekkle 個全名姐!
今次 promotion,原來係有四款公仔毛氈選擇,d 貨多到係疊到去天花咁高,無理由 Pekkle 會咁快賣哂囉!真係激死....
當知道冇哂 Pekkle 毛氈時,心情低落之餘仲忽然 "流浪漢" 上身咁,係個 counter 度兜黎兜去唔捨得走,就係兜兜下既過程之中,比我係地下發現左一箱毛氈,就係憑住突出既呢一小角既位置,就已經比我認出係 Pekkle 毛氈,趁個 sales 姐姐唔為意,立時影低張相,就算自己最終都係買唔到,都叫做有幅相留念下嘛....
乘人多混亂,拎左放係箱底既 Pekkle 被去箱面再影低佢! 影完相之後,就問位 sales 姐姐:呢 d Pekkle 毛氈係唔係可以買嫁?點知個 sales 姐姐就答我:呢 d 一早就比人買左嫁啦!等緊 d 客番黎拎貨嫁咋!
跟住聽到好多客問個 sales 姐姐可唔可以比定錢,到時有貨再 call 拎貨.... 又有客問可唔可以留電話,如果有貨番就通知.... 可惜一一都比呢位 sales 姐姐拒絕左!!
當我係個 counter "賴死唔走" 既過程之中,粗略估計,都見到大概每 10 個顧客,就有 9 個係想買 Pekkle 毛氈,估唔到 Pekkle 受歡迎成咁囉!
好 "落寞" 咁番到 office 之後,發現已經有 blog 友上左 blog,佢係經 "內部認購" 買到 Pekkle 毛氈,仲可以鋪埋張床,set 得靚靚咁 upload 上 blog,唔洗快成咁呀?! 好羨慕呀!
後來收到消息話大埔一田仲有貨,心情又再興奮起上黎,唸住放工即刻走去大埔買,點知都未夠一個鐘,呢個好消息又變成壞消息.... 大埔一田都已經賣哂!不過大埔一田既 sales 姐姐就肯幫客留電話通知,仲話星期六一定有貨番添,就係憑呢位 sales 姐姐既呢一句,鐵定星期六一早就走入大埔一田買 Pekkle 毛氈!
星期六未夠十點半就已經到達大埔,等到開舖時即刻走去 counter 問情況,sales 姐姐話仲未有貨番,不過可以先比錢留貨,貨到就 call 我去拎!聽到佢咁講,二話不說就拎張單去比錢啦!比完錢,sales 姐姐就話:可能今晚夜 d 會有貨番,不過都係聽朝穩陣 d,貨到再 call 你啦!... 當我係佢本 A5 note pad 留低資料時,發覺已經差唔多寫滿一頁紙既電話,全部都係留左 Pekkle 毛氈既,真犀利!
星期日又一早入到大埔一田,去到 counter 問貨,sales 姐姐話仲未番,應該五點零會有貨,貨到再 call.就係咁,係大埔遊下遊下咁等 call,三點幾終於都收到 sales 姐姐既電話,Pekkle 既毛氈終於都番左貨喇! 當我憑單取貨時,sales 姐姐話要幫我 mark 番個 record,但係就搵極都搵唔到我個名,原來,訂 Pekkle 毛氈既 list,已經由我買果日既一頁紙,變左兩頁半紙喇,厲害呀!!
拎住 Pekkle 毛氈係手超開心,真係好滿足呀!輕輕的,又柔軟,好舒服嫁!!
Product code 係 AP1101 呀!
鋪上床影唔到個效果,唯有掛起櫃門先影到,好靚呀!靚到唔捨得用囉!!
size : 140 x 200 cm,重量:300g
原來仲有一間叫 Smartech (HK) Limited 係拎左 Sanrio 既 licence 出 products 既!唔買呢張被都唔知添!


text:
2015年韓國首爾+釜山賞櫻之旅(Day 2) – 北村韓屋村,土俗村人蔘雞,孔陵一隻雞,平安道豬腳
今日嘅行程主要會去一個未去過嘅首爾景點,就係北村韓屋村,其餘行程都係到處食嘢,包括土俗村人蔘雞,孔陵一隻雞同埋平安道豬腳.
出發之前先食咗早餐先.我哋住嘅Loisir Hotel Seoul Myeongdong正門隔離就係Isaac,所以今朝早餐就喺呢度買件三文治企喺街邊食.
今日第一個目的地係去土俗村食人蔘雞,喺地鐵景福宮站2號出口行去路面之後,一直行見到間GS25便利店轉入去就係,好近.
今次招呼我哋入近門口呢間房,有凳坐,唔使屈住腳坐咁辛苦.
都係叫咗例牌蔘雞湯,30,000won.
食完人蔘雞湯,有氣有力可以去有好多斜路要行嘅北村韓屋村啦.為咗保存體力,我咃坐咗一個站地鐵到安國站落車行上去.下面地圖中藍色線係我哋從地鐵站出發,去北村韓屋村再落去三清洞,然後到仁寺洞嘅步行路線.
喺安國站2號出口出嚟之後一直係咁向前行…向前行,就會見到一個唔係咁顯眼嘅北村韓屋村入口.
北村韓屋村有八景,最主要嘅係第六景,其他景都冇乜特別.
第八景係連接北村同三清洞嘅一條石級,可以從呢度落去三清洞,唔使走回頭路.
三清洞有唔少小型商店,都好啱行街shopping.
行下行下唔覺唔覺已經去到仁寺洞
喺仁寺洞好多時都會遇到呢D著住韓國民族服裝嘅表演隊伍
仁寺洞呢檔糖餅真係超好味,每次嚟親都一定要食返件.檔口位置就喺下面地圖紅圈的行人路,不過唔係日日有開.
行完仁寺洞係時候要食下一餐,呢餐去食孔陵一隻雞.孔陵一隻雞喺梨大站同新村站中間,喺邊個站落都可以,我哋係由梨大站行過去.
唉,只係得韓文餐牌?!哦,原來另一邊仲有個寫中文嘅.
我哋食嘅呢個係19,000won嘅一隻雞,不過孔陵一隻雞只係D醬得,雞就麻麻,雞冇雞味.
食完順路去弘大又行下
跟住又係食,呢餐係去獎忠洞豬腳街食豬腳.我哋去嘅係平安道豬腳家,每次嚟首爾都有去,由東大入口站3號出口行出去轉個彎就到.
一盤豬腳兩個人食啱啱好,盛惠31,000won.
Day 2 完,返回2015年韓國首爾+釜山賞櫻之旅目錄.
相關文章:
- 住@首爾明洞Loisir Hotel Seoul Myeongdong
- 住@首爾明洞天空花園酒店
- 住@首爾明洞王子酒店
- 住@釜山Hotel Aventree Busan(亞雲樹酒店)
- 首爾明洞酒店推介
- 韓國外國人專用火車通行證KR Pass
- 韓國MobilePOP Pocket WiFi Router使用分享
- 如何網上預約首爾昌德宮秘苑導賞團門票


text:
泰式甜蜜滋味!Mango Tree情人節自助餐
情人節想食好啲,其實都唔一定要揀最傳統嘅燭光晚餐.好似我最愛嘅泰菜餐廳Mango Tree推出咗呢個情人節自助餐,都不失為一個好味嘅選擇!
配合返情人節呢個日子,廚師特別設計咗個情人節菜式Prawn in Love,每pair情侶一客,係用開邊珍寶河蝦砌成心形圖案,兩邊用唔同方煮,一邊係Mango Tree嘅招牌菜式炭燒珍寶河蝦伴以自家秘製海鮮辣醬,另一邊就係好惹味嘅泰式香料乾炒珍寶河蝦,聽到已經好想食.仲有粉紅色嘅士多啤梨椰汁千層糕及士多啤梨有氣葡萄都好有甜蜜感覺,千層糕係用新鮮士多啤梨榨汁做架.每位客人仲可以免費享用一杯用新鮮士多啤梨釀製嘅Fresita士多啤梨氣酒.
自助餐亦會供應超過 30款菜式,好似頭盤有招牌春卷,燒豬頸肉,豬/雞肉串燒,炸蝦餅及魚餅;沙律方面就有柚子大蝦沙律,青木瓜沙律,軟殼蟹沙律及海鮮沙律;主菜都有好多選擇:黃咖喱炒花蟹,青咖喱雞,紅咖喱牛肉,酸甜魚柳,燒豬仔肋骨,蒜蓉胡椒大蝦等.甜品好似芒果糯米飯,椰汁西米糕,芒果芝士蛋糕,椰青果凍,椰汁紅馬蹄,新鮮泰國水果等等都會供應,真係好豐富啊!
Mango Tree Elements情人節自助晚餐
供應日期:2014年2月14日
時間:首輪5:45pm-8pm,次輪:8:30pm-10:45pm
收費:首輪每位$598,次輪每位$638,另加一服務費
地址:九龍尖沙咀柯士甸道西一號圓方2樓2032號舖
電話:2668 4884


text:
「樽頸」
好多時人生都會去到一啲樽頸位,無論行前定行後,行左定行右,感覺都好似怪怪地咁.所以大部份時間都只係會原地踏步,甚至乎因為原地踏步嘅時間太耐,導致無辦法去突破,結果就係不進則退,退到一個點自己都已經迷失方向.有時太過想突破反而累事,因為希望快啲有啲改變,就係咁得不償失.有時真係急都急唔嚟,唯有見步行步希望慢慢可以搵到突破點.
「盲點」
每個人都會有盲點,要突破盲點其實唔係一件易事,因為當局者迷,有幾多人真係可以退後一步,睇清睇楚先至再去行每一步呢?就好似創業咁,好多時有好多嘢都估計唔到,你只可以見招拆招.一帆風順未必係一件好事,但係風高浪急嘅時候亦都要做好兩手準備.要突破現狀好多時要靠天時地利人和,而盲點永遠係致命傷,所以要突破就要確保自己唔好俾盲點蒙蔽!
「突破」
經過咁多年嘅起起跌跌,係時候要停落嚟.雖然仲未搵到突破點,感覺十分之迷惘,究竟點樣行先至好?就算想返反去起點,但係發現係無可能嘅事.時間一分一秒咁樣個,再搵唔到突破點嘅話之後嘅人生真係唔知應該點樣行落去.每日只係希望明天會更好,但係幾時先至出現雨後彩虹?係唔係應該推翻晒所有嘢重新嚟過?又係嚟到人生交叉點,點樣嘅路先至係最好?
Also published on Medium.


text:
10/01/2019
林鄭一句辣著全體立會議員 跨黨派激到紥紥跳
又到咗特首答問大會嘅時間喇!每逢呢個時候都係立法會議員搶分嘅機會,質詢質得應就證明自己做到嘢呀嘛!嗱!呢排社會最大爭議就應該係長者綜援年齡由60歲加到65歲,無論建制泛民都唔Buy,大家都儲定唔少子彈諗住今日發炮.點知全部立法會議員就被特首林鄭一句辣著咗!
蝦老人家? 林鄭:又係你地批嘅!
是咁的,今日第一個問呢個問題嘅,就係新民黨容海恩,佢就問特首會唔會收回提高長者綜援申請門檻年齡嘅安排.林鄭就話,「呢個將申領長者綜援年齡由60增加到65歲係各位批嘅!」,所以佢自己聽到(議員反對)都覺得好驚訝喎!
各黨派齊喊冤 民記都話被屈
林鄭呢一句就激起千層浪.個答問大會一完,各黨派嘅議員都衝晒出嚟「申冤」!尤其係專做勞福議題嘅工黨張超雄(阿Fer).阿Fer就講返其實佢上年喺立法會福利事務委員會已經動議要擱置呢個安排,當時委員會亦都通過咗,咁就證明咗立法會嘅立場啦!
連Die-hard Fan民建聯(民記)都嬲豬到即時出嚟炮轟林鄭將議員支持通過《財政預算案》,等同咗同意調高長者綜援申請年齡,係「屈建制派」,唔公道咁話!嘩!Jenny都好少可見到佢哋咁快手㗎噃,事關平時就算政府做咗啲好有爭議嘅嘢,民記就算唔撐,都唔敢鬧得咁大聲,之不過今次關乎一眾「年輕長者」嘅福利,票倉呢家嘢啦喎……你懂的!


text:
早前大家都響網上睇到唔少拜年Post,當中不乏好多關於親戚小朋友來家拜年時搞亂或整爛你D野.其中有一個我覺得講得好岩既,大概係話佢自己小時候每逢拜年時,父母必定再三叮囑去到親戚屋企唔可以亂搞人地既野,要坐定定,做個有禮貌既小朋友之類.但新年期間親友黎屋企拜年,班細路癲左咁,又整爛野,而班親戚只會講句: 細路仔係咁架啦!但佢好想反駁,細路仔唔一定係咁,係無家教既細路仔先會係咁.呢個係有家教同無家教既問題!我好同意呢位網友既說法.
唔知由幾時開始,呢句「細路仔係咁架啦!」可以咁好用,基本上適用於任何場合.而呢句金句亦成為好多父母唔需要管教小朋友既免死金牌, 可以盡情放班細路出黎打擾別人,而自己又唔需要勞氣教仔,幾自私呢!除左話拜年呢D日子會睇得出小朋友有無家教之外,平時其實都有唔少無家教細路既行為令人側目.例如經常見到既,當餐廳係遊樂場,任由小朋友大聲喧嘩,追逐,父母們自己吹水篤電話,望都唔望.我明白唔需要勞氣,唔需要叫住話住真係好爽既!但如果真係唔想出到街勞氣,平時就要努力教育努力灌輸,咁小朋友出到街自然都會受教聽話.大家都係想入黎食餐安樂茶飯,點解要因為你既自私唔想不停話住佢地,就要別人受到騷擾,承受你快樂而帶來別人既痛苦呢?
我又試過,同兩個仔去公園玩時,有個外國小朋友不停走黎搶走我兩個仔玩緊既泥頭車.如果大家一齊響度玩,我地無問題既,當係分享大家一齊玩,但佢係搶左之後跑走喎!第一次我就追返佢,因為我唔知佢拎去邊,如果佢消失風雨中我咪無啦啦無左架車囉~ 好喇,我拎返番去仔度,佢地玩玩下,個細路又黎喎!!喂我唔想又要追住佢跑喎,佢父母又坐到鬼咁遠,完全見唔到佢,結果我又要追去拎返架車,同佢父母講咁樣樣,佢地有話唔好意思.但轉頭,佢又黎過,搞到我兩個仔邊玩又邊驚佢黎搶野,玩都玩得唔安樂.喂點呀,真係嬲嬲地,佢父母做咩唔理佢架?! 係咪應該貼身跟住個仔,教佢唔可以咁樣搶人野跑走.如果真係話唔聽又控制唔到佢既,你帶佢走啦,無可能比個仔咁樣不停騷擾人,自己就坐到老遠曬太陽攤抖,咩都唔理.就算係公園,得果幾歲仔,你唔怕佢去搞人,都望下佢有無比人搞丫.大家去公園都係想開開心心咁玩,點解要因為你既自私唔想睇仔,就要別人受到騷擾,承受你快樂而帶來別人既痛苦呢?


text:
最後兩輪比賽安排咗喺三日內進行,總算有機會俾唔同球員上陣,尤其係仲有可能被徵召入國家嘅邊緣人都需要時間表現自己.因為聯賽已經無嘢好爭,班球員唔使下下去盡都係一件好事,但兩場波嘅觀賞性真係奇低,即使未開紀錄都刻意放慢節奏,為嘅就係幫迪基亞拎第一隻金手套.卡域克優美地完成咗掛靴戰,相信短期內都再見唔到有踢得咁柔嘅英人中場.不過睇完呢兩場排陣之後,而家最驚嘅係足總盃決賽會唔會踢三中堅呢?
首先作客韋斯咸,中堅分別係連迪洛夫,史摩寧同埋鐘斯,其中以史摩寧最搶鏡,原因係佢受到嘅威脅最大.韋斯咸只踢阿奴杜域一個箭頭,但前場控到波,突破能力高,身體質素又強,真係好易令人諗起伊巴.佢分別挑戰過三個中堅,唯獨史摩寧俾佢變速過咗兩三次,不過之後處理得唔夠好先無造成入球.事實上阿奴杜域今季只係得十個聯賽入球,咁就俾到麻煩我地反映出問題所在.季初已經試過踢類似陣式,今場單對單仍然有待改進,但企位補位方面自然得多,起碼係控制防線距離已經係有進步.槌仔幫尾段換入卡路爾諗住用雙塔方式破門,反而俾摩連奴用大巴戰術化解咗.中前場方面壓制絕對合格,創造力先係老問題,睇咗咁耐雙箭頭都無乜配合,踢落反而似打四隻翼嘅無鋒陣,最有睇頭嘅攻勢已經要數到連加特同麥湯美尼啲遠射.
閉幕戰彷彿就係為咗俾卡域克表演技術,麥湯美尼打返未上一隊時嘅位置 - 靠前嘅中場中,幫卡域克擋住對方體力化嘅壓迫之餘,亦會嘗試做多啲向前傳球甚至帶上去.卡域克好耐無上陣但一踢就顯功架,自從史高斯退役後,中後場串連嘅工作就咗俾卡域克.而家即使有馬迪同普巴,但呢方面嘅功能同佢仲差得遠,因為佢勁在人地未拍到埋黎已經將個波傳咗去一個安全,甚至對進攻有利嘅位置,唔使每次花力氣用身體對抗或者盤扭技術擊倒迫搶者.當然喇,唔單只要有跑腿掩護,仲需要隊友長期積極走位先發揮到,對其他球員嘅閱讀能力都有幾高要求,難怪呢類球員買少見少,唔通真係會俾現代足球所淘汰?
呢場波值得一提嘅仲有楊格同白蘭特,喺442下兩者雖然分別踢左閘同中場中,但當楊格㩒上去助攻時白蘭特就會縮後半格,準備隨時防守補位又或者轉做第三中堅.如果摩連奴下季打算繼續用達米安同白蘭特,轉踢翼位陣式真係一個合理想法,畢竟華倫西亞同楊格年紀漸大始終要搵後備,而達米安同白蘭特擁有嘅條件同足球背景又比較適合踢翼位,呢個改造計劃未嘗不可,不過最好贏埋個足總盃先試新嘢喇!
金手套任務達成,聯賽績分同排名都喺後費爵年代最高,但球場內仍然有唔少不滿摩連奴嘅聲音,即管睇下今季收購計劃又會有咩搞作.


text:
一年容易又中秋!
今年被颱風吹一吹,
原本中秋正日係學校嘅提燈會,以為被颱風吹到要取消,
於是學校決定提前一日舉行
原本放半日可以去接玩完提燈會著中國服兩兄妹的慈母
美夢幻滅了!!!!
不過都總好過打風佢地冇得玩!
點知...
今日風平浪靜又可以正常返學..天意弄人!=____=
第一年為妹妹豬添置夏天華服,
真係唔知買咩好..終於揀到呢件
粉紅色lace有晒甜美嘅元素
之前新買太大,而家好在已經啱,前幾日試著唔肯著對襪架.
我覺得呢個look係要襯對花邊襪仔先得..
(應該仲有條手巾仔,伶住個網撲蝶..哈哈)
返學之前一晚終於肯著~
個頭好明顯要整整佢
登凳~ 預備返學喇!!
呢啲華服,點都要襯過春麗頭!
好在姐姐都攪得掂
(因為有時妹妹豬唔肯坐定定,或者又呢又路話唔著呢件果件)
終於成功落樓!!
呀嫲嫲買嘅燈籠似乎太大喇~
妹妹豬又唔肯放低佢先影相
(爸爸偷影)
好似完全冇講過小檬,因為小檬只係著返舊嘅功夫,冇咩特別
(媽咪開始1skip小檬哥哥...)
小檬知道咩係功夫喇...要擺過型嘅姿勢~
原本行甜美路線嘅妹妹豬
都有樣學樣,突然間變得有殺氣
有線眼send返呢張返到學校落車嘅相比我,
真係唔該晒
線眼仲話小檬哥哥一路有拖住妹妹隻手,好照顧佢
我諗佢地喺學校一定玩好開心!!
希望今晚天氣良好,大家可以玩得開心啲!
祝大家中秋節快樂!!


text:
[按此打開]
[隱藏]
小妹雖然都有試過獨遊, 不過唔算多, 所以第一日出發當日不停有蝦碌事件發生
1. 攞左行李準備出胡志明機場過domestic 個邊轉機, 明明見到大把money exchange, 我就大安旨意唔唱錢出左去, 諗住過到domestic 個邊先唱, 點知........domestic 個邊得一間bank, 當時可能遇岩Lunch hour冇開, 個刻真係企左係度. 係我有d傍徨唔知點算之際,有個阿姐手指指叫我去後面間小店唱錢. 就係甘我終於有錢開餐😪😪
2. 蝦碌未完, 諗住2:30pm先飛, 大模斯樣甘坐係Starbucks hea玩電話, 完全冇諗過原來坐domestic 都要安排檢check in, 1:45pm先行去入閘, 見到長長既人龍, 冇半個鐘應該過唔到安檢, 心諗「死啦, 會唔會上唔到機架, miss左點算」, 一路排一路好鬼心急驚上唔到機, 最終2:15pm先過到安檢, 跟住飛奔去登機閘口, 一額汗
3. 蝦碌之三, 去到芽莊domestic airport 又係冇錢唱, 叫我過international 個邊, 連車錢都冇得比司機😂😂, 唯有去到酒店先唱錢最比司機啦
4. 蝦碌之最終回, 玩左成日電話冇電啦, 係時候要叉電, 係甘搵個喼, 我竟然帶漏左iPhone 線叉電呀😭😭, 問酒店梗係冇得借啦, 心諗大鑊呢幾日點算, 邊度有iPhone 線賣???


text:
(又到聖誕)過一個有意義聖誕! 推介另類聖誕慳錢活動
Jingle bell!Jingle bell!仲有一星期多啲就到聖誕節,近排出街應該見到唔少商場,商店都播緊聖誕音樂.唔少人都會儲埋年假一次過喺聖誕節放晒去個長途旅行,但無Budget,無假去旅行嘅人唯有留返喺香港喇,但係節日出街,荷包都係會大出血!
聖誕節好多餐廳都靜雞雞加價,除非係一早Book咗枱或買咗早鳥優惠.聖誕出街食飯特別多人同逼,但聖誕假唔出街,留喺屋企的確係幾悶,出街又唔想使太多錢,其實都有免費活動嘅,例牌去維港兩岸睇下聖誕燈飾,又或者各大商場或購物中心都有聖誕活動或者聖誕市集.所以要慳慳地過一日總有辦法嘅.積臣覺得行街,shopping,食晚飯呢啲活動平時都做,放長假都倒模咁做其實都幾悶.
其實除咗吃喝之外,仲有其他更有意義嘅活動,有靜態亦都有動態,例如同朋友去做義工,陪獨居嘅公公婆婆一齊食吓飯,希望佢哋都可以感受到聖誕氣氛.又或者參加郊野公園清潔隊,幫手清潔郊野公園同離島嘅海岸垃圾,體力充足嘅人更可以參加山野清潔隊.積臣覺得呢啲活動慳到錢之餘,更可以為保護香港郊野出一分力,仲可以識到志同道合嘅朋友,生活圈子都大啲.
如果想一班朋友聚埋歡度聖誕,其實都可以踩下單車,行下山等戶外活動,又或者約朋友去郊外野餐代替傳統嘅聖誕派對,各自預備一款食物Share,又慳錢又可以親親大自然,好過去酒吧飲個通宵達旦,然後返屋企大覺瞓無咗一日.
(作者簡介)90後製作公司打雜,熱愛打機,亦愛行山吸收靈氣,希望快啲儲夠錢享受人生.
撰文 : 積臣
欄名 : 積財有計


text:
冬天襯衫其中一個最大既問題就係:
天氣太凍,要著好多衫先夠暖,最後會變左一隻糉.
呢個時候,除左一件heattech之外,你更加需要係學識layering,
咁就著多幾件衫都可以保持形象啦.
Layering,眼高手低的話,好容易就會變成9唔搭8,
但其實Layering亦可以好簡單,只要記住以下3點:
1 Over the shoulder 大褸披膊頭
冬天既一個問題就係街入面好凍,一入到室內就熱到出汗(尤其係地鐵),
呢個問題既解決方法就唯有係除衫,而披住既大褸除左有型之外仲好方便穿著添!
外面既大衣更加可以同入面既外套Mix&match添!
2 Finished with fur 毛毛作點綴
毛毛係冬天既不死潮流,除左時裝角度外,實際層面黎睇其實毛毛真係好暖的.
冬天既大褸將整個人包得實一實,想個look唔好咁dull,加一條毛毛係出面就可以即刻令你霸氣滿瀉.
3 Monochrome moment 單色調造型
阿媽曾經話過,如果你諗唔到著咩衫襯咩衫,著晒同一個色系,
咁你就算出醜都會有個譜.
要著好多好多衫既冬天,最保守既方法,一定係著同一個色系.
Source: Internet


text:
唔洗淆佢架 當年有個friend又係推mall道門推爆左 保安狗衝報警
後尾個friend搵議員幫手一蚊都唔洗賠仲屌到個mall班友反皮 話佢地道門本身就垃圾
真係? 邊個商場 點推法
我聽日打去議員問下
唔記得 不過大概係將軍澳區既
淆西咩 佢地又無寫明要慢慢 細力開 企硬話根本你係正常力度開 一定唔會奶野
你淆底講錯野 或者認左自己大力快開就仲衰
咁要睇下你快成點
如果你係快推又推到盡晒仲用緊力既
呢萬九低你比
但係如果係純粹快推既,你基本上係無得輸
隨時叫佢賠翻轉頭
咁要睇下你快成點
如果你係快推又推到盡晒仲用緊力既
呢萬九低你比
但係如果係純粹快推既,你基本上係無得輸
隨時叫佢賠翻轉頭
搵議員幫手,告返商場轉頭
搵蘋果,佢哋會幫到你
好多負評 我認我係傻仔
搵蘋果,佢哋會幫到你
你阿媽生著你呢個on9仔
一般勝數好似幾大
不過同大公司針
議員/律師/法援唔少得
好多負評 我認我係傻仔
好多負評 我認我係傻仔
一急就亂啫.
係新鴻基旗下其中一個商場推爆左一道玻璃門 要我賠$19000
當時我急步入商場 單手捉住門把 無情力好快 一推推到盡 道門就即時碎哂
發誓 我除左推門我冇做過其他野
當時即場勁淆底走左 俾cctv影哂(我冇睇過cctv, 佢地聲稱影到我好快咁推門)
商場即時報左警
大概一個鐘之後 返去現場自首
當時雙係警察log book簽左名話"不小心導致"玻璃門碎裂, 雙方同意私下和解
如果商場再報警 告我刑事毀壞 會唔會告得入?
但新鴻基商場間管理公司 覺得道門推一推就爆 完全係我問題, 唔承認自己道門有問題, 因為咁我係要全數硬食 如果唔係佢地就會再報警
道門係咁二 大力啲推就爆會唔會太兒戲太唔安全
各位巴打 咁嘅情況我有咩可以做
目前google揾緊律師 唔知律師咩收費
有冇得拗係道門口題 真係一推到盡就爆
邊個商場
怕當刑毁真係on9
好多負評 我認我係傻仔
支持你,唔好放棄,搞到你咁驚又開po,樓主你嘅目標係要佢倒賠返19000俾你!批鬥走資派地產狗萬歲!


text:
「熱話」
其實究竟大家認識「古天樂」有幾多呢?我相信大部份人會因為多年前嘅處境劇「餐餐有宋家」而認識佢.如果係年輕嘅一輩或者係因為佢所演出嘅電影!當然好多人都會因為佢嘅普通話同以前佢出過嘅歌而取笑佢.不過重點係就算佢名成利就,佢做咗好多公益嘢其實無人知,直至近年有傳媒報道先知道佢原來做咗咁多嘢.有時做善事真係唔需要大鑼大鼓,公告天下!
「佩服」
作為一個咁忙嘅藝人,竟然過去十幾年都堅持每日寫文,真係佩服佢嘅毅力.真係唔講又係唔知.自己過去亦都試過連續寫文三年,直至上年因為真係太攰所以無繼續寫.當然希望將上年嘅文都補返,不過相信都需要一啲時間.雖然每篇文章唔係太長,但係日日寫真係有難度,真係拍馬都追唔上佢嗰份堅持!試問現今有邊個藝人做到佢咁?我唸真係無!
「事業」
如果講到佢做過嘅電視劇,我唸最記得嘅就一定係「尋秦記」,至於電影就真係有好多都好好睇.當然期待電影版嘅「尋秦記」啦,事關項少龍嚟個角色真係太深入民心啦.而作為現屆香港演藝人協會會長,佢應該係第一個藝人成為香港娛樂圈史上首位大滿貫.仲有就係原來上年楊光宇先生以古天樂命名一顆小行星,表揚他的演藝成就及低調慈善捐獻.真係勁到一個點呢...
Also published on Medium.


text:
理解Coco Bond嘅一個重點,係要明白損失分擔機制(Loss Absorption).市場上主要有兩種分類 — 由債轉股或者係削減債券嘅票面值.之前引述過 《CoCo issuance and bank fragility》 呢份研究指,Coco 市場發展初期(2012或以前)債轉股係較常用嘅機制,但之後削減本金嘅Coco Bond愈黎愈常見.
下圖右,紅棒為債變股嘅Coco嘅發行量,藍色則為削減本金Coco嘅發行量:
有無咩原因會令削減本金嘅Coco相對愈黎愈流行呢?
五位負責研究嘅學者就嘗試提出一個模型去理解呢個趨勢.假設銀行發行Coco嘅決定全部落係股東身上,咁係削減本金同債轉股之間應該點㨂?
簡單講,股東當然唔會鐘意債轉股Coco.因為當銀行陷入困難而Coco需要作轉換,銀行嘅流通股份會多左,即係分薄原有股東嘅權益.同一時間,Coco轉換成股票嘅得益主要會落係持有該銀行欠債嘅人士,特別係持有無抵押債券嘅投資者.因為當銀行倒閉持有呢批債券嘅人可以收回嘅款項一般較少,甚至好易血本無歸;但如果Coco將銀行部份欠債變成股份,一方面減低銀行違約嘅機率,同時又會幫銀行消除部份債項,令銀行破產時持有無抵押債券人士可收回款項(同機率)上升.
換言之,債轉股Coco基本上係用股東嘅利益去補貼持債人嘅回報,亦因此股東理論上唔會願意採用呢種損失分擔機制.
另一方面,削減本金機制就會係銀行出現困難時,透過扣除持有Coco人士回報黎為銀行減債,呢個方案當然會較受銀行股東歡迎.同時,相對於股債轉換,削減本金機制係100%債券,呢個特質令佢嘅定價成本較低及市場接受程度較高.
當然,削減本金唔係無佢嘅缺陷.如果股東知道銀行嘅損失會Coco股東包底,就會有動機去作更高風險嘅投資,特別係接近Coco轉換條件嘅時候,就更加有動機去作高風險行為;相反,債轉股就會可以減輕呢個問題.
幾位研究員個模型另一推論,係銀行嘅資本充足水平同股東願意發行Coco嘅程度,係具倒U型關係.即係當銀行資本水平偏低時,銀行股東唔會太想發行Coco,特別係,因為得益主要會落係銀行債券持有人身上,但股東就要承擔發行成本同對股價潛在嘅影響.
係銀行資本水平好高時,股東亦會覺得發行Coco係浪費資源;情況就正如銀行有多資本個時,係唔會無故發新股融資一樣.因此佢地個模型估計,銀行偏向只係資本水平唔太多又唔太少嘅時候,先最有動機去發行Coco 融資.
研究員利用2009年至2015年發行嘅Coco數據作實證驗證,睇下模型嘅推論同現實情況相唔相似.根據佢地嘅Regression結果,銀行嘅Tier 1資本水平愈高平均而言就會愈早發行Coco;數字估算係當Tier 1資本水高一個百份點,銀行就會早3.8個月發行Coco(平均係要2009年1月計後55.7個月先會首次發行).
呢個數據係同模型中,資本偏低嘅銀行較唔願意發行Coco接近.但可惜係期內資本水平極高嘅銀行唔多,唔能夠驗證高資本嘅銀行係咪都唔願意發行Coco.另一個實證結果就係資產同Tier 1資本較多嘅銀行,傾向願意發行削減本金Coco嘅情況較明顯.
總結成篇文嘅論述,銀行發行Coco嘅故事係一般而言,較有規模而且資本較充足嘅銀行唔會咁易出現困難(即係Coco 轉換嘅機率唔算太高)但亦因為資本唔係極高,仍可以從發行Coco黎降低銀行出現資本不足嘅風險(即係可以降低信貸溢價開支),所以願意發行Coco 黎融資.當銀行發行Coco時,就會傾向選擇行削減本金嘅Coco,而唔係債轉股個種,因為股東從中嘅得益最大.明唔明?
請Share篇文俾有興趣嘅朋友,否則篇文就會石沉大海.
如果你認同我地嘅內容有價值,不如直接贊助一下?
✔ Tip Jar (Payapl) ✔


text:
據稱深圳有間蠱惑酒吧,請咗大批美少女,然後要佢哋用手機短訊吸引啲陌生男士嚟把酒談心,之後用啲十零蚊嘅紅酒,報稱係千元佳品,不少男士上當後仍懵然不知.嚟自十八桑拿嘅微微就話,啲男人真係易呃!
微微話:「我以前喺間高級咖啡店上班,一杯咖啡都五六十蚊,所以冇乜人嚟幫襯,於是店長就諗到條絕橋,就係狂發短訊出去,內容係我回來了,很想和你見見面,明天幾點喺某某餐廳等,最後寫上『前女友』.好多男生一見到就會準時赴約,入到嚟難免叫杯咖啡,一坐就一個下晝,客人最少都飲一杯,最多嘅飲咗五六杯添,最後前女友當然冇出現,而我哋日日就做多咗好多生意,我望住啲男士,都唔知好嬲定好笑,只寄予無限同情.」
當中有冇啲特別故事呀?微微話:「有一個好特別,個男仔由下午等到我哋收工,最後仲喊起嚟,由於臨收工餐廳冇乜客,我就坐低安慰佢,原來佢女友一年前交通意外死咗,突然收到短訊,心諗女朋友唔會再出現,但姑且應約,最後願望落空,自然喊到停唔到口,我見佢咁可憐就陪佢返屋企,之後仲喺佢屋企過咗一晚添,雖然唔知可唔可以幫到佢,但見佢力戰咗三個回合,應該冇問題o架啦!」好似容易畀人呃嘅係你喎!
年齡:21歲
三圍:34-24-35
撰文:小德
攝影:阿生


text:
如果大家覺得喺工作同家庭之間難以分身,想尋求婚姻家庭治療專業意見,不妨問吓民建聯立法會議員葛珮帆(EQ)嘅意見啦!因為EQ個婚姻與家庭治療碩士並唔係「死讀書」讀返嚟,其實仲有生活實踐o架,EQ除咗要做一個好老婆外,尋日卓妮仲親歷佢做一個好家姐,如果唔係,佢又點會喺立法會開開吓會,蛇咗去中環買個煲做聖誕禮物氹妹妹開心吖!
尋日下午四點鐘,正當立法會開會期間,卓妮就喺中環太子大廈某間賣高級廚具嘅店舖,發現咗一個熟悉嘅身形,原來係EQ喺度買緊煲.當EQ畀完錢後,竟然兩手揈揈走出店舖,卓妮於是上前問佢點解畀完錢都冇收穫啦,EQ就話稍後搵人幫佢提貨喎.點知五分鐘後,卓妮竟然見到EQ折返舖頭攞番個煲,然後話要趕住返立法會開會.原來佢之前離開店舖只係去廁所啫,莫非佢怕被人話佢蛇王唔開會,所以要避開卓妮?
不過,EQ蛇王原來係有苦衷嘅,話說佢個妹一直都好想買個煲食芝士火鍋,可惜一煲難尋,搵盡港九都搵唔到一個啱心水嘅煲,所以可以想像,當EQ尋日三點幾鐘收到朋友短訊話幫佢搵到個煲時,姊妹情深嘅EQ會是如此雀躍.EQ話,原本諗住叫同事去買煲,可惜無論EQ點形容,同事們都一頭霧水唔知佢講咩,幻想唔到呢個一度被懷疑絕迹香港嘅煲係咩樣.
結果,EQ因為朋友一句「只剩一個,賣晒就無」最後通牒,本着一顆愛妹嘅心,好家姐惟有自己出馬,毅然步出立法會議事廳差唔多二十分鐘,出咗去中環買埋最後一個煲.最重要嘅係,EQ花完一千多元買個煲,淨係知個煲係歐洲貨,連個煲係咩牌子,貴在啲咩都唔知,所以話呢,EQ真係個好家姐,呢個婚姻與家庭治療碩士絕非浪得虛名!
卓妮


text:
身冇屎怕咩逃犯條例葉一知
2019/3/11 — 17:25
《逃犯條例》修訂,建議容許移交逃犯返大陸.率先反對嘅,多屬黃絲,因為反對係基於對法治和大陸政治嘅基本認識.去到後尾,連本地商界都反對,佢哋雖然講嘢好小心,話唔係反對修例不過要剔除咩經濟犯罪嗰啲,好明顯,係基於自己好可能成為受害者.結果,譚惠珠雖然死撐話大家唔使擔心,但補咗句「絕非中央要求」.呢句話真係可圈可點,可圈嘅係,佢表明呢單嘢唔關中央事架,美國唔好乘機抽中央水,有咩事係特區政府自己攞嚟賤;可點嘅係,呢句嘢暗示咗,如果係中央要求,特區政府死都要做,即係高度自治係一個空話(其實全世界都知道了),但中央依家冇落柯打,你特區政府見勢色唔對,可以縮沙.
正如藍絲名言:「你行得正企行正,身冇屎,怕咩惡法?呢個世界邊有惡法?邊個叫你唔守皇法?」咪係囉,我就唔明點解,啲藍絲五毛唔以此群起攻擊商界,叫佢哋挺起胸膛做人,夜半公安敲門也不驚.
咁查實點解商界咁鬼膽心?好簡單,因為身有屎囉.老實講,即使喺香港,都唔知幾多商人犯緊法,走緊法律罅,不過香港向來有良好法治,冇證冇據就郁唔到你嘅,真係郁你都有大把替死鬼.但係呢,如果啲商人喺大陸有生意呢,嘿嘿,只要你識一啲喺大陸做緊或做過生意嘅人,問吓佢哋,喺大陸如果正正常常奉公守法,睇吓有冇人畀你做生意?生意越做得大,越有唔見得光嘅嘢喺背後,呢啲就係潛規則,而好似大陸呢啲法治水平咁落後嘅極權地方,潛規則真係多如繁星.如果你唔明,攞套《樹大招風》嚟睇吓,你就明白連賊王想做生意,都要帶個花瓶過五關斬六將啊.
仲有一樣,就係香港好多商人,都鍾意喺大陸包吓二奶,好似身份象徵咁.但喺大陸重婚罪係犯法喎.再講,唔包二奶,做得大生意,出得大場面,大老闆要社交應酬嫖賭飲吹少不免,如果唔係向西就唔會寫「東莞的森林」,但咁喎,嫖妓喺大陸從來都唔係合法.
當然啦,當國家要重用你,行賄吓逃吓稅嫖吓妓呢啲濕碎嘢,唔會有人理;但有一日,有人睇你唔順眼,呢啲嘢就全部變成嚴重罪行;即使國家仍然重用你,不過權鬥緊,你就成為犧牲品,拉你唔係想整你,係整喺背後撐你嗰個啫.咁逃犯條例修訂咗,無嘅,好似范冰冰咁,無端端消失一排囉,中間唔知受幾多苦囉.如果你係富豪,但冇范冰冰咁靚,真係傾家蕩產你都未必走得甩;如果你係普通商人,咁無限期行政拘留你,調查一兩年都係好正常嘅做法,到你出返嚟,你屋企早已生活拮据——有錢都攞晒嚟派,以保你唔畀人折磨死啦.
講到呢到,唔知嗰啲中小企小老闆同埋藍屍阿伯,會唔會個心慌一慌——哎唷,我都有包二奶同嫖過妓.放心,中共對螻蟻係冇興趣嘅,搞你,你屋企又冇錢畀,搞你做乜啫?所以你哋可以放心支持,拉橫額去政府總部力撐修訂,並用最惡毒的粗口鬧田北俊呀,自由黨鍾國斌呀,經民聯呀嗰啲提出過憂慮嘅商家,因為呢啲人基本上曲線侮辱國家,覺得國家係唔識法律嘅,係唔識依法施政嘅,係亂嚟係落後嘅.喺呢個中美鬥得要生要死嘅時刻,呢班人咁樣加把腳幫美國商會,形同叛國,所以本人100%支持你哋打壓漢奸洋奴賣國賊.


text:
喺曼城主場全取三分對聯賽排名影響唔大,最緊要係摩連奴為曼聯,球員同自己挽回面子,省返靚塊招牌.二比三呢個賽果可能包含咗主隊留力,爭議性判決,門柱打救等等因素,但足球就係咁戲劇性,我地都唔好忘記班球員係絕境之中都無放棄過,保持呢種精神先會有所謂奇蹟發生.上半場完結前,加利仔強調呢場波仲未完,我以為佢想表達有無限可能但無辦法相信時嘅紅魔鬼會做到,原來我都係未夠信仰—佢係認真架.Martin Tyler話無球隊係無敵嘅,曼城今季長期處於極佳狀態,曾經踢到無堅不摧,季尾終於漸露破綻,曼聯憑個勢打贏同市死敵,分分鐘要多謝利物浦.
原本預計普巴會推返上三中場嘅進攻端,結果因為靴里拉搶返麥湯美尼個正選位而令中場線比較平排,呢個排陣係為左執行一個出人意料嘅戰術:迫搶.頭廿分鐘曼聯講唔上高防線壓迫,但前場球員比平常壓迫得前好多,務求令曼城後衛甚至係艾達臣受壓下犯錯.防守尚算成功,但組織同進攻就一塌糊塗.盧卡古今場唔知發生咩事,高波落點判斷極差所以做唔到反擊嘅第一點,連加特同山齊士花盡氣力迫得到兩閘,反而就拉遠咗互相之間嘅距離,每次拎到波都要單打獨鬥,進攻瓣數乏善足陳.
曼聯自從失咗波嘅表現直線插水,當中以後防尤甚,要不是史達寧埋門處理極差,上半場已經輸夠四五球.我認為楊格已經係四個後衛之中踢得最好果個,作為後衛年資最少嘅球員,佢真係混身解數﹐哪怕係用埋超技術都要阻止邊路球員殺入中路.華倫西亞再犯咗上一輪嘅錯誤,俾辛尼太多空間推進,往往去到禁區邊先焗住出腳.面對根度簡,B施華同史達寧輪流後上,兩個中堅甩位甩到穿曬窿,唯有自求多福.半場果陣我已經有心理準備接受一場同歐聯決賽輸比巴塞三粒差唔多嘅大屠殺.
換邊後中場線拉後,防守嚴密返好多.Box-to-box嘅靴里拉唔再參與太多策動,普巴踢返十號位就開始爆發,令兩翼進攻時可以更貼近對面龍門,前場成功製造到一定混亂同空間,為反勝埋下伏筆.普巴嘅入波反映左兩個關鍵:觸覺同埋門.第一球如果佢望到靴里拉有動作先反應就已經把握唔到一瞬即逝嘅入攝機會,其後亦係果份觸覺驅使佢係中圈附近開始跑入去,進而閱讀到後衛之間有機可乘先入埋第二球.另外就係佢射門都叫做冷靜,而且身材有絕對優勢,某啲情況下可以好似費蘭尼咁幫到盧卡古唔少,總好過佢係後場玩身位玩腳法丫.
五年後史摩寧仍然守唔住甘賓尼,力量上仲係有好大分野,但今次佢將功補過仲射入埋致勝波,希望係心理上有所成長.隊內現役後衛黎講佢算係最平均﹐經歷過多個朝代嘅防守體系﹐就算季尾清洗佢都應該會安然度過,入唔入得返世界盃大軍就要睇餘下幾場比賽.
呢場波係過往一季嘅縮影,前段普巴墜後,箭頭同翼鋒距離太遠,難以發揮團隊精神;擺返靚啲位,解放前場自由度就即刻見到各師兄歸位.如果普巴當初踢防中只係為左中場硬度同高度,而家已經有麥湯美尼,費蘭尼做到呢個效果.正式攻中人選唔多,極其量仲有連加特同馬達,將普巴放返係十號位應該係對全隊波最有利嘅做法.


text:
19~Feb~2009(四)
無緣
囝囝囡囡
讀書以來都與奬項無緣
因為佢地都唔係讀書嘅材料
又可能我唔識教佢地
囝囝係一個聰明仔
但佢唔鍾意讀書
又自以為聰明,無心向學
今年會考啦,仲成日去玩
噚晚
居然係佢房發現個奬牌
係佢最鍾意嘅籃球
佢真係好鍾意玩籃球
為咗呢個籃球賽,成日都去練習
小學時候佢係乜嘢球類都無興趣架
仲有兩張班主任寫俾佢嘅字牌
(噚日係仔仔上堂嘅最後一日,之後考完畢業試後,就無需再上課啦)
唔知佢明唔明白老師的一番心意呢
(囝囝每班都有兩個班主任的)
囝囝
今日開始考畢業考試
比心機呀!!!!
至於囡囡
(今年中三啦)
佢思路比較慢,亦都唔係讀書材料
小學都唔能夠直升中學
嚟到呢間中學,程度比較啱佢
但中一,中二成績都係一般
可以講唔係咁好添
成日見佢都唔多讀書
我知佢係未盡力架
仲有進步空間!
但又成日搵籍口俾自己
話自己蠢,我成日同佢講
最緊要將勤補拙但講極佢都係咁!
亞囡
唔好再搵籍口俾自己啦!
今年中三入咗班輔導班
(因為中二時中文科唔合格)
聽講呢班人唔多讀書
成績麻麻地
今次考試囡囡居然攞到三張奬狀
囡囡有幾科都入咗三甲(本班)
以為佢今年成績會好啲啦
(其實佢無乜點溫書架)
但出來嘅全級成績,我同佢都好失望
其實佢有預到唔會太好
(因為佢知有兩班好勁)
但都無諗過排名會咁後
(成績低超過半級人)
我都有鼓勵佢架
佢無乜點溫書都有咁嘅成績
如果佢肯努力啲
一定有更好嘅成績
亞囡
媽子等你努力呀
你唔係蠢架我知你得嘅!
(((亞囡好想我將佢嘅喜悅同你地分享架,佢知我會post上blog,不知幾開心,仲話post咗記得通知佢喎)))
星期四嘅麵餐
我煮咗幾味送麵
~煎火腿腸仔鴨胸~
~瑞士雞翼~
~黑椒洋蔥牛仔骨~


text:
「創業」
做生意最緊要嘅係現金流,而好多人創業都先要投資後講回報.當然好多到最後都未到回報期就已經關門大吉,有時就算有幾多資金都好,一日未正式賺到錢其實盤生意都係蝕緊錢.所以其實我好怕嚟啲咁嘅模式,因為真係同賭錢無分別.就算要擴大公司,其實我都好小心,要保證唔會入不敷支.又或者係咁所以唔上唔落,但係最起碼我由始至終都係賺緊錢!
「營運」
我嘅營運模式其實好簡單,就係收入嘅一半係人工,收入嘅四分一係投資,而另外四份一係儲備.如果生意唔好最起碼可以食下穀種,再繼續去營運!如果真係頂唔順,當然連投資嗰部份都用嚟俾人工啦.而每當要請人嘅時候就真係要睇下究竟係一個短期需要定係長期需要,如果唔係請咗個人返嚟開支就會大咗,但係當無足夠嘅收入去支撐嘅時候就真係攞嚟搞!
「投資」
當然之前好多人都有問我點解唔搵人投資,甚至乎有人想融資我都拒絕咗.其實個原因好簡單,因為我都唔知個市場會變成點,有多啲資金當然可以請多啲人,但係真係有咁既需要?其實有時多咗人未必賺得多啲,反而有可能仲要蝕錢.我當然都希望可以做大啲,所以要不斷變,不斷試,如果唔係就會原地踏步,雖然其實踏咗好耐!
Also published on Medium.


text:
闊別一個禮拜又嚟料!適逢Kannas忙住搞「年年都係18歲生日大壽」,先喺度祝佢繼續明艷照人,青春常駐.今個禮拜東網直播嘅德甲賽事有法蘭克福對慕遜加柏,今晚十點半準時開波,趁Kannas唔喺度,蘇雞同奧斯卡梗係把握機會嚟番個Men`s Talk版嘅「球愛Live Party」,仲要邀請到以分析數據見稱,無論講足球定睇財經都駕輕就熟嘅李聲揚Ivan(Facebook專頁 – 華麗后台 網主)上到嚟我哋節目一齊睇波,實行「三個男人一個堆,圍埋一齊講數據」(聽聞Ivan仲係慕遜加柏球迷嚟喎).
講番場波,法克蘭福最近真係「以和為貴」,連和4場,今次喺主場肯定力求打破悶局,力爭歐聯席位.慕遜加柏上輪主場對哈化柏林突然啞哂火輸咗0比3,往後要追近拜仁抑或要抵抗RB萊比錫嘅窮追猛打,呢場都肯定不容有失.
(on.cc東網周日晚10時30分直播)
Facebook專頁送德甲波仔
咁多嘢講!講得好又點會虧待你呢?我哋梗係繼續送禮啦,記住直播期間去「睇體 ontv sports」Facebook專頁嘅波經Post裏面留言傾偈,令我哋同導演都忍唔住畀個Like你嘅留言,就可以得到德甲專用波仔.我哋今晚直播見!


text:
就係交左一篇嗌球員咬實牙關嘅稿之後果晚,洛荷同伊巴同場收咧.洛荷需要養傷五個月,而伊巴好可能已經踢左佢為曼聯最後上陣嘅比賽.我地梗係好傷心,但球隊無時間沉淪係呢種情緒之中.既然後無退路,就用盡手中嘅球員,行去鋼線嘅另一端,為兩位今屆咁出色嘅表現爭取佢地應得嘅成績.
最近兩場比賽娛樂性比之前大減,但總算有驚無險咁晉級.踏入後費格遜時代嘅曼聯,無論由邊位教練帶隊,係歐洲賽嘅成績退步左,進攻都無以往咁流暢咁華麗.有時面對歐洲二線球隊都只可以踢成五五波,甚至失分而回,都咪話唔失望,大大打擊左我地週中捱夜捧愛隊嘅決心.
歐霸八強返到奧脫福,以為可以食住個勢大炒安德烈治,點知繼續俾體能同傷兵呢兩隻惡魔纏繞住.早段憑米希達恩先開紀錄之後一直未能將比數擴大,而客隊一直靜待入球機會,兩回合都能夠將反擊有效轉化成威脅,甚至入波.
反觀曼聯被追和後,錯失左好幾個黃金機會,要去到加時階段先射入到致勝嘅一球,好彩福仔去到果個階段仲有想像力同夠冷靜"CUP"過後衛射返近柱,但都間接造成左伊巴嘅嚴重受傷.
至於失果球波,全隊都絕對值得吹風筒式訓話.成條中場回防慢不特止,俾對手起到腳後雖然由羅美路加條門柱救出,但竟然無人係六碼點幫手解圍,人地門前執雞一刻,鏡頭見到大部份防守球員企係禁區頂舉手搏旁證舉越位旗.
作為一個後衛,最洩氣嘅唔係俾人射入世界波,而係失啲因為欠缺防守紀律而造成嘅入波.今季已經唔係第一次見到呢種失波,黎緊一定要戒左輕敵,防守鬆散嘅惡習!
至於對般尼嘅客場賽事,又踢得出乎意料地穩陣.呢場彷彿見到以前嘅車路士咁,攻勢未必浪接浪,但入完一球之後就成隊縮後一格,直頭連控球權都唔搶,拖慢節奏保留體力.
馬素爾終於重返正選行列,出任正前鋒仲交出左一入波一助攻成為贏波功臣.睇得出佢仲未回復翻上年果種自信,但呢場波對佢一定有好大幫助,正如福仔前排一樣陷入低迷,最近都慢慢係球場上搵返自己,比之前敢於突破同多左嘗試唔同踢法.
久違嘅隊長朗尼都有斬獲,而且全場都有指揮住隊友,尤其係普巴,免得佢又令球隊愈踢愈急自亂陣腳.係而家傷兵滿營嘅時勢,可唔可以再次靠佢擔起頭家呢?
最新消息指普巴都無法上陣曼市打呲,難得磨合成功嘅中場鐵三角又遭強拆.歐霸已經殺入四強,聯賽又因為利物浦失分而再次有希望打入前四,就算而家幾缺人都無原因要放棄共中一邊,就當係俾呢班球員嘅一個大考驗.
有球迷覺得最近曼聯士氣受挫,計我話班球員而家係雄心壯志先啱,因為佢地要將獎盃交到伊巴同洛荷手上,Giving up is not an option!


text:
繼早前Event XO參與左金句王黎明喺中環海濱舉辦嘅演唱會,又報導埋城城同學友演唱會嘅最新消息.四大天王其中三位都已經係2016開左演唱會啦,華仔又點會執輸呢?Andy Lau Music Concert 2018準備嚟啦!
Event XO今次就為大家帶嚟劉德華演唱會嘅第一手消息!雖然東陽秋水堂影視有限公司係2015年曾經發聲明話華仔16至17年並無計劃舉辦巡迴演唱會,但Event XO據消息人士爆料,同埋華仔早前喺電台節目中已經親口承認將會係2017年舉行演唱會,而且一如以往將會唱足20場,滿足一眾華粉!
劉德華作為歌影視三棲嘅名人,喺娛樂圈享負盛名.唔單止戲演得好,歌唱得好,佢勤奮同敬業嘅表現更令華仔被封為全香港人最值得學習嘅對象,人品更加好似美源髮彩一樣,「無得彈」! 早前接受訪問嘅時候曾經表示,係囡囡Hanna開始返學之前,想花1年時間陪下佢,「我想好似一個普通爸爸一樣,為下一次科育操心.」
今次再開演唱會,睇嚟除左有勁歌熱舞之外,華仔都會同大家大談佢嘅湊囡經.各位fans點可以錯過!想了解更多? Event XO會繼續為大家搜羅更多有關劉德華2018演唱會嘅消息,只要緊貼我地網站嘅最新消息就可以第一時間知道嫁啦!


text:
日本情趣酒店推介 | 比香港好100倍既情侶酒店 (Love Hotel)
are closed
成日都聽到人喺度投訴香港嘅女仔話自己去日本返”鄉下”,但係其實佢個真正鄉下係喺大陸.單單睇下套有唔若希或者杜魚風主持嘅什麼攻略就知啦! 無他嘅,香港女仔崇尚日本文化,當然有日本文化優越嘅地方啦,正如香港男仔鍾情於睇日本av一樣. 喺香港大家生活苦悶,正如遊胃精小姐所講,香港冇足夠嘅空間畀人去扑嘢, 就算有時鐘酒店,佢哋嘅質素亦都非常參差,加上有特別嘅味道,令你做起嘢嚟完全唔上心,發揮唔到最好嘅狀態.而女朋友亦都會因為地方汙糟,又要喺門口等一陣先至有得入,比人望住晒而冇晒心機. 就算喺香港俾你搵到一啲好有主題既時鐘酒店,咪野電車,醫院,或者水床噉嘅主題式酒店,但係佢哋祇有其形沒有其神粹,抄日本個樣,但完全唔注重細節.加上佢哋嘅地方唔會話好大, 最終你只會去一兩次就唔想再去.所以小弟一直強調喺香港唔好去時鐘酒店就係噉嘅原因. 相反喺日本,你可以見到D時鐘酒店 / 情侶酒店 / 情趣酒店 / Love Hotel 喺東京新宿,大阪甚至全日本各地都大行其道,個個人都去時鐘酒店解決生理需要,完全係一個正常嘅消費行為.最緊要係佢哋,唔需要等,而且酒店十分之乾淨整齊,唔係單指純粹為咗發生性行為,酒店十分之注重細節,每一個環節. 小弟亦都曾經入住過日本嘅情趣酒店.我個人嘅感覺就係佢哋嘅酒店房間比一般日本酒店大,而且空間好充足,你點樣玩都得,加上乾淨冇異味.又有一個大浴缸俾你任玩,又有唔同嘅主題. 有啲仲有按摩池,唔係單純祇有按摩棒同埋避孕套喺間房就叫做情趣酒店.呢啲酒店除咗係畀你一個解決生理需要嘅地方,其實佢亦都提供人休息,放鬆的地方. 對於香港人嚟講,去到日本你可以拋開身分,配合上情趣酒店房間嘅唔同主題,您可以成為 av 片中嘅男主角.下邊套片簡單介紹日本情侶酒店係點樣,如果你睇到頭暈你可以再碌落去下邊睇下我哋嘅 日本情趣酒店推介 . 1. HOTEL VARKIN (東京) 這間酒店位於東京,距離日本價位有知名度嘅陽光大廈60層展望台(The Sunshine 60 Observatory)祇有3-4分鐘路程. 酒店房間比起傳統三四星級酒店大好多,但係價錢同佢哋冇分別甚至更加便宜.房間有唔同嘅主題,可以就住自己鍾意嘅主題而選擇入住. 小弟最鍾意就係去呢個浴缸,點樣玩都得. 訂房查價連結: 按此 2. Hotel Moana Shinjuku (東京新宿) Hotel Moana Shinjuku (Adult Only) 情趣酒店坐落在新宿區(Shinjuku)歌舞伎町(Kabukicho),酒店唔係純粹時鐘酒店俾人開房咁簡單,佢仲提供咗餐廳, 供應包括天婦羅和生魚片在內的日式菜餚.你就算唔識路或唔出門口,你都可以搞掂一日三餐同埋生理需要. 呢間情趣旅館最大賣點就係呢個超大型嘅浸浴地方,相信大家睇av片嘅時候都有見過.旁邊仲有一個特大電視,真係一路睇片一路搞嘢,開心到爆炸.呢啲噉嘅設施,你話香港點會有呀? 訂房查價連結: 按此 3. Hotel Balian Resort Chiba Chuo (千葉) 這間巴里式嘅酒店更加係唔講得笑,你唔好以為佢真係純粹一間情趣酒店咁簡單,你一班姊妹或者一班男人入嚟都冇問題,因為佢真係好大.就算乜嘢群交,雜交,乜交都得喇. 酒店裏邊以巴里設計為主題,例如個浴缸係心形嘅,並加上玫瑰花瓣,你同你既情侶喺裏邊玩足一日都得啦. 而房間更加有兩張按摩椅,可以畀你搞完即刻按摩返個身體,轉頭再執多劑. 訂房查價連結: 按此 4. HOTEL & SPA J-MEX Shinjuku Kabukicho (新宿)…Read more...
Tags:japan love hotel , love hotel 推薦 , 情趣旅館 , 日式主題房 , 日本lovehotel推介 , 日本sex hotel , 日本情侶酒店推介 , 日本情趣酒店推介 , 日本時鐘酒店 , 歐洲房 , 水床 , 鏡房


text:
今日有網民喺 LIHKG 開 PO,佢話女朋友落仔嗰日自己攞唔到假陪佢,因為自己喺細公司做 I.T.狗,成間公司加埋都冇十個人,無幾耐前又請多咗兩日假,今次真係再請唔到.女朋友知道佢攞唔到假,原本都話 OK 自己去都得 … 點知女朋友落完仔後,成個人變晒,仲話依家唔想見到佢 …
原文係咁:
一齊左兩年幾,係U識唔同school,而家grad咗佢繼續讀書,我就做緊野.
兩個幾月前佢發現自己有咗,我哋傾咗好耐最後都係決定唔要,就去咗家計會排期做人工流產
比咗個期佢係平日嚟,我就同佢講我應該攞唔到假(無幾耐前我屋企有事已經請咗兩日)!
佢一開始話唔緊要,佢可以搵朋友接佢,但差唔多手術前兩個禮拜左右開始佢突然情緒起伏好大,日日都喊, 話好驚問我係唔係真係唔可以陪佢, 咁我唯有話放工即刻去陪佢.
做完手術個日都覺得佢無咩事,淨係係我屋企訓左兩日就繼續返學返part time,而家過左個零月,覺得佢好似對我冇曬要求咁,咩都話唔緊要 …
好似有一次我心情唔好, 佢扮嬲叫我氹, 我好大聲鬧佢你可唔可以唔好咁港女, 其實一講完我已經心諗仆街啦今次, 點知佢呆左幾秒之後同我講對唔住, 然後走左入廚房整野比我食, 我當時仲好白痴咁心諗佢做咩變到咁乖咁聽話.
兩日前佢突然比左段千字文我,同我講其實佢到而家仲成日會諗起做手術當日既事,最初都以為可以自己搞掂自己, 點知其實件事真係好痛苦, 當日咁多個女仔得佢一個冇男朋友/老公送佢, 入手術室既時候突然諗起無人係出面等佢, 十幾個鐘冇飲過水冇食過野, 麻醉過左之後其他女仔全部有人送飯, 佢自己朝早買定左個麵包, 但唔記得左帶水樽, 好彩有個姑娘即刻攞左杯熱水比佢.
其實我聽到都好心痛, 我唔係突登唔陪佢, 佢都話其實佢明, 但係覺得唔知點面對我, 個個fd都話我抵死, 但我真係請唔到假, 唔代表我唔關心佢唔愛佢, 我可以點氹返佢啊 ???
網民回應:
「仆街仔」
「咩工咁巴閉 拎nopay都唔俾?」
「照拎假,根本無得唔俾,大不了射波拎醫生紙」
「條女同份工,你揀咗份工」
「證明你份人唔識分輕重,或者咁講,係你心入面條女嘅份量不及你份工/糧咁重」
「話唔舒服拎半日點都陪左先啦,個女仔好慘,咁就一世」
「識返工唔識用安全套,樓主垃撚圾」
「屌就咁用力,出事又懶懶閑,
不如放生個女仔啦,工作同愛情,你揀工作
冇得怪你女朋友對你咁失望,
係愛佢就放手畀佢搵下個識得對佢好既人」
「如界你講真既話,世界上有你呢d咁撚廢既男人真係影衰哂 !
無能力生又唔帶套?死廢鳩自撚私到 …
連假都請唔撚到,唔識射波?死垃圾廢撚到咁?
條女岩岩落完仔,傷心又傷身,你一句心情唔好就話佢港女?你係撚唔係人黎?仲要以為佢變乖?
做人做到你咁柒廢就唔好害人啦屌你老母!」
「個女仔連仔都肯為你落,你仲因為個一日半日假度黎度去,你自己有冇覺得羞恥 !
得罪講句,就算佢鳩發脾氣都好,都係你欠左佢!」


text:
「產假」
今日係老婆最後一日返工,聽日起就開始放產假,準備迎接郭大少嘅來臨.我哋亦準備倒數最後十四日.當然嚟個係用預產期嚟計喇,但係其實佢真係可能會早啲出嚟都未定.所以係老婆放假之前,就做埋最後一次產前檢查,而亦都應該係通過超聲波睇郭大少個樣.但係點知今日竟然整個睡羅漢樣比我哋睇,仲要托住個頭好似好不滿咁.另外就當然想俾醫生睇下老婆易唔易生郭大少再決定開刀定順產.因為老婆好驚痛所以一直心大心細.
「檢查」
今日本來去做最後一次產前檢查,因為想等醫生幫老婆睇下會唔會痛好耐先生到郭大少出嚟再決定點.老婆本來已經克服咗心理障礙,一心諗住順產,但係今日醫生檢查後就話好大機會個生產過程會好耐同怕最後都或者要開刀.所以又要再一次諗嚟個問題!當然我唔想老婆咁辛苦,亦知道老婆做咗一個我覺得好偉大嘅決定,但係聽完醫生講我哋又打回原形.點都好,我最緊要嘅就緊係母子平安啦.所以下星期再去做多次檢查睇下有無改變.
「準備」
除咗老婆之外,我都已經隨時準備好有乜依郁就同老婆去醫院.不經不覺預產期越嚟越近,而家真係希望快啲見到嚟個小朋友.希望佢聽聽話話快啲落盤,同唔好辛苦佢阿媽.照而家嘅磅數,佢應該大約六磅幾,唔算太大隻.而家佢仲好似係老婆個肚住得好舒服咁嘅樣,雖然頭仔已經係下面,本來諗住佢已經準備出嚟,點知真係無動靜.唔知係唔係我成日講話佢一出嚟就打佢屁股...


text:
一直我都好努力想成為全母乳媽媽
可惜都未能追奶成功
上網睇咗好多催乳方法
原來要多啲埋身同泵奶都係有幫助
Combi 呢個牌子各位媽媽應該都唔會陌生
佢地品牌有好多唔同嘅母嬰產品
今次佢哋新推出嘅電動雙泵吸乳器
有催乳+吸乳模式,兩個模式都是模仿寶寶吸啜既力度同節奏,亦有10段變頻, 等媽媽可以揀選適合自己嘅力度,我自己用9度已經夠,催乳模式會喺開機後自動進行兩分鐘,以按摩刺激泌乳反射, 每次再用唔需要再調較力度,會自動記憶上次使用嘅度數.
我最鐘意佢既矽膠喇叭罩可以保護乳頭, 唔會因為吸力而疼痛,仲可以選擇雙泵或者單泵兩個模式.無論單雙泵使用吸力一樣不減.
而且所有接觸母乳嘅配件都符合美國FDA食品及標準BPA Free 可以用蒸氣消毒.
各樣配件亦容易清洗, 除咗原本嘅奶樽亦都可以直接套到pigeon或其他品牌嘅標準奶樽
操作非常簡單, LCD嘅螢幕動態顯示
清楚知道使用時間,就算系半夜起身用都可以睇得一清二楚,吸力大亦唔算噪
而且機身輕細細部,只有206g,都系大過粉盒小小,方便攜帶
外形都好時尚,系屋企用可以直接插電制,另外可以用USB供電,出街或者返工用只要用隨身差供電就可以用到啦!
輕便簡單易用嘅奶泵,真係幫好多忙㗎
希望可以係短時間裏面成功啦!
各位同我一樣想成為全母乳姊妹加油呀!


text:
新年就到, 好多朋友都會買紅色內衣迎接新一年, 你地有冇呢個習慣? 最近, Embry Form邀請我去舖頭睇下佢地為新年而設計嘅一系列以百花齊放為題嘅紅色內衣.店員貼心為我介紹每款新年系列內衣嘅特別之處, 等我逐一分享比大家啦! 如果未添置新內衣迎接新年的話可以考慮下.
典雅喱士花系列
典雅喱士花系列 – 用喱士同網紗設計, 設計精緻浪漫.特別之處係有智慧肩帶.
呢款設計好精美, 好鐘意佢個小飛翼肩帶.
智慧肩帶設計好細心, 肩帶背部可以自己隨意調較, 膊頭窄嘅朋友就唔怕跌帶啦!
另一款喱士花系列胸圍, 同樣吸引
系列仲有睡衣裙, 款式都好時尚, 唔覺老土.
深V剪裁系列
深V剪裁系列款式都加入精緻喱士花邊於杯面作點綴.其中U型美背剪裁設計啱曬我呢啲背部有鬼祟肉嘅人, 唔怕肥肉唧咗出嚟.
呢款胸圍可令胸部豐滿集中
除咗U型美背剪裁設計之外, 其一片式無痕設計亦唔錯, 有時著貼身衫就更加美觀.
另外, 內有可活動調整嘅胸墊, 大家可以隨自己需要決定加定唔加.
呢款亦係深V剪裁設計, 胸杯以水滴形設計可將胸部兩側推向中間, 令胸部更集中.
優雅網紗系列
優雅網紗系列顔色以棗紅色為主, 同樣有喱士花邊及皺摺網紗,但顔色較低調, 啱啲沈實但又想迎節嘅朋友.
肩帶亦可以自我調校背部位置
呢個設計可完全將整個胸部包住, 適合胸部較豐滿嘅朋友.
Comfit系列
Comfit 系列今季採用酒紅色配以立體孔雀紋刺繡設計.
Comfit 系列貫徹利用超薄質料, 令胸杯更貼近胸部, 著嘅時候更舒服.
Comfit 系列亦用一片式剪裁, 將背脊肥肉覆蓋, 唔怕著衫時唔好睇.
內褲有提臂功能, 令臂部線條更好睇.
大家睇完咁多唔錯嘅應節內衣, 而且每款都有唔同功能幫助展示女性優美體態及遮蓋缺點, 睇嚟大家都要慢慢揀,慢慢試啦!


text:
「視差」
相信好多人都會睇過一啲同視覺差相關嘅圖片同電影.其實視覺差係因為人類嘅眼睛嘅構造而造成.一個大家都會接觸到嘅例子就係三維電影,要製造立體嘅電影就需要利用特殊嘅眼鏡去將原本兩個唔同角度嘅影像整合起嚟.因為人嘅眼睛只能看到一個獨立圖像,透過特殊眼鏡觀看電影嘅時候就會產生立體嘅感覺.其實做數據分析都係一樣,好多時我哋都需要多一個觀點與角度去分析數字背後嘅意思.
「影響」
好多時我哋係日常生活都會俾唔同嘅事同物影響.而每個人嘅觀點與角度都會有唔同,所以就算大家睇同一樣嘅資料,同一堆嘅數字,分析出嚟嘅結果都會好唔同.為咗保持數據嘅中立性通常都要加入唔同嘅觀點去分析,盡量用多角度去理解數字背後嘅意義,因為有時真係好容易俾啲數字誤導咗,就好似我哋有視覺差一樣.因此有時真係要退後幾步去睇啲數字與數字之間嘅關係,先至可以掌握大局.
「反省」
我好鍾意啲利用視覺差去創造出嚟嘅藝術品,因為無論你睇幾多次都好,你都會覺得好震撼!雖然大家都知道係觀點同角度嘅問題,亦都正正因為咁嘅原因,好多人以為自己掌握大局但係實質只係活喺自己嘅世界入面.雖然要無人可以睇通睇透任何事同物,但係就應該提醒自己應該用唔同嘅觀點同角度去思考問題.一個銀仔都有兩面啦,更何況我哋生活係一個咁複雜嘅社會?
Also published on Medium.


text:
唔係日日都會有mood襯衫㗎嘛,有時瞓晏咗,病咗,Monday Blue,都會唔想襯衫,所以成日企喺個衣櫃面前都唔知著咩衫,感覺差都唔緊要,最弊係搞到返工遲到吖嘛!唔緊要,以下3招幫到你!
第1招 同一style嘅衫
買衫之前就要醒目啲,諗吓嗰件衫可以襯到幾多件自己已經有嘅衫,少過兩件都諗吓買唔買好啦,費事買到返去,長期放喺衣櫃著唔到.所以應該買啲平時自己著開嘅style嘅衫,同一個style嘅衫,點都會好襯啲啦!
第2招 One-piece
一件過嘅衫由頭笠到落腳,省卻咗平時要襯上身同下身衣物嘅步驟,剩係考慮著邊件連身衫,慳到唔少時間㗎!所以買衫嘅時候,可以入手多幾件One-piece,例如長恤衫,連身裙,工人褲等等.
第3招 Casual look
平日著得咁「試正」,不如趁心情麻麻,Monday Blue或者病咗嘅時候,著得Casual啲,等自己舒服啲,個人嘅心情都會好返啲㗎!呢個時候,Sporty look,Casual look就最適合啦!橡筋褲頭嘅棉褲,長身衛衣,Boyfriend-style牛仔褲等單品,加對波鞋就最適合啦!
有興趣可Like/Follow
Facebook Page: JJ Man
Instagram: jjman.c / cookingjj


text:
海豹
海豹係對鰭足亞目種海豹科動物嘅統稱,係一類身體成紡錘體型,四肢特化成鰭狀嘅動物,海豹個頭圓頸短,又無外耳廓,因為佢哋嘅臉部生得好似貓從而得名海豹,以區別鰭足亞目其他兩個科(海獅科,海象科)嘅動物.佢哋高度適應海洋裏面嘅生活,多數時間喺海洋裏面活動,遍佈整個海域,以南極沿岸數量最多.
常見嘅海豹有:斑海豹,豎琴海豹,冠海豹等等.香港海洋公園現時養咗兩種海豹:灰海豹同斑海豹.
食物同生態地位[編輯]
海豹係海洋哺乳動物,主要食魚,但要視乎品種而定.例如食蟹海豹主要食蝦,豹斑海豹反而係兇猛嘅捕獵者,會捕獵企鵝,甚至其他海豹.而住喺北極嘅海豹,亦係北極熊,殺人鯨同人類嘅獵物.
分類[編輯]
- 僧海豹亞科 Monachinae
- 僧海豹屬 Monachus
- 象海豹屬 Mirounga
- 羅氏海豹屬 Ommatophoca
- 羅氏海豹 Ommatophoca rossi
- 食蟹海豹屬 Lobodon
- 食蟹海豹 Lobodon carcinophagus
- 豹斑海豹屬 Hydrurga
- 豹斑海豹 Hydrurga leptonyx
- 威德爾海豹屬 Leptonychotes
- 威德爾海豹 Leptonychotes weddellii
- 海豹亞科 Phocinae


text:
中菜近年既吸引力明顯冇其他菜式(日式,意式,美式)既吸引力來得大,但位於中環既「名館」就大搞新派中菜,希望為中菜重鎮雄風,挽回其獨特的魅力,拯救中菜係飲食界面臨被遺棄既困境.
一入到店入面就感覺到名館係走新派中菜既設計風格,除左保留住一點中式餐廳既環境風格之外,仲帶有新派時尚既氣氛,而且環境仲非常大,夠哂舒服.
沸騰水煮魚|$280
呢個湯底係名館特登揾四川師傅學師,然後再用18種調味料淆製而成;另外為左配合香港人對麻辣既接受程度,湯底都有再加以改良到冇咁辣之餘,又保留到最原本既麻辣味.水煮魚既魚係用左龍脷,而鍋入面仲有粉條,鴨血,午餐肉,紅薯粉同蔬菜,都咪話唔足料!
小編本身食唔到太辣,但係食落呢個水煮魚又唔覺得太辣,反而感覺到應有既麻辣之餘,仲令水煮魚更加入味,加埋其他配菜一齊食,認真滋味.
宮廷點心盤|$188
你以為淨係高級西餐廳同酒店先可以食到英式下午茶咩?名館呢個宮廷點心盤可以話係以西式既風格,演繹出黎既中菜.
外型就咁睇已經非常靚,同埋呢個點心盤係需要特別訂造添架!配合埋點心既擺設真係充滿住宮廷既感覺.最上面有紫薯既天鵝騷,下層仲有朱古力同芒果mousse,雲耳,肴肉同寶塔菜等等,小編最中意既就係用咸水角皮同西米面整既老鼠仔點心,外面甜再配合埋雞肉花生既咸,味道上非常特別!全部點心除左做型特別之餘,其實仲非常花功夫,所以大家食之前都不防影相打左卡先呀!
麻雀十三幺|$128
大家見到呢富十三幺係咪當堂好想打返幾圈咁呢!唔好話你地,連小編見到都覺得好得意,即刻同佢selfie返幾張靚相添.
麻雀其實係椰汁糕,黃色既部份係桂花啫喱底,食落唔係太甜,但椰汁糕同桂花啫喱既味道非常夾,睇得又食得!岩哂中意打麻雀既朋友仔.同埋大家應該好好奇個兩張銀紙究竟係食唔食得既,答案係食得架!其實佢地係米紙做架,雖然食落冇乜味,但同樣係食得落肚架,同埋擺呢兩張銀紙係到的確令成個十三幺生色不少.
檸檬二鍋頭|$58壼
由於中式既酒度數同濃度都較一般既酒高,所以會比較少人飲啲.但名館既二鍋頭就換左另外一個方式黎到演繹,二鍋頭用左檸檬加工釀製左3日,令其酒精濃度降至40多度,味道酸酸甜甜之餘又唔會太重酒味,比較易入口,再用中式傳統既鼎杯裝著,令整個二鍋頭更富有傳統既中國特色.
名館自家製豆漿|$18
淨係用個燈泡黎裝豆漿已經夠哂噱頭,同埋豆漿係名館自家磨製添架,大家去名館食飯記住都要嗌返杯試下啦!
《 名館 》
電話:2180 0768


text:
去旅行會為自己影相留念相信係每個人都一定會做嘅事,不過影還影,影完放上社交網絡俾全世界睇到又係另一回事.道理就好似情侶影放閃相唔係問題,但係下下都放上網俾人睇有時真係會有啲令人眼冤㗎.而各位男士,去旅行如果想影完相放上網同人分享,就記得要小心最好唔好係以下呢幾款,因為只會令女生無眼睇. 1. 單
去旅行會為自己影相留念相信係每個人都一定會做嘅事,不過影還影,影完放上社交網絡俾全世界睇到又係另一回事.道理就好似情侶影放閃相唔係問題,但係下下都放上網俾人睇有時真係會有啲令人眼冤㗎.而各位男士,去旅行如果想影完相放上網同人分享,就記得要小心最好唔好係以下呢幾款,因為只會令女生無眼睇.
1. 單人自拍大頭
雖然去旅行少不免都會自拍,不過自拍大頭相配上旅行caption ,會令到女仔覺得你自戀之餘更加係圖文不符,對你嘅好感自然會下降.
2. yeah 手勢到此一遊照
去旅行梗係唔少得響著名旅遊景點前影返張相然後打卡,不過yeah 手勢加上著名景點做背景,就會令女士們覺得張相老土兼無新意,就算想影到此一遊相都係自然post為之最好.
3. 黑超超Chok相
去旅行好多人都會帶太陽眼鏡阻擋陽光,不過有唔少男士鍾意帶住副太陽眼鏡Chok住影相,呢類型嘅相通常都會俾人嘅感覺係MK味濃,所以最好都係可免則免.
4. 酒店房Show肌相
有啲男士平時有做開gym,對自己嘅身形都充滿自信,去旅行嘅時候亦都會鍾意喺酒店影下啲show 肌相,不過呢啲相就會令到女士覺得你係show off ,唔單止唔會因為你嘅身形好而加分,甚至有種莫名嘅討厭感覺.


text:
話說今日係搭車災難日,基本上無一次交通係順利,全部都係因為我既失魂(好彩其餘十六日都順利無事).因為呢兩單野,本來無野好寫既法蘭克福遊記就變左千字文啦,先講第一單,只係熱身黎.
話說本來我就買左火車票呢日早上由海德堡去法蘭克福既.琴晚訓覺前望左望自己之前打好既行程表,見到係11:46既車,又懶得double check返張車票,覺得果時已經 check過,應該無問題,我就去訓覺,準備訓到自然醒,慢慢食早餐,hea到11:30出門口.
到第2日,我8點鐘都醒左,真係慢慢係度hea,好難得終於hea到就黎11:30,就開開心心拎車票出黎出發去火車站啦 .一睇…我頂 ,張車票係10:46開出,11:45到!!!! 唔係11:46開!! 好膠,即係頭先我好辛苦hea左好耐時間,其實係係到整到自己miss火車. 呢程車係20歐架!! 仲要係non-flexible既車票,即係只能搭指定時間果一班,miss左就無架啦,要買過張.於是我心都離埋,即刻上traineline睇下今日其餘班次幾錢,即時先買火車票既話要起碼30歐,點知!睇左陣見到,traineline建議我搭12:10pm果班Flixbus!即時買都係只需要6歐!!哇!!!救星啊!!
呢班Flixbus仲要車程都係1個零鐘,只係慢十幾分鐘!之後我就諗,點解一開始我會買左DB,成20歐又唔係快好多.諗落就知,因為我當時search由 Heidelberg去Rotherburg,見成段路程太遠,就睇火車,不過當時就諗漏左我分拆出黎去Frankfurt呢段係可以改搭巴士.
到左12:10分,Flixus既巴士站有好幾架車黎左,次次都好緊張去睇係咪我果架,但一直都無我果架,起身又坐低,起身又坐低.雖然之前歐遊都慣左d巴士遲到,不過因為今朝既失誤,令到我成個人都精神緊張,所以見佢咁耐都唔到,都有d不安.再起身坐低n次後,過左半個鐘左右,我果班車終於都到喇!!嗚哇,只係比少少錢就補救到我個低級錯誤,其實已經好好彩,所以遲到我都唔介意了.不過無諗過呢次miss車只係是日既前奏…
係下一單災難之前,首先講下Frankfurt呢個地方同遊記先 .
Frankfurt 正式全名係美因河畔法蘭克福(Frankfurt am Main),雖然多數大家都係叫佢法蘭克福就算,但其實德國有兩個法蘭克福,所以叫係美因河畔法蘭克福先係最準確既叫法,但我當然都係會佢叫做法蘭克福就算.法蘭克福係德國既一個大城市,全德國第五大,佢亦係重要既交通樞紐,唔少香港人黎德國,都係飛法蘭克福架.不過,呢個地方我就覺得對去旅行既人黎講,都係當落機點就算,因為真係無咩野好做,可以話幾無聊,亦無咩地方特別靚,現代城市樣,成個中環咁,千其唔好見佢個名幾響覺得佢好重要,就特登走過黎 我都係當佢中轉站先黎行個圈架.
到左Frankfurt,首先就入火車站寄行李.大城市既車站氣派的確係唔同既.
車站入面仲有好可愛既模型,不過要比錢佢先會郁.
法蘭克福既火車站好繁忙,火車流量係全德國第2高.
不過另一樣大城市成日比我既感覺就係,佢地多數會雜d,呢個站個Locker果頭勁大陣尿味,勁噁心 .
locker位就係呢個大堂左邊深藍色果度入去.
話說當時已經過左中午,所以其實都好餓,而係車站終於見到我好耐無食既魚魚Nord See!!
睇過下我遊記既應該都知我好鐘意吹奏呢間nordsee既薯角,我真係好鐘意佢個薯角,於是當然要叫返個!!!
左下角係薯角既價錢牌,分別係細中大盒既價,
因為一個中盒都已經好大,夠2個人share,於是我叫左個細既.時間無多,今個lunch我又係頹食唔入餐廳喇,我發現我今個trip真係無乜坐低食過lunch,係得晚餐先會入餐廳 但都幾啱我,因為一坐就要等黎等去,最後成1.5-2粒鐘先出到黎,我比較想去玩多d 晚上先慢慢hea同食好野
原來細盒既醬會分開比我,以前買開中或者大盒既會倒d醬係個威化造既杯仔度,再擺係盒入面.呢樣亦係我鐘意魚魚既原因,我鐘意每舊薯塊點幾多醬就點幾多,佢唔會直接淋堆醬落去我d薯角度,搞到其中有d薯角太多醬,或者食到成手都係醬.
出去先!個站外面睇有d似Basel果個.
說說由火車站去古城要行20分鐘,唔知點解又係無顯示任何電車路線,剩係叫我沿住前面呢個大直路一路行.
一出黎都無咩大感覺,但行落就真係覺得呢度好中環,四圍都高樓大廈,好多銀行總行,因為德國聯邦銀行,歐洲中央銀行,法蘭克福證券交易所同好多大型商業銀行總部都設立係度,亦有好多歐洲同跨國大型集團既總部都係法蘭克福.佢亦係歐盟既經濟中心.
對於一心黎歐洲睇古建築既人黎講,Frankfurt真係唔洗黎,我本來亦預左呢度無野睇,唔會特登黎,只係唔想一次過搭5粒鐘車去Rothenburg,先係frankfurt行幾粒鐘再繼續去Rothenburg.(雖然因為頭先同接住既自製阻滯,結果我用左更耐先到Rothenburg )
呢個係間酒店黎,真實幾靚,但睇相我唔知點解聯想起半島 ,不過呢間大好多.
行行下,見到Rossmann!仲好大間.
對我黎講Rossmann就係德國版萬寧,咁啱我都預左要係歐洲買多d 沖涼同洗頭用既野,而呢間咁大,實會有,於是就當黎frankfurt shopping咁入去.
Rossmann入面我最鐘意睇佢果d專比人買旅行用品既貨架,有大量我好鐘意用既濕紙巾,仲有好多輕量裝沐浴露,洗頭水等,每樣都係1,2歐咁,我仲發現佢有比香港多既dry shampoo,我正好需要,因為次次搭完轉巴士火車,頭頂唔知點解就笠左勁多,好似好耐無洗頭咁,明明我晚晚洗.而香港d dry shampoo好劣質,萬寧買到果d都係勁臭既,見到呢度有我就雙眼發曬光.
呢度有好幾個牌子,我都唔識佢地,就靠包裝揀,見到有支話黑髮專用,就諗係咪唔洗噴完成頭白粉?咁又幾好,加上呢支細細支先3歐,就買左支啦.
出到去即時搵塊鏡試下,初頭都幾好,因為佢真係做到無味,效果又好,真係無白色粉,但…我一望隻手,是黑色的!!!頂,原來黑髮專用就係白色粉變黑粉,結果我望一望我額頭…都好多黑炭粉係上面,好似啱啱逃離火災現場咁,仲有我對手都黑曬,拍幾多下都拍唔走d黑粉,於是頭先買既濕紙巾就大派用場…抹好後,全部紙巾都係黑色既!!痴線!!
抹完之後我再撥一撥d頭髮,撥完一睇隻手,都是黑色的!!呢支野真係好伏,唔知世上除左黑人之外仲有無人適合用呢支野,於是我影完張相後,諗都唔諗就掉鬼左佢,就係下圖呢支,大家可以留意下我d手指…好似摸完舊炭咁.
我一路行,d頭髮一路旭就一路染到我個額頭黑返,抹完又黑,如是者無限loop左好多次,最後都係廢時理佢,有個呀伯路過凝望住我額頭,我就知我額頭又黑左,媽啊好伏!!好想洗頭!!呢支野搞到我每兩秒就要抹一次面.
繼續行,
路邊突然有間幾靚既cafe,個風格好襯海德堡.
行得越近古城,就越黎越多大品牌既店.呢頭好熱鬧.
行左四個字,終於開始似到老城啦.
教堂隔離都係要加d現代野
有個花墟.
繼續行去廣場…到啦.
羅馬廣場 Römerberg
不過好多野都整緊.
雖然係老城廣場,好多木骨屋,但我覺得好新淨,所有野都係一睇就知係近年建既.唔知係咪因為造得太完美,好公整,無左種古舊感.
呢幾間木屋好大,係幾有特色,因為係小鎮唔會有咁大間.
本來一排咁睇都幾得意,不過有間整緊,影響曬.
上面既人吊緊d野落去.
廣場中心呢舊野又整緊,佢白色果碌野仲有你qr code叫大家上個網睇原貌 .
後面呢座係市政府 Stadtverwaltung Frankfurt,幾大.
廣場無咩野睇,亦唔靚,於是四圍行下.
呢間幾特別既.
呢間紅木屋都幾型,咁多細緻既木架.
有間教堂 法蘭克福主教座堂 Kaiserdom St. Bartholomäus,入左去,純粹想搵個位坐下.
hea完我就出返黎,見到有手信店,呢張postcard…設計得太精美啦!真係好想買一千張派街坊哦!
呢間個樣好似教堂,但好似唔係黎.純粹個樣幾得意,影下佢.
睇完呢度,都係無野好做,一於行埋去河邊.河邊有個景都唔錯,不過都唔係咩特別野.
呢度係幾舒服既,黎到Frankfurt唔知做咩好既話,直接係度坐全日算.(我好似對呢度所有野都不太欣賞 )
呢度有路軌,但我完全唔見有車經過.
仲有個橋景,好天之下唔錯既,不過好天就度度都靚架啦 但條橋本身都的確係幾靚既.
話說去到呢度已經差唔多要返火車站,為左唔miss車,我都無留太耐,沿路一直行返去.
呢頭係幾舒服,不過我行到腳底都生曬水泡,好想有車直接返去火車站,但唔覺有
對面有個嘉年華,有時間實去望下,不過無時間又腳痛,廢時去了,
個嘉年華應該都同果時Amsterdam果個差唔多,果時我地玩到就黎嘔 中曬伏詳情可以睇:(歐遊百幾日遊記)荷蘭 AMSTERDAM 篇 (五)Food Market + 機動遊戲.
影埋呢度就全速行返火車站啦.
話說由Frankfurt去Rothenburg都唔係好方便,要轉2次車,即係一共要搭3程火車,全程2個幾鐘,車程如下:
18:22 Frankfurt (Main) Hbf – IC 2027
19:32 Würzburg Hbf
轉車
19:41 Würzburg Hbf – Regional train 58131
20:23 Steinach (b Rothenburg)
轉車
20:36 Steinach (b Rothenburg) – Regional train 58911
20:50 Rothenburg ob der Tauber
返到車站,拎返行李後,我醒起去到Rothenburg呢d小鎮已經9點,
都唔知仲有無野食,就想係Frankfurt買定d外賣去,
就把握5分鐘時間去Nordsee買個沙律.
買完後,就急急腳趕上火車.另一件痴線事就開始啦 ,
我見到係11號月台,就衝過去,仲用手機係度影架火車.
我覺得係時間太趕加上自己唔夠專心,掛住影黎影去,搞到出事.
影完相我好驚佢無啦啦開,就一野飛左上車,
一上車,火車就真係開左.
心諗真係好 ,好彩無miss火車 .
火車係6:22開,果時我手機只係6:20分,佢就開左,
初頭都不以為然,搵好位就坐低,然後我就望出去,
但一睇路軌d牌,寫住12號月台!!!!!
睇多幾個牌,頂!!真係12號月台既車!
我果架11月台既火車係隔離果架!!!
無錯,我太心急衝錯左上另一架火車…
而架車已經開左!全速開出!!!
我心入面已經叫曬救命…今朝睇錯火車時間 ,
而家又睇錯月台牌 ,痴線!
真係無一程車係順利 仲要全部都係因為自己疏忽而搞出黎…
我已經不斷同自己講今程一定唔可以miss,結果….
我當時完全唔知點樣可以知道呢架車係去邊…電子牌又無,
只希望下一個站同我本來果架係一樣…
加上一入路軌就咩network都無曬,上唔到網,
search都search唔到.
呢個時候查票員入黎啦,我即刻狗衝去同佢講我上錯火車,
問佢呢架車係去邊的,佢話呢架車係去munich既,
之後就幫我搵我可以點…不幸地兩架火車係完全唔同路線,
因為我d車票只可以搭原定果班車,下班車我係搭唔到,
所以佢建議我下個站落車,搭回頭車返去frankfurt ,
再搵ticket office幫我改返張車票,
我問:我洗唔洗係frankfurt買過set車票
(心諗今次無600HKD都唔洗指意去到Rothenburg ),
佢就話 no, the officer will help you.
聽完心入面都放左心少少,
結果我去到下個站都要等半個鐘先有車,然後再搭半個鐘車,
最後一粒幾鐘後又返返Frankfurt車站.
當時係7點半,我已經睇定下一班車,係8:22pm開既車,
預計11點先到Rothenburg,佢亦係我search到既尾班車,
但覺得去到就得啦,夜都無所謂,同民宿講聲就ok.
而係車黎之前,我要去office改好我set車票.
一去到Frankfurt既ticket office,見到勁多人,
原來係要拎飛排隊既,仲要係排緊百幾張飛 ,
雖然有8個職員左右,但目測每幾分鐘先輪一個人,
而下班去Rothenburg果set車係9個字後就開,
我去拎飛果時,同派飛果個職員講我既問題,
佢就送左啱先另一個人等到唔耐煩放低走人既果張飛比我,
話:「你拎呢張啦,唔係就有排等啦」我見張紙已經揸皺曬
但真係好彩有佢,只需要等十幾個!
初頭我都覺得自己好黑仔,咁危急仲要等,
但等落發現坐我隔離果個等緊百幾張飛都坐係度等 ,
而我幸運地得到人地送既「插隊飛」,成功係下班車前處理!
故事仲未完,到左我,我同個職員講左我既情況,
初頭個職員一開始就話我要買過張飛,不過佢見我個樣咁慘,
佢就無直接趕我去買飛,再問detail d 我本身坐錯左邊架車,
check左一大輪之後,佢竟然突然話,
我出過set車票比你啦,但剩係今次先比,
以後一定要睇清楚先好上車.
我都唔太知點解佢會突然轉軚,雖然佢個樣好似有d惡,
但我都非常非常多謝佢免費幫我改我set車票做下一班車 .
當我開心地狗衝出去搭下班車果下,發現原來故事都係未完!
因為呢班前往Wurzburg既火車delay,而且係delay30分鐘!
delay本身唔係問題,但我即時check下預計到達時間仲有無車駁去Rothenburg…係!
無!架!!!
我係肯定會miss尾班車去Rothenburg.
點解要咁對我啊!!明明架車係度,但就係唔開!!(聽講壞左)
當時月台好多廣播,但基本上都係只有德文,
真係唔會知發生咩事.
於是我係唔同月台跑黎跑去搵職員,
睇下仲有無車可以去到wurzburg,
咁啱一個係架ICE前面既女職員話:
你可以上我呢班車,我呢班車係去Wurzburg既特快車(ICE).
嗚哇!聽到特快呢個字真係就黎跳起,我真係感動到半喊咁confirm完多謝佢 ,
佢見我把聲咽哽咁都覺得好誇張,係度笑住講welcome
之後我就衝上車 .
其實平時就唔可以話轉車就轉車,今次係因為我架車delay先可以轉另一架快d既車.
故事完未?未啊!!!
坐左陣,我見佢都唔開車,我就開始懷疑…
落車一睇個站牌,原來呢架都要delay,仲要係1粒鐘,
即係雖然快d,但仲遲開車 ,一樣無尾班車搭 ,
我當然即刻又跳返落車再搵其他職員 .
哇,幾時先完啊!
我又跑返去我本來要搭果班車個月台,
話說頭先咪話已經行到腳底出水泡,呢個時候我真係唔得閒理個水泡,
見職員就跑過去,因為好驚問問下架車突然會開左
當時我見到遠處有個職員,就跑去問佢,
今次呢個真係我既大救星,
佢真係極好人,超級好人,
當時有三四個人圍住佢等問佢野,
佢都逐個回應,勁好態度,比著香港,
一個對三個客實會好躁剩係想打發曬d人走,
但我單野勁長佢都好耐心聽,
仲係面帶笑容,勁有耐性同我講,
佢話雖然我miss硬尾班車,但放心,我呢d case係會有免費的士搭,
因為我係DB delay搞到搭唔到尾班車,所以DB會比free taxi voucher比我!!!
聽到有的士搭我都安心好多,
不過得佢leader先有taxi voucher係手,所以我都未可以放心曬,
因為未可以即時拎到的士券,
於是佢就慢慢講我知點樣可以搵到果個人,一陣要搭到邊個站,
坐第幾卡車等佢上黎check飛時同佢講 etc,
仲有有時佢見我聽唔明佢講既站名,佢都好樂意幫我寫係車票上面,
哇點解德國人可以咁好人!!!!
我記得個職員係光頭,戴個鼻環既,
嗚哇,我從此對戴鼻環既後生仔改觀啊!!
於是我終於可以上車好好坐低等佢開車!!
話說呢架車好full,我路過見到一個窗邊空位,
不過個德國女仔放左個袋係上面,我望左下都廢時叫佢拎開,
因為又要讓我zip入去咁,就轉身想繼續行,
點知個女仔主動問我係咪想坐,
超級nice,仲行出黎,歡迎我坐入去!!
仲超好笑容!!然後問仲我想坐出面定入面,
哇點解可以咁好人??如果係香港,
有時你搭巴士想叫人拎開個袋比你坐,都好似得罪左佢,
佢會黑口黑面好唔情願咁fing起個袋由你入去,
點解德國人可以咁大愛,我咁多行裝佢都歡迎我入去,
仲清左個枱面d野比我放我d沙律上去,
好人到難以置信!!好多人話德國人好冷漠,唔肯講英文,歐洲人歧視亞洲人,
嗚哇無啊!!今日遇到既每一個人都超好人對我極好啊!!
我真係覺得自己今日唔好彩得黎又好鬼好彩
我個沙律拎左兩粒鐘都無機會食,而家終於可以坐低食.
其實到呢刻我都唔知黎緊仲有無痴線野發生,
但起碼我知道今晚起碼會有的士搭,
我都安心d,終於可以慢慢食,
而呢架車一個鐘既車程最後停下開下,
都搞個個幾鐘先到職員講既果個站,
不過我等極都等唔到佢講既果個人黎查票,剩係見好多職員來來往往咁經過,
可能因為火車delay,個個都好忙搞呢樣果樣,無人停低查票.
呢個係我當時既ig story 過左佢講既果個站後,我都未見有人查票,穩陣起見,
我自己行出位,打算搵個似leader既問,又好好彩地,
一去隔離卡就遇返頭先幫我既超好人職員!!
見到佢我就安樂,因為佢最清楚我等緊咩,
佢見到我果下已經知我想問咩,於是就幫我搵果個人,但搵左陣發現,
佢唔係附近,好彩問一問!!
之後佢就建議我,照係Wurzburg落車,果個站都算大,
有個counter會有職員處理呢d事項,
而且果個counter係未收既(當時10點零,個counter 收10點半),
如是者我又再瘋狂多謝佢,
我一定會記住佢架!!到站後就衝去個counter.
到站後,去到counter,見個職員本來都準備收工,
因為佢隔離位已經執緊野,但好彩未走曬!!
我就比曬我d車票佢睇,講我miss左尾班車,
佢又問下我野,又check呢樣果樣後,
(又問我點解會miss左車 )
嗚哇最後終於比左張taxi voucher我!!
我張重發既車票同埋下面係Taxi voucher得來不易
不過因為原來中間呢程車(Würzburg Hbf – Steinach (b Rothenburg) )都仲有尾班車,
只係第3程(Steinach (b Rothenburg) – Rothenburg ob der Tauber)無尾班車,
所以的士只係for取代第3程車,
而家要做既就係照搭下一班去Steinach既火車,
出到去就會有的士搭,上面仲寫左的士司機既車牌——佢連的士都幫我call埋!!
於是我就狗衝去等火車,超級小心睇清楚d火車牌,月台牌,
上車前都要捉個職員黎問係咪呢班車,
職員又係勁好態度,答d咁無聊既問題都勁好笑容,真係誇張過日本.
到到Steinach,我見到有架7人車咁既的士,
雖然車牌唔同我張voucher寫果架,但我都行去望下,
上面有個德國女仔問我係咪都係無左尾班車要搭的士去Rothenburg,
然後就歡迎我上車,仲落車幫我開門,幫我拎野,
不過佢唔係司機,佢只係另一個乘客!!
我又要問啦,點解可以咁好人架!!
佢唔係職員,真係大可以唔理我,自己摺埋玩手機就得,但佢係咁幫我,
仲幫我同個司機做翻譯,笑住同我講好多德國人都完全唔識英文,
我真係而家先發現原來德國人係咁好客,真係好好人!!
過左陣,佢見到有另一架的士,就問我,咦,會唔會果架先係你搭既的士?
睇個車牌,係啊!原來DB係幫每個乘客各自book一架的士,
於是同佢地道別後,我就去左另一架的士.
個司機直接問我住邊間酒店,就起行啦!!
佢仲車埋我去酒店門口,太好啦,
係的士上面我真係好感動,
因為終於都見到終點啦!!
當時已經12點幾,路上真係幾乎無車,feel到司機都開好快,
成條路黑到剩係見到車頭燈前面既路同地面少少反光既貓眼,
大概十零分鐘,終於見到d木屋仔,嗚哇!到左Rothenburg啦!!
司機仲問我咁夜會唔會check唔到in,
不過因為頭先我已經同民宿申報左我會過左12點先到,
民宿主人都教左我點搵鎖匙上去自己房,
所以到左酒店問口,同司機道別後,我就去開門.
一入去,竟然見到民宿老闆! 我以為佢已經訓左,
佢仲同我講Guten ________(唔記得佢講邊個字,一定唔係Tag)!!
雖然只係好簡單既打招呼,但可能佢把聲好有爸爸feel,又講得超warm,
聽到覺得好感動,佢仲無即時叫我搞check in同磅水,
剩係話我知我行果邊樓梯就上到房,
嗚哇太好人啦,我真係有返到屋企既感覺!!
入到房果下真係超級極度感動,
本來唔洗3個鐘既車程,最後我搞左6粒幾鐘,
終於都到左羅騰堡既民宿房!!仲要係好warm既德國小木屋!!
好彩今日係住單人房,唔係住hostel,
所以可以好好咁沖個涼,訓個靚覺!!
呢間住宿我真係好推薦,報告就下一篇詳細講啦 .
有趣既係,本來由heidelberg去rothenburg,
我係可以一過搭5粒鐘車(都要轉車),但因為唔想一次搭咁耐車,
我就留陣frankfurt再搭2粒幾鐘車,點知最後呢2粒幾鐘反而就變左6粒鐘,
仲過多過本來全程果5粒鐘!真係諷刺,
不過呢個奇遇記都算係咁,就算又搭錯車又delay搞到miss尾班車,
我都唔洗補錢就可以到達Rothenburg,
仲因為咁遇到咁多超好既德國人,
發現德國人有幾咁好人,係不幸中之大幸啊!!
故事未完全完,當我臨訓前想充電,又有精彩既事:我個萬能轉插壞鬼左!!
個插頭唔知點解出唔到黎… 卡住左…因為佢咁萬能,
我真係只係帶左佢呢個,
結果而家我就變左無轉換用…唉點解呢個時候先搞d咁既野,
比我安心訓下得唔得啊!!
都無辦法,好彩尿袋都仲有d電,
我就用尿袋差住電話訓,聽日再搵下邊度有得買轉插…
呢日終於完啦!!
Frankfurt呢日Suppose無咩好寫既遊記變左可能係最多字既遊記…
不過…朋友們都講得啱,咁先深刻難忘啊嘛,
諗返都覺得呢個經歷係幾神奇,不幸同幸運爭住出場,
真係夠曬迂迴曲折.
睇到呢度既巴絲打,好多謝你咁多字都睇曬 !
呢個故事教訓我地,上車前一定要睇清楚時間,
預多d時間慢慢上車,仲要專心,唔好掛住玩手機,
要確認月台牌,每樣野都要睇幾次!
仲有,有唔肯定既野唔好怕醜,瘋狂問職員!
呢度既職員真係好專業!!
聽日,就係成個trip我最鐘意既地方之一(其實有好多個)
羅騰堡既遊記喇!
(歐遊 2018)獨遊瑞法德奧17日童話小鎮仙境遊 路線行程 : https://wp.me/p8A312-14I
歡迎 Follow Facebook page 留意最新資訊同遊記: 芒果豆腐花遊記
詳細遊記及資料整合:https://mangotofufa.wordpress.com/


text:
我係2017DSEer, 考完DSE無嘢做,於是就由5月頭開始做7仔,依段日子真係明白曬服務業嘅辛酸
做咗3個幾月,如果問我最憎乜嘢客,一定就係啲師奶
未做之前我一直以為最黑人憎嘅客係啲阿叔,但其實啲阿叔先係比較有禮貌嘅人,買嘢會講唔該,我on鳩搞錯咗件數唔會大大屌,有時心情好仲會請我食雪條
相反,啲師奶先係極品,最鐘意乜都屌鳩你一鍋先,成q日有啲on9師奶當正自己張白金信用卡係八達通咁鳩拍八達通個位,然後係咁屌你間舖部機好廢
有次仲見到有個師奶帶咗4個囝囡落嚟,有個十幾歲有個仲坐喺架bb車到,仆佢個街,佢一入到嚟就將架車泊咗喺門口,係打橫嗰隻!
仲有次係間舖出事,畀警察用藍帶封住咗入口,我地班職員同警察一齊企曬喺門口,仲有客過嚟話佢只係想增值做乜唔畀佢入去?
見個有個客拿咗一大堆 (一毫子至一蚊咁嘅面值)銀仔畀佢個仔叫佢拿去增值,嗰時得我一個人條龍又長到仆街,我咪唔肯囉(同埋有法例規定可以唔收多個30個銀仔),然後個師奶就買咗碗燒賣,落咗好多鼓油之後「唔小心」倒q曬落地下叫我執
成q日都有啲師奶一放底啲貨就係咁問印花呢?印花呢?印花呢?
一係就收錢時係咁問佢要唔要印花佢又唔應,過咗陣又返嚟屌鳩我唔畀印花佢
其實最西都係d經理 渣住雞毛當令箭
以前我做果間又成日話講野唔夠大聲cctv聽唔到
收你幾十蚊人工要萬能咁


text:
全城熱討嘅網劇《反黑》,本於22號凌晨上載大結局,但21號晚11點劇組於FACEBOOK官網宣布大結局改為當晚8點播出,但播出後24小時即係23號晚上8點,將會全線喺YOUTUBE下架,連內地官網都顯示無呢個頁面,引起唔少網民嘅不滿,特別係未追晒嘅網民~
不過,劇組都要食飯,耗資6000萬成本拍攝劇集,雖然一開始網上免費開放全球收看,但只靠YOUTUBE點擊分紅根本無法回本,所以先要暫別大家,小編大家計過,30集每集大約一小時,如果唔食飯唔去廁所,追到第23集嘅朋友應該仲有可能睇得完嘅……
講完個咁震撼嘅消息,不如講下近期唔少男網友心目中嘅清純女神「小羽」啦~好多人只係知道佢喺劇中飾演陳小春嘅女朋友,但幾多人知佢「真正嘅身份」?
原來呢位90後嘅年輕女演員叫陳雅婷,本來係一位平面模特,喺模特圈打混咗幾年後,被導演發掘演出古裝電視劇《陸小鳳與花滿樓》,從此就加入咗影視圈.今次嘅劇集,係佢第一次同香港團隊合作,本來唔識廣東話,只係用咗短短十五天,就可以用廣東話溝通,相信當中一定付出咗唔少努力,抵網民個個對佢好評如潮!
講到平時嘅衣着打扮,呢位女神日常生活中都一樣着得好樸素,坦言喜歡簡單的風格,T裇,牛仔褲,夏天會着拖鞋,一齊睇下佢私底下嘅衣着啦.
不過如果真係鍾意呢套劇,無論係為咗睇女主角,定陳小春,將來就算要付費重溫,或者要買DVD,其實都抵嘅!
圖片來源:劇集載圖,陳雅婷 @微博


text: 之前全無運動知識嘅我,為咗跑好比賽不斷上網爬文搵資料,喺fb又得到朋友嘅提點,再憑住一股儍勁不停練習,渣打馬拉松來臨之前都叫做跑得似模似樣,而且身體狀況進一步改善:體重跌至73.3kg,體脂率降至16.7%,成個人變得好似煥然一新,朋友見到我都覺得我瘦咗好多,衫褲亦由以前嘅加大碼,36吋腰變成中碼,32吋腰. 嗰陣為咗跑好啲,仲參加咗渣打馬拉松舉辦3日嘅訓練班. 比賽5:30am起步,明知一定可以跑得完,但前一晚都好緊張,驚唔知醒,驚趕唔切去會場,驚無車坐……結果校定幾個鬧鐘,3點幾起咗身,換好晒衫就坐的士去銅鑼灣. 去到會場4點幾,街道上只有零零星星嘅途人,沿住維園走咗個大圈,搵到報到地點,就坐喺公園長櫈食住早一晚買定嘅麵包.又過咗一陣,開始有著住運動衫嘅人走過,睇到有人開始暖身,雖然唔識,我都跟住人哋做幾吓. 一早聽朋友講10K好多人參加,如果唔想俾人阻住,就早啲去排頭位.所以當等到有義工走入寄存行李嘅櫃台,我就換好衫,將行李寄存好,馬上就去上線.10K起跑位置原來喺上天橋後仲要行一段路,天橋上見到有人急跑,有人影相,我就慢慢jog過去(其實我當時唔知道要暖身,只係覺得凍,跑吓郁吓會暖啲),行到起跑線,前面一早已聚集咗好多人,我就跟住走入去密密麻麻嘅人群.過咗一陣,又跟住人群向前移動一段距離,離起跑時間仲有十零分鐘. 隨住時間一秒一秒倒數,心情就愈來愈緊張…… 終於,起步開始倒數,十,九,八……三,二,一 槍聲響過,人群爭先衝出,我無佢哋跑得快,就按住平時跑步慢慢加速,一路跑,睇到嘅情境其實都好得意:好多一開始向前急衝嘅人,跑咗200-300m已經開始行;有啲就企喺路中間影相;有啲見到流動廁所就已經衝咗入去…… 我一邊跑,愈跑愈順,只因當時知識所限,以為任何時間運動時心率都唔好過高,如果唔係容易有生命危險,所以每當跑到心率錶一響,我就減慢速度,幾次都想過人,但幾次都因為心率錶響而收油…… 記得7K路標過後,已經開始攰,但見到好多人過我頭,我唔甘心又發力追上去. 唔知自己再跑咗幾耐(其實當時我對3K大約有幾長根本無概念),終於見返維園,知道終點在望,就加速跑返去. 終於衝過終點,睇到時間52分幾,雖然唔知跑得好唔好,但第一個比賽可以跑得完唔駛上車,對我嚟講已經好滿足. Arvid Poon


text: 跑完第一個10K渣馬,更加深咗做運動嘅興趣,為咗練好身型(當時我夢想中嘅六舊腹肌我都相信自己可以練到),就考慮去做Gym. 上網搵咗一段時間,來來去去都係CF,Phyxxx之類動輒幾萬至幾十萬嘅課程.自從上次上去CF問,佢哋講減肥要一年至年半時間,但我只半年唔夠就減到,嗰陣已經對呢啲所謂健身中心失晒信心(當然你自己亦要有恆心),所以不作考慮. 偶然發現「咦?係喎!康文署都有喎!仲平咁多!」同時記得我係最後一屆擁有康文署健身講座嘅實體金卡 (之後上過呢個講座嘅都只係會喺佢哋嘅數據庫有紀錄),可以使用康文署健身中心嘅設施. 但有個重要問題:咸豐年前嘅嘢,仲鬼記得點做咩,而且練錯咗,不但練唔到想要嘅身型,傷咗仲麻煩. 又諗咗幾日,突然又諗到:「咦?工聯會啲乜乜課程乜鬼都有,睇吓有無教人玩健身嘅先.」 「真係有喎!六百幾蚊,試吓都無妨吖!」咁就走去報咗個「男子器械體適能健體班」. 記得第一堂係2013-03-10,上到健身室見到啲同學仔瘦燕環肥乜都有,咁都正常,如果個個都咁fit駛鬼嚟上咩. 玩咗幾堂,教練Paul sir好用心教我哋,平時傾開計原來佢都有教女子體適能班,仲認識幾個同我一樣鐘意跑步嘅學生,終於有一個星期四 (2013-05-02),Paul sir就約咗我哋一齊喺觀塘飲茶,介紹咗露露姐,May姐同民仔俾我認識. 知道咁啱當晚上課,我一放工就嗱嗱林返屋企換跑衫跑鞋,即刻趕出馬鞍山. 去嗰陣都有啲擔心,以為係好似渣打訓練班嗰啲幾堂嘅課程,有啲擔心我半路插班,會唔會跟唔到進度?之後又會點呢? 去到之後,見到好多同學仔已經開始拉筋做體能,我完全未做過,就跟住做;叫我跑我就跟住跑;最後要拉筋我又跟住做. 上完課喺運動場沖完涼,就跟大隊去食飯,開始慢慢認識各位長跑網朋友. Arvid Poon


text:
正所謂遠在天邊近在眼前, 住喺元朗想睇紅葉, 就梗係去大棠啦! 住喺度咁多年都一直冇去, 因為怕多人, 但始始於要去一次! 所以今日去飲個靚茶之後我哋就出發, 我哋搭的士去到閘口, 然後開始落車行, 因為車唔俾入, 由閘口行到去真係紅葉既地方都差唔多用1個鐘頭, 呀妹落咗車都仲瞓緊!
\
我哋去到第一個指示牌, 原來成日話去元朗睇紅葉,
其實呢個地方有個咁靚既名, 「楓葉林」即刻叫Hysan同個牌影番幅相
沿路行點解一路都未見到紅葉, 開始有D心急...
香港人就係咁,我都要學習慢慢享受欣賞先得,
跟住老婆見到D得意既花就教Hysan,呢D花叫做雞蛋花,因為佢好似荷包蛋!
Hysan係度扮熊貓食竹葉!
終於到咗紅葉的地方啦!呀妹都瞓醒啦
呢個時侯原來都仲係好早,所以都係黃多過紅!
行咗咁耐要坐低休息吓食個包補充體力
最後回程個陣落咗去郊野公園燒烤場度影吓相睇吓人哋玩搖控車,跟住就行番落去閘口,
去到閘口因為唔多的士,所以要再行多15分鐘度落去搭巴士,咁啱呢排有冰雪節,所以有專車送番去西鐵站!
Photo by CANON 5D Mark III, Len | EF 35mm f/1.4L USM
呀劍評分: 7分
呀劍評語: 其實如果唔係紅葉, 都真係同一個普通郊野公園冇分別, 不過去接觸大自然本身就已經好好, 可以加分!
大棠紅葉簡介
元朗大棠/大欖郊野公園到吉慶橋是傳統的晨運行山熱點,全程石屎路-容易行,空氣好.近年冬天(約11-12月~)更多了些觀賞紅葉的愛好者遠道而來,假期相當熱鬧,欣賞自然美景,行行山運運動,呼吸清新空氣,十分健康!
地址
大棠山道
交通
1.西鐵朗屏站(B2出口) 再轉乘 K66接駁巴士(巴士站-見地圖..詳情 ) 到大棠山道 路口(大棠山路站)落車
2.小巴: 元朗-千色廣場 停車場入口斜對面(紅棉圍) 乘大棠紅頂小巴 到大棠山道 路口落車


text:
泰式按摩無論幾時都係咁受香港人歡迎,不過D人成日話去泰國按平好多,但有幾可成日去泰國按摩?唔緊要~小編精選咗5間$300以下,超抵又正宗嘅泰式按摩畀大家,咁就用少少錢就有返喺泰國咁正嘅享受啦~
💁 ***更新: 2019 BloomMe 人氣精選推介***💁
Nutri Slim Spa 展望大廈
位置喺油麻地,裝修採用泰國風格加埋田園風,令環境更加清幽寧靜,入到嚟實會覺得身心舒暢!佢哋全部技師都係泰籍技師,個個喺泰國學完正宗嘅按摩手法返嚟,仲擁有唔少證書資格添.除咗泰式古法按摩之外,佢哋嘅古法減肥亦都有好多客人試.佢哋仲有通淋巴同埋唔同嘅美容療程畀客人選擇,嚟到實揀到樣啱自己嘅療程!
BloomMe 推介療程:古法泰式按摩 $188
Sense Thai Massage
位於中環,亦都好近港鐵站,裝修簡約雅緻,畀到人舒適嘅感覺.泰籍老闆見到香港嘅泰式按摩太良莠不齊,所以希望可以身體力行,將最正宗嘅泰式按摩帶畀大家,佢會選用最正宗嘅泰國按摩油同精油嚟幫客人按摩,亦都特地聘請泰國技師,同埋會認真咁消毒所有用具同毛巾等等,希望可以令客人全方位咁歎到喺泰國嘅同等享受~
BloomMe 推介療程:泰式足部按摩(60分鐘) $258
Foot Spa 佐敦
位於佐敦,以柔和燈光配襯簡約時尚裝修,感覺幾舒服乾淨.佢哋亦都非常注重客人私隱,畀你安靜享受自己嘅私人空間.最特別係佢哋有嘅皇牌療程,如果喺按摩之餘仲想護理一下嘅話不妨去試下~佢哋喺BloomMe App 入面仲得到4星半咁高嘅評價添!唔怕貨不對辦!加埋BloomMe App嘅折扣優惠,做個泰式按摩$300以下就埋到單啦!
BloomMe 推介療程:限定優惠泰式按摩 (45分鐘) $298
金象泰式按摩 Chang Thai Massage & Beauty
鄰近太子港鐵站,非常方便,全部按摩技師都係嚟自泰國,而且喺泰國接受過正式嘅訓練.最特別嘅係佢哋有正宗泰式古法推拿按摩,會幫客人疏通經絡先再按摩,同普通泰式按摩係唔同架~唔少客人試完都大讚師父夠正宗,按摩好夠力,按完之後仲令自己全日嘅疲勞都盡消添!而且呢度喺上年年尾先新裝修,去到一定有更舒適嘅體驗~
BloomMe 推介療程:45分鐘泰式按摩 $188
May May Thai Massage
鄰近油麻地港鐵站,環境裝修都係親民嘅泰國風,老闆娘同店員都係泰國人,好多客人都大讚佢哋除咗正宗之外,服務亦都好細心,就算按夠鐘都唔會即刻走,會完成成個療程先,絕對唔馬虎!佢哋仲會問客人邊度痛先慢慢按落去,唔會亂咁嚟.佢哋仲有熱薑按摩,熱石按摩,草本球按摩等等嘅選擇,不妨揀下邊隻啱自己啦~
BloomMe 推介療程:泰式按摩(45分鐘) $188
要做泰式按摩,唔係下下都要飛去泰國嘅,喺香港都有又平又正宗嘅泰式按摩!如果第一次經 BloomMe 預約,申請帳戶時入返優惠碼 BC100 首次預約可以即減$100!
泰式按摩無論幾時都係咁受香港人歡迎,不過D人成日話去泰國按平好多,但有幾可成日去泰國按摩?唔緊要~小編精選咗5間$300以下,超抵又正宗嘅泰式按摩畀大家,咁就用少少錢就有返喺泰國咁正嘅享受啦~


text:
Orderly inhuman. Trivially sensitive. Incredibly traumatized.
千里迢迢返到港大,為嘅係睇一齣只能以社區放映形式播出嘅紀錄片,因為戲名係《消失的檔案》,係一段已經按政治需要而淡化嘅歷史.尋晚放眼望去,場內觀眾文質彬彬,就連觀映期間笑位都相當一致,可以得知對呢個題材有興趣嘅,都係本身就已經可以歸類為反共知識分子嘅人,其實唔能夠代表現今香港所謂嘅沉默大多數.
根據紀錄片片頭所述,之所以決定開拍,一切緣起於導演發現香港歷史檔案館有關六七暴動記述接近真空.對比一九五六年嘅右派暴動以及一九六六年嘅天星小輪加價騷亂嘅詳盡資訊,就連左派工會申請賠償商討細節都有詳細記載,前者嘅檔案可以話係蚊髀同牛髀.由於六七暴動對香港社會嘅影響遠比上述兩件事深遠,呢種詳略失衡明顯不合比例,不合情理,於是導演就推論,要抽走以至將歷史大幅篡改嘅人,一定來自高層,因此認為非拍不可.
紀錄片意在紀實,戲劇化處理則容易失真,但平實交代科學新知或者歷史大事來龍去脈又太唔吸引,所以免費電視台一般都唔會播太長嘅紀錄片,因為半個鐘已經會令普通觀眾失去專注,難以繼續.然而,要限制片長,又難免會好似《鏗鏘集》或者《星期X檔案》系列咁隔靴搔癢,左抽右減,結果就會東張西望化,淪為缺乏深度,純粹蜻蜓點水式嘅速食資訊.《消失的檔案》片長約兩個鐘,要睇真係要有中段難免有啲乏味嘅心理準備,但對有志於了解六七暴動真相嘅觀眾而言,確實係不可多得嘅觀影選擇,捱得過就會有所得著,黑暗過會是晨曦.
《消失的檔案》按時序敘事,有大量涉事者口述歷史,有英國方面解密檔案,亦有重金購入嘅外國新聞片段,但最多似乎都係剪報剪報剪報,所以就算有旁白努力以充沛感情讀啲內文出黎,畫面嘅單調都幾致命.但鑑於剪報極之能夠呈現當年今日各派思維,字字清晰無從抵賴,唔展現唔得,批評畫面單調亦絕對係苛求,係雞蛋裡挑骨頭.事關今次製成品嘅要務係還原歷史,只有喺歷史得以還原同受到尊重嘅前提之下,至有以其他藝術形式再加創作嘅空間,想睇易入口甚至戲劇化嘅六七暴動故事,只能等待其他有心人鋌而走險.
而導演身為有心人,即使盡力令紀錄片客觀,始終都係有自己嘅見解在其中.由於佢對六七暴動嘅見解同在場觀眾包括我都非常相近,自然順理成章照單全收,但抽離少少去分析,其實從導演一開始就先提中國文化大革命同埋澳門一二三事件呢個安排,就已經暴露咗佢個人嘅結論.
喺佢經過四年資料搜集之後,顯而易知,佢認為六七暴動就係香港版文革,煽動工會平民生事嘅領頭人物,大多同緊跟中共路線寧左勿右有關.呢一點,係過去四五十年香港社會嘅定調,但近年港共及其羽翼爪牙逐少逐少對事件重新定性,就係意圖擺脫左派主導印象.正如導演尚未察覺舊友屈穎妍以賓虛之勢轉軚靠左之前,屈穎妍就曾經為因反英抗暴鬥爭而留有案底嘅左仔寫書平反,出書嘅出版社火石文化係有明確嘅政治立場同出版動機,想扭曲一般人固有嘅認知,而六七暴動抑或反英抗暴,選用邊個叫法就已代表立場.
正因為立場往往先於歷史真相,《消失的檔案》第一個重要功能,就係令人知道左派組織同傳媒喉舌可以有幾顛倒黑白.早期騷亂,有人因為左仔投石滋事而無辜身亡,紀錄片明確指出呢個事實,但正因為受害者嘅首次出現極有新聞價值,可以聳動人心,左報竟然歪曲事實,公然指摘死者係皇家香港警察所害.又好似如今某個仍然活躍香港政界嘅昔日左仔,同樣係不知羞恥,聲稱自己當年畀警察拘捕嘅時候,只係喺天台收衫,畀人搜出黎嘅所謂利器只係舞台道具,但導演翻查之後發現其實係一把相當鋒利嘅牛肉刀.如果一般人都可以理解左派呢種為達階級鬥爭目的可以不設底線嘅思維,喺同共產黨周旋嘅時候或者可以更清醒.另外,無數受訪左派人士學識淺薄,盲目跟從組織而不知分寸,從佢地嘅憶述之中係表露無遺,其實亦足以作為後人嘅前車之鑑.
保留歷史,突出左仔弱智而恐怖之外,睇完《消失的檔案》,觀眾亦會對於共產黨在港勢力之無孔不入有更深切體會.六七暴動之前,左派已有經營學校,幫中學生洗腦,表面無害嘅學友社亦係精心包裝嘅左仔育成組織.紅線灰線各種連繫之精密,外人如非置身其中,絕對係難以理解.著有《我與香港地下黨》,已經移民加拿大嘅梁慕嫻,亦都有喺片中現身說法.明乎此,梁振英執政之後牛鬼蛇神全面進場,其實不過係歷史重演,早有留意,自然見怪不怪.
適逢香港歷史博物館大裝修,《消失的檔案》絕對有必要長放喺館內,填補二戰戰後香港歷史空白,而且要日日播年年播,等本地人同遊客都可以有更準確認知.但共產黨權勢極盛,楊光都有大紫荊勳章,今日香港早非建館當日嘅自由香港.改頭換臉之後,換黎嘅大抵係有所傾側嘅面目全非,唔重新演繹六七暴動為反英抗暴已經要酬神謝恩,要求佢預留空間畀六七暴動民間自發紀錄片純屬天方夜譚.


text:
女人婚後會變𡃁,最簡單直接嘅解釋,就係因為幸福.嫁岩咗人,生活快樂,自然容光煥發.岑麗香自從前年年尾和老公強強Jousha結婚後,經常喺受訪時都會大讚老公,又會分享佢哋嘅甜蜜點滴,皆因老公強強對香香有著無微不至嘅照顧和付出,難怪香香搵到屬於佢嘅幸福之後,就變得愈嚟愈𡃁啦~所以話一個女人婚後嘅容貌,男人係有好大嘅責任!一齊嚟學吓強強用邊5招收服香香公主啦~
1.御用攝影師
喺香香嘅ig,雖然唔係有好多和老公強強嘅合照,大部分都是個人照,但原來依啲「女神照」背後勞苦功高嘅正係老公強強!老婆鐘意Post相,就由強強以老公嘅視角影出香香最美一刻.
強強鏡頭下嘅香香,係唔係特別𡃁?香香而加比起出道時纖瘦咗唔少,身形均稱,加上女神級靚樣,要影出𡃁相對於強強嚟講可以話係無難度.
其實喺香香仲未成為「強嫂」之前,強強已經開始默默咁做香香嘅攝影師,其實只要細心留意依張照片,你就會睇到強強正係影相之人.
2.做你的知己
「我覺得最幸福的是他是我的好朋友.」香香經常對傳媒表示強強係佢嘅best freind,原來「處女黨」好友們都唔及強強咁交心.香香仲透露兩人嘅價值觀好相似,即使和對方無聊對話,都會覺得好開心.強強除咗係香香嘅愛人,亦係知己,如此緊密嘅關係,令其他男士無機會介入佢哋嘅婚姻.
香香有咗強強依個最強後盾,讓佢可以專心拍劇.不過香香都唔太錫身,早前拍攝一場打排球戲時,除咗曬黑外,仲整瘀咗雙手,強強見到應該會好心痛.
3.管接送
老婆香香身材性感,又咁惹火,強強當然要做柴可夫司機管接送保護老婆.香香透露佢拍劇時,通常會拍到凌晨2,3時,然後第二日6,7時又要開工,不論時間有幾早,強強都係會準時接送.
「那麼早,我都覺得很偉大,我無主動要求,但他很樂意這樣做.雖然短短30分鐘車程,但我們會很享受和珍惜.」連無要求嘅嘢強強都做到足,貼心照顧,絕對係一位「愛妻號」.
4.陪香香排戲
香香笑話自己平時喺屋企會照劇本演自己嘅部分比老公聽,想知道佢嘅意見,例如語調和表情好唔好等.雖然強強唔太識中文,但都會陪老婆排戲,可見佢非常支持老婆發展自己嘅演藝事業.
我好感恩終於可以同大家宣佈,上帝畀我搵到我嘅Mr.Right 喇!多年前我哋喺溫哥華因為工作關係而認識,但自此並冇聯繫⋯估唔到多年之後,喺朋友嘅介紹下,我哋再次遇上⋯強強 (Joshua) 由朋友變成我男朋友,而到今日,成為我未婚夫! 😁能夠同自己嘅心靈伴侶結婚,係一種幸福,我哋好期待踏上人生另一個階段,可以一同經歷神一齊成長.感謝我嘅家人,朋友,弟兄姊妹,同事一路幫我哋保持低調同保守秘密,多謝觀眾同粉絲朋友們一直嘅支持同祝福!感謝傳媒朋友一路以來對我嘅關心同鼓勵,拍拖之後你哋都好照顧強強😘 大日子快到了,宜家忙於準備,請體諒我未必可以完全回覆到大家😊.好感謝大家😊你們的祝福我哋完全收到晒💪🏼😄! 主祝福你哋💛
5.移民香港
香香想留喺香港發展,而喺加拿大事業有成嘅強強決定婚後陪老婆喺香港生活,重新喺依邊搵工作.喺2016年12月17日佢哋正式結為夫婦,由加拿大,香港嘅長距離戀愛,變成共住一室嘅零距離夫妻.
之前香香喺蜜月後,就馬上接咗兩套劇集緊接拍攝,忙到連休息嘅時間都唔夠,而強強就乖乖地喺屋企練習中文.「他找了一些寫中文的格仔簿,自己在家中每天學10個字.」香香仲讚老公係為咗佢努力適應中文,希望可以盡快融入香港.
其實當時強強和香香拍拖一年幾就結婚,如今兩人結婚就快兩年啦~恩愛指數依然有增無減,由宣佈婚訊前從無上載強強嘅樣到社交網站,到而加愈嚟愈願意分享放閃照,相信大家都能夠感受到,強強係有幾愛錫香香,先會令香香忍唔住要分享自己嘅幸福.
Text: POP-OL Editorial
Photo Source: Instagram


text:
「工作」
其實每個人係工作生涯入面都會遇到類似嘅問題,究竟係專業化定係廣泛化好?專業化即係指你對自己嘅行業嘅知識與技能深化到一個專業嘅水平,就好似醫生或者律師.而廣泛化其實係指你身懷百般武藝,樣樣都識啲只不過唔會將佢專業化,咁係唔同環境嘅情況下都可以變通走位.無論你係邊一類人,其實各有各嘅好處同壞處.而係香港有時真係比較難去專業化!
「專業」
每個人都有自己嘅專業,但係好多時都會聽到人講你做得太過專!咁係唔係就代表專注自己喜愛嘅嘢就等於無出路?其實好多時都係因為環境嘅問題,導致好多專業嘅工作變得無價值,不受尊重同認同.尤其係亞洲,好多工種其實係一個專業,但係同外國就好唔同,嚟啲工種不受認同而相對嘅人工亦都未反應工種嘅專業性.咁係唔係代表唔好將自己嘅事業向專業化去發展呢?
「技能」
現今嘅社會其實需要一個人擔當唔同嘅角色,所以如果太過專業未必係一件好事.更何況有啲專業好快就會俾科技取替,如果唔不斷去學習嘅話其實將來要係職場生存只會越嚟越難.當然每個人都應該有一樣嘢係稱得上為自己嘅專業,因為每個人都有其機嘅強項,而其他嘅知識只係輔助性質.而有時學多啲嘢其實係無壞嘅,因為人生會隨著社會嘅改變而需要唔同技能嘅人.
Also published on Medium.


text:
最近每晚開電視,都會見到香香公主(岑麗香)嘅演出,又sweet又可愛嘅笑容絕對可以氹掂一班宅男fans!不過唔講唔知,香香公主一出道嘅時候都有過一段黑歷史,唔知係咩?咪就係俾網民話佢肥囉!初出道嘅香香公主睇落眼細兼包包臉,最出事嘅地方其實唔係佢肥,而係個妝出事啊!依家香香公主睇落瘦咁多,好大可能係化妝技巧提升咗,識修容自然靠化妝都可以幫佢減肥啦!
第一招:幼眉變粗眉
唔使我講大家都知,幼眉真係上個世紀嘅事啦!條眉又幼又彎,令香香睇上來塊面好大,老咗幾年之餘仲有啲惡! 依家香香換上大熱「一字眉」,令臉部輪廓睇起來更平均,絕對符合佢又sweet又有女人味的形象!
第二招:眼尾要拉長
想令自己雙眼睇落大啲,塊面又相對細啲嘅話,絕對要好似香香咁將眼尾以眼線筆拉長!由於早期香香嘅眼線多數會直接停於眼尾,自然令眼睛睇落比較細.相反,依家香香多數會將眼線於眼尾拉長0.5cm左右,有放大雙眼效果,對眼大咗塊臉自然瘦啲啦!
第三招:修容嘅重要性
好多女仔都知,想塊面睇落瘦啲,修容絕對係好重要.但想望落輪廓深啲,打鼻影都好重要!好似香香咁,初出道嘅時候五官睇落又平又扁,但近年佢嘅化妝技巧好明顯喺打鼻影方面花咗心思.想學香香咁睇落個鼻高啲,可以由眉頭開始沿鼻樑掃上陰影,不過記得輕手啲,唔係好易變阿梅㗎!


text:
經典冰室懷舊味道 老字號深水埗雪山冰廳
星期日約咗A姐同佢屋企人食早餐再去行嘉頓山,明明較好鬧鐘,點知起身已經12點!!!好彩佢屋企人體諒我近排返工忙,但係A姐就勁嬲,鬧爆話12點仲邊度有早餐食喎!唔通佢唔知有60幾年歷史,近期大翻新嘅深水埗雪山冰廳,逢假日早餐食到下午2點鐘?一於食飽飽再去行山啦.
港口味沙爹牛肉公仔麵+香蔥碎牛肉炒蛋三文治
A姐叫咗傳統嘅沙嗲牛肉麵,沙爹醬比一般濃味,牛肉索晒沙嗲味,味道濃郁,麵底煮得啱啱好,唔會太硬或太腍.早餐另外配塔香蔥碎牛肉炒蛋三文治,蛋夠滑,香蔥配上碎牛嘅味道異常突出,再加上脆卜卜嘅烘底,真係perfect!
蕃茄濃湯鮮牛肉通粉+櫻花蝦炒蛋配鮮奶多士
A媽就叫咗蕃茄濃湯鮮牛肉通粉,湯色夠紅,飲啖湯就更加知用咗好多蕃茄肴湯,好開胃,而牛肉份量唔少.早餐另外配塔櫻花蝦炒蛋配鮮奶多士,蛋汁爆多,相當嫩滑!而櫻花蝦令到成個炒蛋嘅味道更有層次!帶有牛奶香嘅厚多士烘得酥脆,相當好味.
始祖椒鹽豬扒飯
A爸就話呢啲時間都係要有粒米落肚先得,呢個椒鹽豬扒飯上枱嘅椒鹽味好香噴噴.豬扒外層香脆,加上椒鹽,真係好惹味.更驚喜反而係炒底上嘅飯.飯炒得夠,仲有蛋絲,蔥粒,甜椒,炸蒜,成個炒飯真係不容忽視.
芝士焗波士頓龍蝦海鮮飯
而我就叫咗新推出嘅芝士焗波士頓龍蝦海鮮飯,喺雪山冰廳,用親民價就食到半隻多膏嘅波士頓龍蝦!海鮮飯仲有青口,帶子,魚同菇等,份量夠多,芝味香濃!將汁同炒底嘅蛋炒飯撈勻,呢個飯真係好好味.
樽仔招牌奶茶
樽仔奶茶雖然無得揀少甜,茶走,多奶,少冰……但呢個茶同奶嘅比例啱啱好,茶味突出,夠滑又唔會太甜,真係原汁原味.
雪山冰廳
地址:深水埗青山道62D號地舖
電話:+852 2386 5025
營業時間:星期一至日 06:30 – 22:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:keepintouch@aandmdiary.com


text:
日本物業篇(三)按揭問題
日本樓到底有冇得做按揭?呢個問題 ,冇必然嘅答案,答呢個問題前,我要講兩個例子畀大家聽,聽完大家先至再諗諗究竟日本按揭係咪一個唯一嘅關鍵,投資到底係買潛力?定係買按揭?
2008嗰陣,小弟買樓已經買到銀行唔會再批貸款俾我,唯有將視線轉去其他資産上.我發現,只要經濟平穩,以每年首次登記車輛嘅數字,車位總有一年會供不應求,當時將軍澳車位,大概只需要八至廿三萬,租金回報差不多15厘,當我去問銀行借貸時,基本上全部唔肯借. (之後當車位係咁升果時,銀行先肯借)所以我將呢個投資計劃放埋一邊,而家再睇返,好多車位已經80萬起步.
2009年嗰時,喺商台一個朋友,同我講佢話喺美國買咗三層樓,因為海嘯後,好多嘅樓都跌咗七成,啲樓全部都係大概四五十萬一間,加州嘅house 租金表面回報係10厘,善於借貸嘅我,當然問有冇得按揭,結果係話冇,我又放棄咗,及後一兩年內,當地樓價升咗兩倍.
馬來西亞樓同泰國樓都標榜有得按揭,因為小弟有生意喺泰國,所以好清楚,泰國係一個唔適合投資嘅地方.而馬來西亞貨幣政策飄忽不定,其實講馬幣貶值風險比日幣更加大,仲要馬幣眨完之後係冇嘢睇,日幣就唔同,貶完之後經濟係好左.再加上經濟實力有限,文化水平亦都冇日本咁高,投資馬來西亞同泰國基本上係一場唔睇底牌嘅賭博.
奶咗咁多次嘢,喺我心目中按揭只係一個bonus ,如果一達地方根本冇增長潛力,畀你按揭都冇用. 如果一達地方,你差唔多好肯定會賺到錢,冇按揭都一定要做,因為好多時候,做做下突然之間銀行覺得個資產係值錢,可以畀你做番按揭,呢啲例子比比皆是,就好似台灣咁,初初亦都係做唔到海外資產按揭,跟住台灣本土銀行肯借台灣國民去投資日本物業.最新消息係,台灣已經收購咗東京一啲細銀行,再貸款比台灣嘅投資者去買日本物業,呢啲唔到你去恨,先做到唔好錯失機會先.
入返正題,到底日本物業可唔可以做按揭?其實應該調整為點借錢去買,咁樣好似比較practical啲.真正嘅日本按揭大家真係要做的話,係需要搵一個喺日本有交稅嘅日本人做擔保,咁就可以借到,息口通常一厘樓下,可以借到銀行估值嘅9成,甚至100%.睇下擔保你嗰個人嘅實力 ,仲有同銀行嘅關係,因為日本嘅銀行其實一啲都唔法治,完全人治咁濟.(小弟做到一啲日本嘅按揭都係因為際遇問題,d 際遇係因為買日本樓而產生,將來會同大家分享.)
第二個方法係問海外嘅中國銀行借,呢個比較麻煩啲,因為你要抵押人民幣去大阪分行嘅中國銀行,對於樓齡,面積,仲有你嘅收入嘅審查係非常嚴格.基本上你係公務員先至好試呢種按揭,而且最好就先full paid咗先,然後再申請mortgage,否則個盤已經一早賣咗.
第三種係喺香港嘅財務公司借,財務公司有分兩種,一種係睇你手上嘅物業係咪佢想要嘅,佢哋要焗你買佢手上面嘅物業,先至借畀你,大家知咩事啦 .另外一種係睇你手上面有咩股票,再用八厘嘅利息去借畀你, 計番條數唔知借嚟做乜.
另外一種大家可以去研究下嘅 ,資料來源係曹孟德兄,原來DBS銀行提供咗一種服務,就係你放一百萬現金落去,可以借返若干比例嘅日圓出嚟,變相你可以攞呢啲日圓去投資日本物業,利息亦都合理,大家可以打電話去問下.
再有一種係私人貸款,其實好多都做緊一兩厘,就算apr係三厘,我都覺得值得借,因為供完幾年之後層樓都係你自己,租金收入亦都夠利息支出.所以呢一個變咗係100%嘅mortgage.仲要唔會收你層樓,宜家日本樓未升到嘭嘭聲,仲可以用呢個方法借到錢,將來可能p loan你都唔夠畀,咁就冇啦.
所以嚴格啲嚟講,日本樓到底可唔可以按揭?你話有又得你話無又得,我覺得日本樓個額咁細,唔做按揭都係非常吸引.唔好搞到最後日本樓係咁升 ,原來你手上一間都冇.
投唔投資日本樓,個重點唔係可唔可以按揭嘅問題,呢個只係方法,重點應該放喺件產品吸唔吸引.就好似你問可樂好唔好飲?我話畀你聽好飲,然後你問我有冇飲筒?冇飲筒就唔飲咁.你點飲其實係你自己嘅事,你用匙羹,定要玩到可樂煲薑咁樣去飲,其實因人而異.但首先你要有支可樂係手.


text:
(厭伏無邊)煩死打工仔的10件事 精選
「辦公室煩事何其多,返一日工已經遇到好幾個.」就算安守本份,打工仔總會遇到令人感到厭煩同中伏嘅事,好似以下10樣:
明明已經依時做好自己要做嘅文件同project,但總係晴天霹靂,無啦啦又多左疊files要你喺限時內完成.冇得un un腳休息下,又要開行turbo做嘢.最攞命有時嗰啲嘢唔係喺自己工作範圍內,但係又要迫住做.跌入呢個無限workload嘅循環真係要叫救命!
2. 麻煩客人
所謂「一樣米養百樣人」,香港唔少職業都要對唔同客人,每個客人都會以唔同態度對你.好彩就遇到隨和又有禮貌,唔會煩到自己嘅客人;唔好彩遇著冇禮貌又多多要求,要呢樣要嗰樣,問三問四嘅客人真係祝你好運.
3. 冷血上司
講嘢涼薄,刻毒,唔關心亦唔會體諒下屬難處.係佢哋眼中,員工只係一樣工具,隨時隨地幫佢哋做事,執頭執尾.唔好諗住有人情講,本身不近人情嘅佢哋見到員工有難都係卸膊落你到.以為上司好似道光咁照住員工?唔係冷血上司囉!
4. 勢利同事
為自己利益不擇手段,勢利同事表面好似好和善,但實際上好多心計,可能會利用同你嘅關係去完成唔合規矩嘅事.亦有啲表面上同你好friend,但暗中對你做唔好嘅事.當你再冇利用價值,佢哋就會唔識你咁,對你非常冷淡.
5. 低位人工
個個都低人工,唔同個個都想低人工咩?每一年都通脹,但又唔見人工升得幾多.仲要好多時自己做嘅同收入不成正比.問幾時加加得人工,又冇回應.俾得家用,衣食住行又慳到幾多?
6. 應酬交際
對住唔熟嘅人要帶住假面具,笑意迎迎咁同應酬佢哋,仲要好多時都係放工時間做.就算有OT補,本來已經攰到爆,第朝又要返工,真係用生命賺取金錢.不過通常呢類應酬都係冇OT,如果個客陰陰濕濕,真係隨時中伏.
7. 早退請假
有時只係小病想休息下,但都要有醫生紙先真係當病;有緊急事想請事假,但要俾上司認為合理嘅所謂合理理由.
8. 旅行手信
去旅行以為可以relax下,但去旅行都要諗住公司嗰班平時冇乜計傾嘅同事.本來買手信係隨心,但唔積口德嘅佢哋會因為你嘅手信幫你做個人宣傳.買匙扣,小擺設又話唔實用,買零食又話冇新意……買俾你係人情,唔買俾你係道理.咪咁乞人憎啦!
9. 去飲俾人情
同買手信一樣道理,隨心就得,但偏偏班人睇到好似一場交易咁,將簡單嘅事情複雜化.如果熟,自己又有能力,俾多少少當然冇所謂;但總有唔熟嘅同事見人都派請帖,仲追魂call咁想「請」你去飲.真係好擾人!
10. 辭職轉工
想辭職轉工都要好來好去.如果自己跟開嘅project唔可以短期內完成,就要搵信得過嘅同事跟進.點開口同老細講又要度下老細心情同講話內容,之後仲要問佢拎返封reference letter.應該點算好?真係頭都爆!
十樣煩事,你又中過幾多樣?想唔中伏?唔……加油!
文:Cherry
更多打工仔分享,追蹤 ECjobsonline 專頁 或 瀏覽 www.ecjobsonline.com


text:
一般人都會以為五毛黨梗係嗰啲對住部電腦,足不出戶嘅毒男,憤青.其實行行出狀元啦,香港有一位專幫市建局同高官喺維基百科做「打手」嘅五毛,竟然勁到位居公營機構要職.八方今日就同大家揪出呢位相信係全城最貴嘅五毛.佢就係市建局企業傳訊總監Lawrence Yau邱松鶴!
有經常蒲維基百科嘅網友發現,有一位賬號Qshshq嘅網民,成日刪改一啲同市建局有關嘅條目,好似利東街抗爭咁,原本個版本係鬧爆市建局嘅社區評估係「一份有軀殼無靈魂的報告」,令居民失去保障.但有人改咗呢個條目喎,講到經市建局插手下,成個計劃又有「太陽能熱水系統,先進的省電照明設備」,變咗成個環保天堂咁.
專刪不利政府資訊
呢位Qshshq修改嘅嘢,唔單止唱好市建局,仲連對林鄭月娥同陳茂波嘅評價佢都理埋一份.例如加入埋林鄭做「市區重建」作風「實幹」.陳茂波嘅條目就仲堅,之前明明有網民留咗條link講劉迺強話過陳茂波,「不管他如何無能,甚至無恥,只要他不犯法,一段時期都要好好保住.」但呢句嘢後來又比Qshshq刪咗喎.
網友起底後,發現呢位Qshshq,原來就係市建局公關阿頭Lawrence!Lawrence噚日直認自己係有份改嘢,但佢話因為維基賬戶要用人名登記,佢要update市建局資訊先至咁做.咁點解要改埋林鄭同陳茂波啲嘢?佢話林鄭因為有做到市區重建工作;陳茂波單嘢,原來佢係想整番好一啲同張震遠有關嘅資料,但係就「錯手」刪錯咗其他嘢喎.佢話所有改動都係以事實為本,自己亦有喺網上提供個人資料以示問責.有網友就睇唔過眼,打算日內改番啲資料,「光復」歷史真相!
姓名:邱松鶴Lawrence Yau
職位:市建局企業傳訊總監,曾任職貿發局,無綫電視
五毛功績:更改維基百科多條批評市建局的條目,如利東街等;刪去對陳茂波的批評
mailto:pf_lee@appledaily.com


text:
坦白講,香港我最鍾意嘅藝人,第一個係周星馳,第二個就係黃子華喇.近期都可能加多個王祖藍~
如果有朝一日吳彥祖80歲癲咗追我,正路要諗諗.但如果係佢哋呢,嘩,都唔使諗喇啩,喪笑硬喎,哈哈.史提芬周呢真係講嘢可能冇拍戲咁好笑,但子華喎,我諗一定絶無冷場.
其實我呢啲cheap精只係兩年前先睇返佢所有youtube,又正正因為最低潮期有佢cheer up my life,所以今次無啦啦亞姨撩我,梗係去馬.又因為咁唔覺意坐倒第一行,梗係想握手,子華起初示意陣間先,最後真係有「握」,give me five咁啦,真係有信用.
題外話,澳門啲交通真係好唔掂,可能近排佔中啲人過曬果邊.有人喺sands食好掋食嘅buffet食到7:30仲要去廁所,結果shuttle bus一路塞塞塞差唔多8:30先入倒場.好在,子華好醒目咁播短片等人,唔好在,條藝術短片真係太高層次,我估佢係想表達藝人辛酸一面,笑匠只能笑不能喊,但……你都係對人歡笑把啦,sorry.;p
正題蘋果都講曬,cut咗佔中講返環保同打工,內容都ok嘅,幾好笑同有啲意義,不過就可能冇講政治咁有切膚之痛.造型就無敵地型囉,雖然朋友話都係同香港睇同一套衫,但我覺得好得喎,日日著都冇問題啦.
係呀,我通常寫評論都係skin-deep㗎咋,佢只可以棟篤笑同拍劇,戲同唱歌都……
另,informative啲嘅有,澳門買黃牛易好多,8:30倒啲農夫開始掟飛,下次唔想見報可以到時先買飛.威尼斯人入面呢個金光綜藝館可以容納max 13,500人,重多過紅館12,500,但點解我覺得佢好似山頂都冇咁山頂嘅呢~
又又,見倒呢個易手票網,「合法黃牛」?last minute ticket 唔知係咪真係work,唔該試咗話我知.


text:
(食譜)抹茶忌廉戚風蛋糕
書面語食譜連結
話說有一年想做一個斑蘭蛋糕畀一個朋友而開始學做未試過整既戚風蛋糕
結果做左好多次先成功,發唔起試過,發起再跌返落黎試過…形形式式既蛋糕死法都經歷過
但掌握左之後都未試過失敗,直至果日停電…
- 預熱焗爐至攝氏 170 度
蛋黃糊材料入面既乾材料過篩去除粉粒,用手動打蛋器攪勻,加入蛋黃糊材料入面既濕材料(分開蛋白同蛋黃時要確保蛋白入面無任何蛋黃,然後蛋白要放到乾淨無油無水既大碗入面備用)
- 蛋黃糊材料用手動打蛋器攪勻至無粉粒備用
- 到蛋白既部份,蛋白加入他他粉用電動打蛋器中高速打到起泡
- 將糖霜分兩三次加入,一路用電動打蛋器高速打到蛋白顏色變白﹑表面光亮﹑泡沫細緻穩定,然後打蛋器拉起蛋白可以拉出棟企既尖端
- 將打起既蛋白大約四分一加入蛋黃糊,用切拌法拌勻
- 全部蛋黃糊倒入蛋白霜度,用切拌法拌勻,一開始會好似相中咁好似唔會拌得勻,但畀啲耐性,輕手慢慢拌就可以拌得好,小心唔好攪拌過度
- 拌好後倒入戚風蛋糕模(千祈唔好塗油或用不沾模),然後整個蛋糕模由枱面上約 10 cm啪落枱,啪三下,等入面既大氣泡浮面爆開,可以避免蛋糕焗出黎入面切開有好多大窿
- 盡快放入已經預熱好攝氏 170 度既焗爐入面焗大約 30 – 35 分鐘到竹簽插入蛋糕拎起唔再有濕粉漿痴住即可以出爐(焗既其間如蛋糕太近發熱線而蛋糕面已經變到較深色,可以快手輕輕蓋上一張錫紙遮一遮等個面唔好燶)
- 出爐後立即倒扣,小心蛋糕面唔好同枱面太拉近因為如果有水氣走唔到會整濕個蛋糕,完全放涼後脫模即成
- 抹茶忌廉既材料放入無油無水既容器,確保忌廉夠凍,用打蛋器打起後可用
- 蛋糕打橫切開一半(最好用麵包刀)掃走蛋糕碎,塗抹上抹茶忌廉後夾起即成
- 話說果日焗蛋糕焗到一半時間停電停左兩個鐘.戚風就係要一口氣夠熱畀佢入面既空氣發脹如果唔係佢一洩氣就唔會脹得返佢既「最佳狀態」,結果就算停完電我再開返爐焗,我個蛋糕就矮到無倫.
但放心,配方同方法我已經做過好多次,一定係無問題,如果你屋企唔停電既話
- 切拌既手法係其中一個成功既關鍵,如果唔清楚乜野係切拌法既請google影片黎參考,會比起用文字解釋易明好多


text:
本帖最後由 explorerhk 於 19-2-23 04:23 編輯
YeungHT 發表於 19-2-22 11:52
真心請教,點樣自己請工人的?經agent 請又貴又差(emoji)(emoji)
我都剛剛用手機app 請左過, 都係朋友介紹用, 真心唔錯, 回覆又快. 最正係佢地有大量選擇, 唔太貴, 好過我先前搵街舖同朋友介紹果D, 叫佢地俾profile 得果3, 4個楝都算, 我俾左皮幾野, 俾個agent 吹到好好, 又話佢地D質素好好有保證, 點知咪又係同其他一樣, 無太大分別, 綜合請左幾次經驗, 我覺得係人工問題, 乜人工就請到乜質素, 4千幾人工時薪仲低過最低工資, 佢地肯接受呢個人工都唔會係10槓全能, 但求正正常常, 俾10樣野佢做, 做到5樣我已收貨. 反正去邊間請都無乜保証, 所以最近呢次我就睇選擇先同睇價錢, 我自己楝衰左好過俾個agent 欺騙左. 我自己就唔鐘意印印的, 比較笨少少其一, 另外佢地英文唔得, 雖然我英文都唔叻叫做勉強講到基本, 但都唔會為方便自己同姐姐講中文的, 因為我其實想俾兩個小朋友有個英文語境, 佢地唔洗一定要文法啱, 但最少起碼敢講, 自己同姐姐溝通到. 我有個朋友就相反, 由細到大都請印印為左方便自己, 但最近就出事了, 一個小朋友interview 唔敢講英文, 你都估到interview 結果都唔會好啦, 另外佢話帶大仔去美國玩, 個仔其實好想去但最後拒絕左話怕講英文喎, 朋友而家後悔到死, 佢話下一個一定會請菲. 不過呢D都係我朋友圈的故事, 未必個個用得著, 又未必一定啱的.
我PM左個app名俾你, 唔公開費事人話我賣廣告又可能違反版規, 你自己有需要找佢地問詳情啦.


text:
妹妹唔識玩,哥哥出手相助?
傻啦~梗係出手搶左去玩啦!可憐細細粒既妹妹已經比哥哥蝦慣左,只係喊左幾聲啫…而恆恆搶馬之後就絕塵而去喇,結果騎木馬既頭啖湯就咁比哥哥飲左喇!
最終奪回木馬車嘅潼潼勁開心!
後記:兩日後, 潼潼已經識騎部木馬車喇,仲騎得好開心添!
近來潼潼因為頭髮長左,成日嬲住塊面仔好唔舒服,於是媽咪就買左個頭箍比佢帶喇!帶住頭箍既潼潼好似跳健身舞咁既look…
二月四日,年初十,同上年一樣又係立春!寶貝女潼潼今日一歲大喇!
與嫲嫲同日生日
潼潼今年既新曆生日咁啱同嫲嫲既舊曆生日係同一日,由於爸爸家每年都會齊集同嫲嫲慶祝的,今年再加埋潼潼,可謂雙喜臨門!於是一家四口又一次由東涌返到鰂魚涌同大家一齊慶祝喇!
順手拜年
由於爺爺同嫲嫲新年返左大陸,我地一家到今日先出黎同晒所有人拜年~潼潼雖然未識逗到利是,但係人地比利是佢就會揸到實,而且對住相機任人影!恆恆就繼續扮 cool,明明識同人拜年又偏偏唔肯,而且成晚都叫住要走!結果多次比人拖左落街,仲次次都有收穫添!咩收穫?咪佢最愛既車仔囉!
哥哥一歲時去迪迪尼
講開哥哥,記得佢一歲果日,兩公婆帶左佢去迪迪尼,不過佢當時對果道冇咩興趣(同爸爸媽媽一樣!),加上恆恆一歲時仲未識行,全程BB車可能都幾悶!如果比著潼潼的話,家陣帶佢去應該會四圍走,好玩過哥哥好多既!潼潼第時知道唔知會唔會嬲嬲呢?
錯過了重要時刻
由出街搭車到食埋晚餐,潼潼其實已經好攰喇,切蛋糕之前就訓著左喇!一歲生日正日都冇得聽生日歌同吹蠟燭,有D可惜呢!潼潼第時睇番呢編文,千萬唔好嬲爸爸啊,爸爸保證以後會年都會唱生日歌比你地兩兄妹聽既!
生日快樂
點都好啦,一歲大喇,已經識行既潼潼算係大個女喇,希望佢以後健健康康,繼續日日笑口常開啦!
潼潼唔使逗都收到利是,好開心!
嫲嫲&潼潼 生日快樂!!
切蛋糕前潼潼已經訓著左lu~


text:
敏感肌用咩skincare?
-
之前病過一場, 好返之後唔知點解好易敏感, 會出紅粒粒, 用開果d skincare全部唔用得, 但係唔用又係咁出油…
-
debbbby_53 last edited by
我用開vichy
-
hahamandy last edited by
試試bioderma啦, 佢支紅水出名敏感skin都用到, 我用來落妝囉
-
@debbbby_53 我都聽過呢隻, 不過唔平呀, 邊度買平d呀?
-
@hahamandy 我而家妝都唔敢化喇...
-
sharon777 last edited by
尋日收到風屈xx做緊promote, 樓主應該有用:
-
debbbby_53 last edited by
@conyyyy 佢有專門店既 不過我自己就多數去watxxx買, 唔洗運費同唔洗自己拎, 我見到佢仲有VS Sassoon個卷髮器送
-
cmkkwong last edited by
Eau thermale avene! 真心好用
-
suyi9001 last edited by
@conyyyy 我敏感肌用開fresh,so far無出粒粒或者紅!


text:
Programming 喺世界共通嘅活動,無任何地域限制,作為其中一份子無可能唔玩下.阿 Gap 有一啲製作經驗分享番...
Telegram
Total 7 Posts
Telegram HK | Telegram 香港 | 筆者由2013年開始使用Telegram,覺得Telegram 係最好嘅 Instant Messager,嘗試努力推介給其他香港人一齊轉用!
雖然之前寫左篇文《揀餐廳食飯咁講究,點解揀IM唔可以 ?》介紹 Telegram,但係始終係純文字,於是又忍唔住錄左條片介紹 Telegram
HK iPhone Bot 只係阿 Gap之後準備做另一個Bot 嘅小試牛刀版本,阿Gap 更加想做一個比全香港人用嘅...
如果你有以下問題,就代表你需要呢一個 @HKiPhoneBot ...
哪怕只係行開拎支野飲,去一去廁所,去沖個涼,去Pentry斟水,朋友用 TeamView 幫你搞搞部機,但你又行開左.
睇完《(壹錘)高官議員轉用Telegram 比拼私隱度真係高啲?》,初頭未睇內文見到心諗:「正呀,又可以幫手推動Telegram」!點知一見內文,有無搞錯..
如果你要我一定係 WhatsApp/Line/微信 呢個小圈子入面揀一個黎用? 情況就好似將來 2017 年大家可以為香港揀佢嘅「必需品」但係呢個「必需品」...


text:
花錢之前 先權衡您所有的選擇
一張合適嘅信用卡可以使你獲得眾多嘅好處,比如話燃油折扣,航空里程累計,購物優惠同埋其他各方面嘅好處.通過BestMoney信用卡比價工具,你可以好快捷咁選擇一張適合你嘅信用卡.比如話,通過比較香港各大銀行髮型嘅信用卡,你可以輕鬆咁瞭解到其中邊一張信用卡有最多嘅回扣或者最低嘅透支利率.
為咗確保你充分享受到銀行提供嘅各種津貼,我哋同時列出咗各銀行當前最新嘅信用卡促銷活動.
無論你喺度穩緊2,000蚊或者喺15,000嘅個人貸款,我地嘅個人貸款比價工具都會幫你穩到最啱你心水嘅果種貸款.香港各銀行提供嘅個人貸款產品品種繁多,有時候真喺好難做出合理嘅抉擇.有咗BestMoney個人貸款計算工具嘅幫助,你嘅生活將變得更加輕鬆:只需要花比我哋知你嘅打款數目同埋貸款期限,我哋就會幫你計算出利息以及每月還款額等資訊.
我哋已經為你比較咗香港各大銀行比如滙豐,中銀,恒生同埋渣打等銀行嘅資訊,快啲去我哋嘅網站進行比價,穩到最啱你心水嘅交易啦!
你喺咪仲穩緊一種簡單而快捷嘅方式來獲取收益,為你嘅閒置儲蓄做積累?咁定期存款就喺你最完美嘅選擇!香港各銀行提供嘅定期存款種類繁多,有時我哋好難做出合理嘅選擇.快啲來嘗試我哋嘅存款計算工具,佢會幫你輕鬆快捷穩到利息最高嘅果間銀行.
我哋已經為你比較咗香港各大銀行比如滙豐,中銀,恒生以及渣打等銀行嘅定期存款資訊.
進行抵押貸款好可能喺你生活中最重要嘅決定之一.香港各大銀行提供嘅住房貸款種類繁多,有時令我哋喺做選擇嘅時候難免迷茫,特別喺當你對繁瑣嘅財務條款唔熟悉嘅時候.
我哋相信住房貸款並唔喺乜難事,我哋已經建立咗住房貸款比較工具,有咗佢,你可以輕鬆比較諸如滙豐,中銀,恒生以及渣打等各大銀行嘅按揭資訊.


text:
(當年用DC攝於白泥)
2010年都過咗半年,上半年都好似冇咩地方去過,所以自己係度組織下,寫下係香港最想去的十個地方,睇下呢半年可以去到幾多個.
第十位 – 沙頭角
細細過時去過,其實係點,真係冇咩印象,淨係知道有條叫「中英街」,香港人行過去「中界」那邊就冇問題,如果大陸人行過黎香港呢邊,靠聞俾公安發現,就會即刻用搶射佢地!講笑姐,唔好咁認真,不過會俾公安炳番過去咁姐,唔知而家重係唔係,因為佢地過黎都冇咩So.
第九位 - 坪洲
咁大過人都未去過坪洲,所以想去睇下點嘅樣,唔知會唔會有d特色野食架呢?唔係淨係得咸魚睇下話?
第八位 - 白泥
之前都去過三,四次,大部份都係跟車友去,有次就自己搭西鐵再轉的士,重記得果日天氣唔係太好,再加上潮漲,所以落唔到去泥灘.去白泥其實又要夾天氣,又要睇潮汐,其實都幾麻煩,而且交通非常不便(自己抯車可能重麻煩),不過如果遇到天氣好,都係值得的,我見過人用魚眼鏡拍日落嘅video,真係靚到Dum一聲.
第七位 - 海下
呢個地方係我以前讀書時,每年必去露營嘅地方,重要係四月清明節,雖然係清明節係山邊訓,不過一d都唔恐怖嘅,有海,有沙灘,重有超正嘅景,真係去坐下,就巳經差滿電咁!呢個地方真係週日必去嘅好地方.另外,去呢度交通又唔算唔方面,而講咗幾年嘅海岸公園又好似開成咗,有時間可以去睇下.
第六位 - 南丫島風車
南丫島就去過好多次,不過都未正式去過南丫島個風車個位,不過去南丫島又要避開星期六,日去,唔係就多人到爆.又或者當去行下山,休息下都唔錯嘅.


text:
10 FEBRUARY 2014(MON)
又到左每月十號,即係小小豬又大一個月,轉眼間就已經三歲半啦!
原本依一個三歲半嘅重大日子,我地都打算買個小蛋糕返嚟同小小豬切吓開心吓.不過因為聽日我地就展開兩日一夜嘅澳門之旅,到時有好多好嘢食,所以今日就唔打算慶祝啦!
雖然唔慶祝,不過都要攪啲小活動玩吓嘛,所以我就同小小豬又嚟過親子廚,一齊整下午茶- 光波香蕉酥,睇吓等食嘅小小豬幾心急...哈哈哈~
其實之前都完全冇諗過可以光波香蕉,我見FACEBOOK嗰個光波爐食譜有波友整左,見到好似好簡單,所以就買齊材料同小小豬一齊整,親子一番啦!
整法都真係非常簡單,除左入爐嗰個步驟唔俾小小豬做之外,其實都係佢負責呀!
材料只需要依三樣~
先將一塊酥皮待溶化~
然後放上一隻已脫皮的香蕉~
之後用酥皮包實香蕉~
先用200度預熱光波機,好一個等食嘅為食豬呀~
然後就以高架200度波25分鐘,由於係圓柱形,所以要不時反動,我就大約每邊6分鐘左右啦~
睇吓小小豬幾心急,全程都唔肯離開部光波機呀~
當見到變成了金黃,咁就食得啦~
小小豬等左咁耐,終於食得啦~
唔知係唔係因為剛剛出爐太熱了,所以小小豬都只係食左兩啖就唔食啦!
哈哈哈...唔緊要,小小豬唔食仲好,因為我可以食多啲嘛!我就覺得好好食,外脆內軟,而且又唔太甜,再加上依家凍凍地嘅天氣,食啲暖食物落肚,真係成個人即刻都暖晒呀!


text:
10 MARCH 2014(MON)前日係屋企睇電視時,剛好見到電視節目教煮餸,我見材料簡單,又好似好易整咁,所以今日就試吓煮,依個新餸就係 - 冬菇排骨蒸飯,個賣相都好似呃得吓人呀~
其實煮法同材料都好簡單~
首先浸左啲冬菇至軟身,之後就切粗條狀備用~
排骨洗乾淨之後,用老抽,豆粉及少少水醃一醃~
之後就將冬菇絲都加入埋啲排骨中,由於係用蒸飯嘅方法,所以需要醃大約一個鐘,等啲冬菇排骨入味啲~
將白米洗凈備用~
依個時候就準備煮個湯底,用返之後量米嗰個杯,水同米嘅分量係相同,即係話如果你用兩個杯份量,水亦都要兩個杯分量,之後就加入半粒濃湯寶.其實係可以簡單啲用現成的雞湯,不過因為我唔鐘意雞湯,所以就利用濃湯寶自制啦~
等湯煮煲之後,就可以加入娃娃菜煮大約三分鐘~
之後就放入碟盤中~
再將米鋪係上面~
再加上兩個米杯分量嘅湯~
放入鑊中,用大火隔水約十分鐘(視乎米嘅份量同所需用嘅器皿決定時候),直至白米吸收所有水份,開始乾水~
之後將冬菇排骨放入飯上面,最好就用夾嘅方法,因為唔好將啲醃料汁都放埋入去,咁就唔好食啦~
繼續蒸十五分鐘,熄火再焗十分鐘,咁就完成啦~
簡簡單單又完成一個晚餐,記得要趁熱食,咁就真係非常好味啦!
今日依個簡單餸換嚟大肥豬一句『都有驚喜哦』,真係特別開心,覺得好有成功感呀!
其實依個蒸飯嘅做法可以配唔同種類嘅餸,好似冬菇雞,南瓜排骨又或者係肉餅都一樣可以,等我搵日再懶懶地嘅時候,又可以試吓整先得!


text:
過幾日就到聖誕,仲未揀啱禮物俾另一半?不如實用啲送袋啦,話晒可以日日孭出街.High Sierra推出咗三款唔同系列嘅背包,包括勁colorful嘅Rainbow BP2,行山專用嘅EMMETT同型格又低調嘅ICONIC,自用或者送俾人都一定唔失禮!
Rainbow BP2採用咗韓國大熱嘅超大帽蓋設計,呢種款式喺近年的確幾流行,加上背包以跣水物料製成,無咁容易整濕個袋,而且容量夠大,仲設有埋間隔位用嚟裝平板電腦,背面亦都有拉鏈方便拎嘢,非常實用,肩帶更加設軟墊,唔怕兩邊膊頭會受壓.外型雖然簡單,不過勝在顏色夠多選擇,而且仲好搶眼,除咗淨色之外,仲有波點同格仔款式.
至於好啱行山用嘅EMMETT系列,容量超級大,有成32公升,而且有多個唔同嘅間隔,一次過可以裝到勁多嘢,而兩邊嘅拉鏈袋亦都夠大,放到水樽同其他小物,實用之餘,最緊要係成個袋只有0.78公斤,唔算太重,孭住行足一日都好輕鬆!
另一款ICONIC用上型格內斂嘅滌綸布料,搭配卡其,淺灰,深藍三種比較低調嘅顏色,再加埋獨特嘅雙外袋設計,簡單得嚟又唔會完全無嘢睇,無論咩場合都啱用,而且呢款大容量嘅背包僅重0.3公斤,孭上身輕到好似無孭一樣,絕對係出街必備!
價錢:Rainbow BP2 HK$580 / EMMETT HK$580 / ICONIC HK$680
銷售點:
銅鑼灣HMV:香港銅鑼灣百德新街22-36號名珠城2至4樓
ISquare HMV:香港九龍尖沙咀彌敦道63號iSquare國際廣場UG樓層UG06鋪
Comments
Powered by Facebook Comments


text:
講 咗 好 耐 嘅 昂 坪 360 纜 車 終 於 起 行
諗 住 趁 聖 誕 去 睇 吓 飄 雪,喺 東 薈 城 間 饗 和 民 食 埋 晏 就 出 發
而 家 纜 車 真 係 超 多 人,閒 日 都 要 排 好 耐 隊 呀
終 於 上 車,Yeah
要 影 返 夠 本
仲 好 記 得 第 一 次 老 豬 生 日 嚟 大 霧 到 連 對 面 架 纜 車 都 睇 唔 到
上 到 去 都 未 開 始 玩 ... 兩 父 子 就 發 生 不 愉 快 事 件 ...
唔 愉 快 到 連 我 都 唔 愉 快,仲 咩 都 話 唔 比 玩 ...
行 出 昂 坪 市 集 見 到 牛 牛 個 氣 氛 先 好 咗 啲
其 實 ... 醇 醇 都 係 見 到 個 雪 地 想 玩 一 支 箭 跑 走 咗
係 唔 啱 不 過 又 唔 洗 去 到 咁 嚴 重 囉
結 果 掛 住 睇 牛 連 飄 雪 都 miss 咗,老 豬 講 得 啱,其 實 最 想 玩 嗰 個 係 我
都 叫 做 影 咗 張 相 先 落 返 山 ... 豬 醇 話 想 睇 動 感 影 院 老 豬 都 話 唔 比
落 山 好 凍 呀,超 大 風 喺 背 脊 吹 入 衫
同 場 加 影 : 上 山 前 愉 快 氣 氛 ...


text:
聖誕節濃厚嘅溫馨氣氛,等好多人期待嘅不外乎收聖誕禮物了!不分年紀,大人和小孩,都鐘意充滿surprice,歡樂嘅收禮物,而聖誕節party最常有嘅活動莫過於交換禮物.
交換禮物就有許多形式嘅,大多係統一預算,規定大家揀同預算差唔多嘅聖誕禮物,然後係活動當天,大家一齊抽禮物.仲會有「小天使」形式嘅交換禮物活動,參加者係一開始就知要送禮物俾邊個,然後根據規則,係約好嘅日子做「小天使」將準備好嘅禮物俾收禮人.
◎交換禮物送咩好?
活動前最令人困擾嘅莫過於送d咩聖誕禮物啦,據統計,係交換禮物嘅活動中,要成為「最識送禮」嘅人,禮物一定要揀得實際又夠surprise,如果唔係就令到精心準備嘅人覺得失落不符期待.
以下精選聖誕禮物推薦品項,大家不妨根據自己嘅預算參考:
‧ 高階交換禮物:電子產品
下圖中嘅一同二選項,手機好似永遠狂搶嘅蘋果;相機好似經典大牌Nikon,Canon;電腦儲存裝置配件都係個好選擇,就好似第二個符合聖誕節氣氛嘅訂造USB 手指,相較於前兩者,訂造USB 手指嘅價位比較冇咁大負擔.
‧ 實用生活禮物:包包,鞋子,皮夾
根據活動訂嘅金額,參加者可以揀符合自己預算同規定價位嘅實用禮物:手袋,鞋,銀包等,揀經典或係該牌嘅熱銷商品,自然唔洗擔心收禮人唔開心.(唔鐘意仲可以攞去轉賣呀)注意!由於尺寸問題,鞋只適合係知道收禮人係邊個先可以揀黎送俾人嫁!
‧ 暖心禮品
北半球嘅聖誕節正值寒冬,呢個時候送可以等身體溫暖笠笠嘅物品就再好不過啦,由第七項開始:保溫杯,毛毯,手套等冬天必須用品,甚至係同聖誕相關嘅造型點心!唔只等收禮人暖住咁過冬,仲暖到入心!
決定好送咩聖誕禮物未呢?快d揀獨特嘅聖誕禮物等收禮人覺得超值,自己又送得開心喇!


text:
呢排專注隔離台既港姐update,呢邊都有成個幾月冇好好寫過一篇文章,係時候要pick-up返喇.
剛過去既一個weekend,我做咗一件18年都冇做過既事 - 過澳門! 大家係咪好驚訝點解我會咁耐冇去呢? 其實我都唔知點解,對上一次去(即92年),當時亦係8月,係我臨去加拿大讀書前最後一個暑假,跟媽咪同一班親戚表兄弟姊妹去既一次! 當時既記憶都好模糊,只記得響間service apartment媽咪同班親戚竹戰,表哥帶我地去一間舖頭買A貨polo shirt,就得咁多.
之後響加拿大讀書,返香港放暑假都冇去過澳門,到98年畢業返香港做野,竟然咁多年都冇去過! 其實機會唔係冇,只係唔知點解幾次機緣巧合,講黎講去都唔成事.不過今次機會又黎喇,事關女排大獎賽響澳門有分站賽,成班排球波友嗌住要去,我當然唔錯過抆衫尾既機會啦.就係咁,18年還一個心願既澳門之旅就響上星期六成行!
雖則話非常期待,不過過澳門始終都係"細唉野",冇咩要準備,所以星期六下晝響屋企咪咪摩摩整埋d野先同蕃茄施施然去碼頭.去到已經大約5點,匯合剛睇完波既隊友,前往我地住既service apartment!
黑色的士,好懷念呢
先到球場匯合,等我扮下野先,
我D一傳係咪好好呢
去到位於Oceans Gardens既Service Apartment,果真
唔錯呀.全屋接近有二千呎,有3間房,地方乾淨企理,
冷氣夠凍!! 六個人住夠哂空間!
露台夕影景色好靚呀
出門口時未睇完既卡通,竟然響澳門呢邊
睇返個尾,how perfect!
好大個廚房呀,如果會住多幾日,一定要煮餐飯!
眾人擾攘個多小時執靚個樣後,就正式遊澳門喇! 7點幾個個餓到隻鬼,梗係醫肚先啦,DM建議去佢"由細食到大"既澳門坤記,我地當然冇意見啦! 呢間坤記位於水坑尾街,原來都幾歷史悠久架喎,被喻為澳門平民葡菜飯堂.入到去一副舊式冰室格局,樓高兩層,冇豪華裝修,勝在夠街坊夠人情味.由於眾人實在太似剛放監出黎,所以嘭嘭聲叫咗十碟八碟,食咗再講!
個招牌有d證券行feel
馳名脆豬,搽牛油一流
咖喱牛腩,俾碗飯丫唔該
炆牛尾 ─ 我冇食,我不嬲麻麻
炒通菜
魷魚 ─ 幾惹味
薯仔肉碎 ─ 爭住送飯啦
葡腸+肉+豆 ─ d豆味好怪,唔多得
焗雞 ─ 其實係ok,但我好怕噚勁雞味
馬介休球 ─ 噫.... 有骨既.....
呢餐加埋酒水食咗六百幾蚊,ok啦.之後行去市中心逛逛,原來澳門既街道都幾有特色,我最鍾意d街燈,好有歐陸情懷,新舊建築交錯,有種上世紀六七十年代風味,感覺唔錯.街頭唔算好多人,但都幾商業化,什麼鉅記咀香園開到成行成市,好在起係d具特色既建築物當中,唔幫襯都可以欣賞下.
澳門一夜
呢個商場適合做10月哈囉喂場景喎
樓上古舊風格跟商業化既地舖相形成趣
Happy Face 葡撻
手信街人頭湧湧
大三巴呀!!! 記憶中係未黎過
長街角
乜黎架呢?
呢邊都有義順喎,當然叫個燉奶啦
必勝客個friend
最後去新葡京碰下運氣,原來呢度既Casino可以食煙喎,
煙霧彌漫好惡頂,個感覺完全唔似加拿大d賭場! 今次
發現一部骰寶機,即係買大細,玩上癮呀! 今晚幾好運
贏咗5舊水!
玩完係時候搵地方食宵夜
搵搵下去咗一條古色古香既巷仔喎
我都唔執輸影張先
最後都係搵唔到食宵夜既地方,其實眾人都唔算好餓,所以決定返酒店休息.但返去之前想去便利店買D水,點知搵咗半粒鐘又冇的士又冇水,為之氣結.最後俾我地搵到間OK + 貢茶店,如發現綠洲一樣! 不過之後都係要行返去賭場附近,先有的士搭! 講到尾,都係香港最方便 (或者係香港搞到我地對"方便"既要求太高)!!


text:
丹尼士三叉戟2型
丹尼士三叉戟2型(Dennis Trident 2,曾經叫過做TransBus Trident 2)係一款由英國丹尼士車廠出嘅兩軸低地台雙層巴士,喺1997年推出.佢取代咗丹尼士飛箭雙層巴士.丹尼士車廠喺2001年正式併入TransBus International之後,三叉戟2型就改由TransBus出(期間丹尼士呢個牌子一度被放棄),由2004年起,三叉戟2型改由亞歷山大丹尼士出.
兩軸版三叉戟[編輯]
三叉戟2型底盤喺推出初期係以丹尼士三叉戟(Dennis Trident)或者TransBus Trident名義賣.
三叉戟2型底盤有打橫擺嘅後置式引擎,引擎擺喺引擎室右邊,散熱水箱就擺喺引擎室左邊.佢可以配康明斯C系歐盟二型引擎,後來改配康明斯ISCe歐盟三型引擎,波箱配搭係Voith DIWA或者ZF Ecomat.三叉戟2型可以配亞歷山大ALX400,Plaxton President或者東蘭開夏Lolyne/Myllennium Lolyne車身.
三叉戟2型喺推出之後頭幾年,喺英國有多間巴士公司買,其中Stagecoach,第一集團,Travel West Midlands(而家叫National Express West Midlands)同埋Lothian Buses都買咗過百架.有啲三叉戟2型被出口去愛爾蘭(賣畀Dublin Bus)同埋西班牙(喺巴塞隆拿同埋馬德里做觀光車).但後來Scania N94UD "OmniDekka"喺英國推出令競爭更激烈,再加上TransBus International喺2004年被接管,三叉戟2型嘅需求明顯減少,得返Stagecoach繼續做佢嘅主要顧客.
最後一批以三叉戟名義賣嘅三叉戟2型喺2006年付運Isle of Man Transport.
Enviro 400底盤[編輯]
2005年,亞歷山大丹尼士為咗整新嘅Enviro 400雙層巴士而研製出新版三叉戟2型底盤,底盤改以Enviro 400名義賣,不過喺前門附近嘅亞歷山大丹尼士金屬牌上面嘅車輛型號仍然係「Trident 2」.新版三叉戟2型底盤保留原有嘅康明斯ISCe歐盟三型引擎,但好快俾康明斯ISBe六汽缸歐盟四型引擎取代,波箱配搭仍然係Voith DIWA或者ZF Ecomat.底盤經過多個改動,包括前輪跨被加長,令架車嘅前軸車轆上面可以裝最多3個位,另外亦可以用新設計嘅油缸去配合直樓梯車身設計.新版三叉戟2型底盤除咗可以用原廠Enviro 400車身以達致底盤車身一體化外,亦可以配Darwen/Optare Olympus車身.呢款Enviro 400底盤一路出到2009年.
喺2008年底嘅Euro Bus Expo 2008展覽會上,亞歷山大丹尼士展出咗一架新版Enviro 400.底盤(別名繼續叫「Trident 2」)再經過改良,一路用開嘅ZF驅動軸嘅動力輸入位置由左邊改咗去右邊,引擎改為擺喺引擎室左邊,而散熱水箱就擺喺引擎室右邊,尾輪跨亦長咗少少.佢可以配康明斯ISBe六汽缸歐盟五型/EEV或者猛獅D0836LOH65引擎(後者個水箱大少少),波箱配搭係Voith DIWA或者ZF EcoLife.到咗2009年,亞歷山大丹尼士研製出香港版Enviro 400,佢嘅尾輪跨進一步加長,一副康明斯ISLe歐盟五型引擎擺喺引擎室左邊,而喺引擎室右邊嘅散熱水箱就升高咗,引擎室上面擺咗一副冷氣機.2011年,喺歐洲賣嘅Enviro 400底盤改到符合歐洲委員會嘅Whole Vehicle Type Approval標準(簡稱ECWVTA),同年亞歷山大丹尼士公佈北美洲開頂版Enviro 400,底盤規格較接近香港版,但前輪跨改番短同埋改用符合美國環保局EPA 2010廢氣排放標準嘅康明斯ISL引擎.
喺2012至2013年,亞歷山大丹尼士試出咗三架配康明斯ISBe六汽缸歐盟六型引擎嘅Enviro 400,一架配Voith DIWA波箱,兩架配ZF EcoLife波箱,尾輪跨比起2008年推出嘅英國本土版再長少少.
亞歷山大丹尼士喺2005年整咗兩架Enviro 400樣辦車,其中一架係畀Stagecoach London取代喺2005年7月7號倫敦連串炸彈襲擊中損毀報廢嘅一架三叉戟2型巴士,而另一架係畀Travel West Midlands,兩架車一齊喺同年底嘅Coach & Bus Live 2005展出.第一份Enviro 400訂單係嚟自倫敦Metroline,呢批共28架車連同Stagecoach London同埋Travel West Midlands嘅樣辦車喺2006年初投入服務.
喺2009年之前嘅倫敦,Enviro 400因為VDL冇啱嘅雙層巴士,同埋富豪B9TL因散熱水箱噪音等問題而俾管理倫敦交通嘅Transport for London禁止用嚟行倫敦合約巴士線而得益,有多間倫敦嘅巴士公司買咗Enviro 400.而喺倫敦以外地區,Stagecoach係Enviro 400嘅主要顧客,佢喺2006至2007年先引入130架配歐盟三型引擎嘅Enviro 400,其後再引入幾百架歐盟四型/歐盟五型/EEV引擎嘅Enviro 400,包括僅有嘅20架猛獅引擎Enviro 400.Arriva集團亦同樣買咗多架Enviro 400.
配Darwen/Optare Olympus車身嘅Enviro 400總共有56架,全部都係較早期嘅右邊引擎版本.第一架配Darwen Olympus車身嘅Enviro 400喺2008年付運倫敦CT Plus公司,同年底Courtney Coaches(而家叫Courtney Buses)接收咗一架Optare Olympus車身嘅Enviro 400,2008至2009年London General接收咗54架Optare Olympus車身嘅Enviro 400.
香港嘅九龍巴士同埋城巴喺2009年底各自接收咗一架10.5米長嘅Enviro 400,佢哋喺2010年2月開始出街載客.城巴喺2010年7月再出多一架,又喺2011年出多38架,2012至2013年出多20架.港鐵公司喺2011年訂咗9架,2018年出多兩架.九龍巴士亦喺2012至2013年出多50架.新世界第一巴士喺2016至2018年接收60架,佢哋係高4.17米嘅矮身版,車頭車尾亦改用新嘅Enviro 400MMC設計;新大嶼山巴士亦會喺2018年引入14架呢款矮身版Enviro 400.
喺北美洲,首先接收開頂版Enviro 400嘅係美國夏威夷檀香山嘅E Noa Tours,後來開頂版Enviro 400再喺美國同埋加拿大幾個城市投入服務.
除此之外,亞歷山大丹尼士亦特別整咗一架Enviro 400,喺2008年夏季奧林匹克運動會閉幕禮同埋2008年北京夏季殘疾人奧運會閉幕禮作宣傳表演用.
Enviro 400H[編輯]
早喺2007年,亞歷山大丹尼士已經開始設計柴油/電力混合驅動版Enviro 400(對外稱為Enviro 400H).佢用BAE Systems嘅HybriDrive驅動系統,用嚟發電嘅康明斯ISBe四氣缸引擎擺喺引擎室右邊,而散熱水箱就擺喺引擎右邊.
去到2011年,亞歷山大丹尼士開始出另一版本嘅Enviro 400H.佢改以2008年亮相嘅新版Enviro 400底盤為藍本,引擎室佈局左右倒轉,用嚟發電嘅康明斯ISBe四氣缸引擎擺喺引擎室左邊,而散熱水箱就擺喺引擎左邊.
由2012年出廠嘅Enviro 400H開始,架車嘅引擎可以喺車速跌到落時速4哩(大概時速6.4公里)以下就停低,去到車速升返上時速7哩(大概時速11.3公里)以上先至着返,而唔再係係噉行.
喺2013年,亞歷山大丹尼士試出咗一架配康明斯ISBe四汽缸歐盟六型引擎嘅Enviro 400H,引擎改為打直擺喺引擎室中間,散熱水箱去返引擎右邊.其後倫敦市場曾經引入呢款歐盟六型引擎嘅Enviro 400H一段短時間.
Enviro 400H初頭淨係得原廠車身,儲電用嘅鋰電池擺喺上層車尾.其後亞歷山大丹尼士同西班牙嘅UNVI合作,出咗用Enviro 400H底盤嘅雙層開篷巴士.
2008年開始,有12架Enviro 400H喺倫敦投入服務作試驗,其中一架喺Euro Bus Expo 2008展覽會展出.後來英格蘭同蘇格蘭政府各自成立Green Bus Fund去資助巴士公司去買比較環保嘅巴士,兩隻基金喺2009同埋2010年夾埋資助購買586架巴士(2010至2012年交貨),其中300架係Enviro 400H[1].其中Stagecoach買得最多,買咗123架;倫敦方面就訂多84架;而Reading Transport買嗰31架同埋Lothian Buses買嗰15架係11.4米長版本.
第一架配西班牙UNVI開篷車身嘅Enviro 400H喺2011年喺比利時Kortrijk搞嘅Busworld巴士展亮相.
停產[編輯]
最後一批北美版同埋英國本土版三叉戟2型(Enviro 400)已經喺2016年出廠,其中後者俾亞歷山大丹尼士Enviro 400MMC取代.至於香港版三叉戟2型(Enviro 400)到2018年仍然有生產.


text:
閩南話維基百科
閩南話維基百科(閩南話:Wikipedia Bân-lâm-gú)係維基百科協作計劃嘅閩南話版,用白話字寫,2004年5月開張,到2016年10月有超過廿萬篇文,響各個唐文維基百科排第二,後過中文維基百科,前過粵文維基百科.
閩南話維基百科本嚟文章增長唔快,到2015年6月(大約十一年時間)都係得萬三篇文多啲,但由嗰個月開始用機械人寫文,結果唔使兩個月文章數量已經翻咗超過一倍,喺同年7月,8月同9月先後過咗兩萬,三萬同四萬大關.而家已有至少200,000篇文章.
特色[編輯]
閩南話維基百科主要係由十幾個熱心嘅維基友嚟寫嘅,雖然人少,有時啲字句拼錯咗冇人發覺,不過整體文章未至於有失偏頗.佢啲文章好多寫閩南同台灣嘅文化,亦都寫下化學,生物同埋唐話嘅文.除咗開閩南文化,世界各國同中國大都市嘅文都佔番咁上下.
畀人鬧嘅地方[編輯]
有啲人質疑閩南話維基百科,例如用嘅字.
漢字化觀點:
- 用拉丁字母寫嘢,俾人話想脫漢或者去中國化.
- 閩南話屬於唐話,應該用漢字.
- 識白話字嘅人少得滯,可能寫出嚟嘅嘢唔夠中立.
- 好少深筆字話係閩南話讀唔出而其他唐話就讀得出.
- 漢字系統本身有造字呢味嘢,如果唔識寫正字,都可以作個字落去.
- 漢字能夠容得落唔同音,如果寫白話字會令同一個字係唔同口音嘅閩南話方言中拼出嚟嘅字唔同,而且令閩南話維基百科變成「漳泉話維基百科」,搞到同樣係閩南話一種嘅潮州話好難寫入去而去開多一版(潮州話版曾經開過測試版,不過而家已經夭折).
- 外來語,外來譯名,科技名詞呢啲閩南話訓讀音可以表達出嚟,冇話讀唔出.
- 用漢字寫唔出唔代表冇字可寫
拉丁化觀點:
- 閩南話目前重未有統一用字,就算有字好多都係借音字,唔係本字.
- 用漢字會引發寫邊隻字先算啱嘅命題,反而移開視線.
- 白話字都用咗好耐,連鬼佬都得用呢種字學閩南話,冇理由自己學唔好.


text:
櫻桃小丸子動畫電影「來自義大利的兒童」係台灣上畫嘅時期,無論係為電影上畫前做暖身,定係上畫後嘅熱潮延續,係台灣都陸續出現好多櫻桃小丸子嘅合作活動,包括小丸子30週年路走各舉辦咗台北場同高雄場,小丸子授權商品快閃店等.都有商家順勢係台北開咗一家小丸子主題餐廳.都因為呢啲有關活動,短時間內在網路上發起一波小丸子迷周圍打卡影相嘅風潮.
而集比呢次都跟上次熱潮,精心打造獨一無二,櫻桃小丸子周邊商品—立體造型手指USB,期望喚起過去小丸子伴隨住我哋童年嘅嘢,都更希望吸引新一代後生仔嘅目光,燃起想要收集嘅慾望.
係製作小丸子手指USB嘅時候,係商品嘅打樣,校色過程中經過反覆咁確認,因為作者對於角色意念嘅堅持,就無論身型曲線,膚色甚至係細節都有一定嘅要求,甚至會利用到原稿手繪方式做溝通.
無以往櫻桃小丸子周邊商品多數係筆類或者係公仔類,而今次我哋推出小丸子立體造型手指USB,未販售而預早曝光係小丸子台灣代理商社群粉絲頁上就造成廣大迴響,好多粉絲紛紛喺下面留言「實在太得意!」,「邊度買?」,「跪求買啲~」
小丸子授權商品,除咗係百貨公司快閃店有賣,手指USB嘅地方,集比嘅社群粉絲專頁上都同樣有販賣,卑鐘意小丸子嘅客人係收到貨嘅時候,都紛紛咁開心咁留言,如下圖:
櫻桃小丸子手指USB係度做首波銷售嘅時候,短時間內就搶購一空,造成訂單追加嘅情況.集比認為,手指USB本身俱有快速存取同方便攜帶嘅優點,實用性高,而熱門卡通人物嘅立體造型,更加具有收藏價值.而今次我哋設計嘅小丸子造型並結合手指USB嘅概念,確實捉住唔少丸子迷收集嘅慾望.
其實《櫻桃小丸子》漫畫於1986年首次連載,曾被改編成兩部動畫,三套真人版電視劇,三套戲同多款電玩遊戲.而《櫻桃小丸子》電視動畫篇於1990年首次播出,到而家仍係持續播放中.怪唔得小丸子粉們係無論男女老少都有呢!


text:
畢業禮物送咩好呢?每到畢業季,身為學弟妹,家長或係校方嘅你,總係煩惱到訓唔好,食唔好嗎……
以下幾個畢業禮物選購步驟,等你送嘅畢業禮物唔會俾人馬上丟入垃圾桶,仲可以得到收禮人嘅青睞添!
首先,有幾個point你需要注意
1.實用性程度
禮物唔可以只係觀賞用,實用性有時都係禮物好壞嘅衡量方式,例如花雖然美,但係實用性就冇咁高.
2.美觀程度
如果送有實用性,但外觀唔太好嘅禮物有時都會令收禮人尷尬嫁.舉例:萬年曆,馬桶刷等超實用但收到會嚇親人嘅嘢.
3.實用同美觀程度嘅平衡
其實實用性同美觀都係好主觀嘅嘢,但係送出平平均均嘅嘢,打安全牌,總比花心思送禮但得唔到想像中嘅笑容嚟嘅好,偶爾可以專注睇下網路上為各種禮物所做嘅投票.
4.符合禮物寓意嘅程度
針對唔同嘅節慶送出符合節慶寓意嘅產品,令禮物唔會變得太突兀,舉例嚟講,總唔可以將情人節禮物當畢業禮物送俾學長姐掛.(笑)
綜合以上,可以做個簡略嘅統整:
如圖嚟睇,雙贏嘅禮物就係有造型嘅尿袋,尿袋一方面係現今手機族必備嘅產品,有造型嘅款式令成個產品本身更加加分,如果唔打算送尿袋,揀創意,有造型嘅實用商品都係唔錯嘅選擇.
中規中矩嘅產品少不免就係文具用品同包裝精美嘅食物,重食嘅人肯定買食物嘅,而文具用品一般人大都會用到,如果係有紀念價值嘅,都可以列入送禮清單.如對方係男仔,可以揀電子產品類嘅禮物.
最後,唔實用又唔美觀嘅嘢,本人,我,仲未諗到有呢種咁冇價值嘅禮物喎.
如此一嚟,畢業禮物總算有d頭緒啦掛?無論咩場合,揀個好禮物等自己同對方都開心喇!


text:
簡介 AMSTERDAM 荷蘭阿姆斯特丹
首先 Amsterdam 物價幾高,應該話成個荷蘭對旅客黎講,除左超市外,乜都貴,尤其Ams,酒店特別貴,食(餐廳)偏貴,交通貴,特別係長途車 (當然識用ov chip會平d,而用group ticket既佢會變到超抵).總括黎講,貴,狂食遊客錢,但總有方法跟local做法慳到同控制洗費,點做到,我會係歐遊budget篇分享
語言方面,起碼九成人都識英文,口音易聽,溝通唔成問題,但好多時d野都唔寫英文,包括路牌,超市貨品 etc 但都唔是大問題
開始
首先,到左Amsterdam ,未去酒店settle down,行裝好輕,於是閒逛下車站外先.
車站好靚,靚到我為佢買左個磁石
頭先係屋企塊磁石版影既
一出,哇好多人好多車,旺角咁,真係無乜歐洲城市有呢度咁熱鬧,行兩步會有人阻住你,過親路都要睇實有無車,仲要顧埋電車,但最伏一定係當地既又快又突然既單車,完全唔讓人的 ,小心撞車
一過馬路就會見到呢個好標誌性既景觀,呢個係最後果日影既,好天
現實睇好奇特,d屋好似玩具,又斜又歪咁,你會覺得好假好似積木,可能要親身睇過先明
到達果日天氣陰沉(感覺荷蘭7成時間都咁),就咁樣,都差幾遠 加上天氣差就無乜心情慢慢影
對住呢個景既係一列手信店同M記,仲隱藏住sex museum,路過左都唔覺
我地好鐘意行手信店,於是已經買左堆磁石,我去每個城市都會買磁石(有d地方買唔到啱既 ),儲左應該九十幾個
好多都好靚,選擇困難嗚哇,最後買左呢幾個!
痴線呢d腳真係可以好似風車咁轉
木鞋都係呢度好常見既手信
另外仲有好多荷蘭餅果d,我幾鐘意食,可以試食左先決定買唔買
我無影低,google左張頂住先
亦有好多大大舊芝士,不過當然係芝士專門店先買啦
另外仲有大麻紀念品既,都係睇下就算
雪糕都有,痴線究竟係咩味,一定好臭
行完一輪,決定近近地去個Sex Museum先,由於skip左都唔知,兜左一餐路後,原來係m記果行野度
(歐遊百幾日遊記)荷蘭 Amsterdam 篇 (二)Sex Museum
(歐遊百幾日遊記)荷蘭 Amsterdam 篇 (四)紅燈區記趣


text:
我都係因為胡杏兒同Kev Yiu有合作先識Kevolie呢個婚紗品牌.去到舖頭覺得其實件件都好靚,都唔知邊件先真係靚😂😂一開始揀唔到,但佢地係好專業,會即刻會問你係邊到擺酒同埋婚禮個主題係咩💡.我地一講迪士尼,佢地就已經話要搵D dreamy d, 夢幻D既裙去配合返個場地同埋主題.跟住佢就攞左一條裙俾我睇,又可以好清楚咁講到個設計師嘅設計理念,係跟住美人魚去做.條裙有D bubbles,唔係純白色,而係有少少幻彩咁樣,好靚好特別😍 雖然佢地都係偏貴,但佢地好熟每條裙嘅background,會俾到D好實際好有用嘅意見,又會聽你講野👍🏼 到左big day個個都讚好靚好match,好似真係童話世界咁樣🏰.呢個quality同埋有咁好嘅service黎講價錢真係好合理!👍🏼閱讀更多
因為我想bigday當日可以多D時間留係Ballroom,所以就淨係要兩套衫,咁我一日內試哂我list嘅5間,每間都係試兩三套咁樣.因為其實之前影左pre wedding,我唔想重複著返個D款,所以都大概知自己要咩款.咁到我去到kevolie試,應該係第三四間,咁我細佬陪我試,一著上身,佢就話係尼套喇,咁我都好中意,雖然同我想像中嘅款係唔同.
我係個到揀左一條紅色同白色,都好靚好中意.同埋佢地俾左好多意見,佢直情教埋我要點著呀,點拎呀,甚至我outdoor pre wedding,佢地都教埋我路線要點呀,又whatsapp我俾下意見咁.佢地真係好friendly,好好!閱讀更多
- 尖沙咀金巴利道50號


text:
Working Mom專訪-我最鍾意DIY可愛頭飾同BB扮靚靚 !
從事設計工作嘅媽媽 Rush Mom Nat ,同好多Working Mom一樣,每日早出晚歸, 雖然工作好忙,但都盡量想爭取時間陪伴玥玥BB.
閱讀全文
玥玥依家 9個月大,成日笑得好甜好可愛,Rush Mom Nat話自己一放工就即刻飛奔返屋企,攬住玥玥:「工作會令我擁有屬於自己嘅時間,但返工時我都會好掛住玥玥,同會因為錯過見證好多BB 嘅第一次而覺得可惜,好似佢第一次識喺坐廁去便便,都係我媽媽影相畀我先知.仲有我餵母乳,但只能喺公司泵奶,少咗餵哺BB嘅親密接觸.」
時間有限,而BB長大得好快,令Rush Mom Nat更格外珍惜同玥玥每分每秒嘅相處時光:「每次玥玥攬住我錫,同埋一齊照鏡笑,我都覺得好sweet好開心.」
同BB扮靚靚亦係Rush Mom Nat最珍惜嘅親子時光,因為玥玥依家少頭髮,Rush Mom Nat想幫佢扮靚靚,所以尋覓好多唔同款式嘅頭飾,頭帶,仲會設計獨一無二嘅精緻頭飾畀玥玥戴: 「我會喺日本買花布,同埋我公司喺荔枝角,我會趁lunch時間趕去深水埗『布街』搜購薄紗,絲帶同各種配件,夜晚玥玥瞓著之後就開始去整頭飾,由畫草圖,剪裁布料到縫配件,整1個頭飾要花上2個鐘去完成,都幾花心機架!但每次出街玥玥頭上都戴住媽媽一針一線自製嘅頭飾,配上唔同嘅衫仔,真係好可愛,仲有好多人話好靚,問我邊到買,點樣整,令我好有滿足感!」
呢啲就係Rush Mom Nat為玥玥設計嘅可愛BB頭飾.
其實Rush Mom Nat以前都試過幫人設計飾物,不過因為之前工作忙,就將呢個興趣放低咗,依家因為有玥玥呢個可愛model乖乖戴住,所以就算捱眼瞓都努力去整.Rush Mom Nat仲話希望將來可以開網店賣BB頭飾,鍾意嘅媽媽都可以作為送畀BB嘅小禮物.
一個小小嘅手作頭飾,可以體會到一個忙碌媽媽對囡囡嘅心思同愛意,真係好值得欣賞呀!
show less


text:
我宜家系一名香港大學生,年齡22歲.從我懂事以來,我嘅牙齒就一直唔好睇,經常被同學拿來開玩笑,雖然我知道佢哋系講笑嘅,但係我嘅心里仲系有點唔舒服.那個時候我就一直好想去箍牙,但係家裡條件唔系好好,所以我就打消咗嚟個念頭.長大咗我更加注意自己嘅形象,每天睇到身邊嘅朋友牙齒都系齊齊整整,心裡壓力大加上自己嘅虛榮心作怪,平時我都冇笑,都係一臉嚴肅.所以那個時候連girl friend都冇.最後經過心裡之戰,我選擇箍牙.對於宜家嘅我來講,我可以通過自己嘅勞動去賺箍牙錢,嚟個使我更加堅定自己嘅選擇.經過網上一番咨詢,對比,最終我來到深圳維港歡樂口腔醫院.
嚟次箍牙系我第一次過關來內地睇牙,心裡仲系有點唔放心.我聽講內地人并唔好相處,而且對於佢哋嘅醫療水平,我都唔系好清楚,只從網上對比得知唔錯.但係,想到我嘅牙齒可以變好,到時仲驚冇女朋友乜,想到嚟個就會好開心.喺羅湖過咗關之後,我就睇到醫院嘅司機系美味軒茶餐廳門口等我,一路上司機還同我聊天,完全打消咗之前嘅顧慮.到咗醫院,醫院嘅設備同服務也系沒得講,我表示滿意.令我有一種賓至如歸嘅感覺,好評.
我拍咗片之後,醫生講咗我嘅牙齒情況,我系牙齒上顎突出,睇起來有點齙牙.好在我嘅牙齒冇乜其他問題,嚟個減少我唔少嘅開支.另外,我唔太喜歡金屬箍牙,加上money比較緊張,所以醫生建議我選擇陶瓷箍牙,嚟個比較舒適,美觀度也唔錯.對比之下,我就選咗佢.最開心嘅系醫生同意俾我分期付款,首付交百分之六十嘅費用,剩下嘅費用每次複診時交五百蚊,直到矯正完成,嚟樣嘅話,我就唔會壓力太大.宜家想起來,我覺得內地嘅人都唔像流言講得咁差,都係幾好.取模確認方案之後,過咗一個星期后,我就去複診上托槽.
宜家如果你見到我,都會覺得我比之前更加confidence,更加靚仔,悄悄話你知,現在我仲有女朋友啦.心裡好開心,因為牙齒變好之後,整個人變得更加開朗活潑,所以自然而然就會有女朋友啦.如果你仲被牙齒所煩,我都系希望你可以早日去箍牙,早點找到girl friend.
相關推薦
《深圳箍牙收費幾多?》
《牙套有邊D類型》


text:
嚴選健康零食過足口癮 杏仁餅係香港人不二之選
- Magical
- |
- 2019-02-26 10:18:31
- |
- 45
- |
- 個人旅遊
成日都聽到啲人話食零食唔健康,尤其是好多父母已經唔畀啲細路食零食,對於我呢啲咁鍾意食零食嘅人,要我戒口唔食,簡直慘過死呀!咁不如我地揀啲健康零食嚟食,咪兩全其美囉!經過我尋尋覓覓後,我就力推香港人必食過嘅杏仁餅呀!呢種人人都識嘅澳門手信,絕對可以作為健康零食嫁!其實我一早就知好多澳門人都好鍾情杏仁餅,佢哋一早已經當咗佢係健康小食咁食,好似下午茶食幾件,好味又飽肚,其實我就話最適合繁忙嘅香港人,容易食兼健康,就等我解構下杏仁餅嘅好處啦!
首先杏仁餅係香港同澳門都有好多唔同嘅牌子選擇,但想要食得健康,用料係好緊要嘅,一定要揀係天然有機嘅優質用料,我試過咁多種,就最推薦英記餅家嘅杏仁餅,因為佢哋係精選泰國嘅優質綠豆,同埋嚟至美國嘅杏仁,仲配合好多唔同嘅健康配料,好似瑤柱,元貝,黑芝麻等等,最冇得輸嘅係海藻糖健怡杏仁餅,好多人食零食都驚佢好甜有好多糖份,又肥又唔健康,而英記就好創新咁用海藻糖代替蔗糖,就算唔可以食甜嘢嘅人都可以享受健康小食啦!而且佢哋嘅食物仲要唔添加防腐劑,而家真係好難搵到冇防腐劑嘅零食㗎!
既然講得係健康零食嘅杏仁餅,最主要好處係杏仁餅用綠豆,杏仁,堅果等所製成,綠豆,杏仁同堅果都係有益身體嘅食物,對於身體都有好多好處,尤其係杏仁,不但有助預防心臟病,仲可降低低密度脂蛋白壞膽固醇!至於綠豆,好多人都知係清熱解毒嘅好食物啦!而其他堅果類嘅配搭,堅果裡面含有氨基酸,同大腦發育息息相關,對大腦有很好保養效果嫁!所以我成日都講, 與其斬腳趾避沙蟲,要戒食零食咁辛苦,不如搵啲健康零食嚟食,食得開心又唔怕傷身,咁先係WIN WIN嘛!!


text:
就連換鞋區都設計得特別靚!
芊芊「哥哥,等埋我呀!」
我最深印象係呢段入口的一小段路,用了投射裝置將海底影像射在地上,佢係一條Animation,真係見到D小金魚喺度游來游去!
兒童洗手間就在入口旁邊! 十分乾淨舒適
以鯊魚為題的Playhouse唔多,相信除咗恐龍之外,鯊魚就係小朋友另一至愛 .
場內設計到好似海底一樣,小朋友一入去就經已好開心周圍跑,裡面有個好大嘅海盗船同鯊魚造型的裝置.
呢條透明瀡滑梯好刺激,而且仲發現有個好處,就係當有D BB仲細個,佢哋唔敢瀡落去,呢個透明位可以俾媽咪好放心咁睇佢小朋友喺裡面情況
呢個鯊魚口簡直係打卡位!小朋友爬到最頂瀡過旋轉瀡滑梯,由呢個大大鯊魚口瀡出嚟! 佢哋兩個扮俾鯊魚咬,妹妹直情演得入型入格!
適合較細的小朋友遊戲區
另一邊仲有攀石牆,小朋友玩嗰陣要小心D,唔係驚佢跌落嚟,係驚佢跌落嚟壓親其他人,哈~
兩個嘢好似放監咁! 講飲講食冇興趣,但係講玩就幾攰都即刻醒哂!
唷噓~~
彈床係妹妹第二最愛啦(打韆鞦係第一!),屋企張床都就嚟俾佢跳爛!唔該你喺度跳飽佢
如果驚太細小朋友唔啱玩,呢度都有個BB小天地,裡面有齊所有訓練大小肌肉嘅玩具,如果拖住個細又唔知大個件出邊玩成點,呢個潛水艇造型嘅BB空間有大大個窗口可以俾你見到出面小朋友一舉一動,十分放心!
玩到咁上下我哋就去參加手工藝工作坊,這個工作坊係主題房間包埋,配合房間主題做出兩件小作品(當然Walkin或者普通房間住客也可參加,不過就會係做其他手作)
酒店客人需要$100/其他客人則$120,這個主題客房並不包括在內,需要額外付費
看看小朋友的製成品幾靚! 大家可以選擇自己鍾意既手作去完成
隔離仲有張迷你乒乓波枱可以俾小朋友玩
至於電車主題房間的我哋會做兩件小手作,一件係木製電車模型,另一個係設計環保袋 .
多謝酒店預先為我兩個小朋友預備的小禮物!
兩個都好有心機跟住姐姐一個一個步驟咁完成,估唔到雞手鴨腳的芊芊,人仔細細都可以唔駛媽咪幫手自己砌好架木電車!我哋讚佢嗰陣仲陰陰咀笑咗出嚟
跟住再設計電車主題環保袋,哥哥真係畫得超美!我覺得定番個價都有人會買(至少仲有我呢個顧客)
芊芊畫完就急急腳再跑番去玩,無限次瀡滑梯同跳彈床,因為呢個時侯六點幾,大家都去咗食Buffet,我哋好似包咗場咁!之後哥哥完成埋個手作再加入,剛好另有一家人喺度玩,哥哥同芊芊都有個對手一齊喺度玩伏匿匿!真係玩到癲哂...
剛才工作坊兩個小朋友的製成品


text:
K歌app唔係咩新嘢,我間唔中有用headphone咪唱K歌逹人.不過近排好多朋友,甚至連唔唱K嘅同事都去淘K歌神器.我都忍唔住上香港格價網搵香港行貨買,睇相有分別,但用其實又分別不大,爭百零蚊,叫做有香港代理1年保養囉,電子嘢,撞手神,高仿都未必會壞.係代理話真有laser貼紙,或者有代理右邊個貼紙,機身平滑同埋有產品專利號,假果啲聲再「浮」啲喎,冇認真研究.同事話去羅湖100人仔有交易.
一路用K歌達人自娛冇理share俾人問題,但朋友whatsapp俾條mp3我,我都唔識俾返佢.
於是試天籟K歌,connect枝咪好簡單用返IOS個bluetooth就得.點歌後就識自動喺咪出你把聲同音樂聲,個人認為夠大聲.
但到錄音呢,唔關枝咪事,係IOS同Android都唔support bluetooth in條人聲(未爬文,或者有其他app得),一定要用佢條線插咪同iphone/ipad headphone位先得.問題就嚟喇,
音樂太大聲會撞曬咪,太細聲根本聽唔到,發覺自己都甩曬bit,而錄人聲太細聲,即使已校100,之後校細echo,校大音樂係冇問題嘅,亦都冇V聲,同普通headphone個咪錄一樣好太「風」聲,可能我揀咗「錄音棚」音效模式,不過噴咪聲就好咗好多,兼冇曬啲呼吸聲添,其實應該唔係好事.錄音感覺有少少delay,太大聲會拆拆哋,不過強國嘢嚟計,OK啦.
然後保存.同小米盒子一樣,大陸嘢係好難用正常邏輯去諗明,點解唔係我的主頁,斷估係英文local drive去垃圾翻譯為「本地作品」,天籟已經算就IOS,喺呢度可以俾你導出.
上網爬文可以用裝iTools(試咗都ok啦),要小心唔好同時裝埋好多垃圾落PC.但其實用返PC iTunes就得.
file無論save乜,齋音樂,mv都係出MP4 format,要用返是但一隻mp4 to mp3 converter先得.
正常應該save條聲就係導出mp3啩(要試吓).
音樂比人聲大,我將人聲校85,音樂55都ok.之後可以上網搵任何edit audio file嘅equalizer去搞搞.例如:NCH隻WavePad Sound Editor.不過我未摸熟邊個Hz要boost邊個Hz要fade住,唔理住.
反正將個file e俾自己,喺IOS開email,save file再share返落whatsapp就得.
都幾煩:)
呢首薯話合格,冇執過任何嘢,開心些牙:不過又由mp3轉返mp4都幾無聊(._.")


text:
戥穿石
戥穿石喺一場婚禮裏便,除咗伴郎之外,係一班陪住新郎,幫新郎打點嘅男人.因為戥讀鄧,所以亦都有人寫做鄧村石,鄧穿石.亦有人考訂寫做幐豬石.
戥穿石通常係新郎哥老死,好好朋友,又或者係親戚來.其中一個最熟嘅就做伴郎.
個名起源[編輯]
戥穿石據考據,係由戥豬石而來.豬仔拎去市集買,都會用擔挑.豬仔就響擔挑一邊籃,而另一邊呢,就放響舊咁上下重嘅石來戥返勻兩邊重量.所以呢舊就叫做戥豬石.因為呢舊石只係用來陪豬運出去買,所以啲就變成陪襯,豬買完就無利用價值,可以掉得.後尾講講下就由戥豬石變成戥穿石,意思係陪襯咁解.
因為新郎娶老婆都要人陪住,呢班人就叫做戥穿石,上下打點,飲完酒後就無用,所以畀人比喻做戥穿石.
做嘅嘢[編輯]
唐人[編輯]
戥穿石係來幫手同新郎搞婚禮,同新娘姊妹夾手.婚禮開始幫手接新婚.婚宴幫手接待安排賓客.有時亦都幫手主持婚宴.
英式[編輯]
英文戥穿石叫Groomsman.戥穿石幫伴郎手搞夜晚個派對,行禮幫手帶位,陪姊妹行敎堂同接待.有時亦都同伴郎做婚禮短講.同伴娘或者單身女賓客跳舞.
軍官婚禮就會有隊揸劍做戥穿石呢個角式.呢班戥穿石通常係同一班一齊同事嘅軍人,同軍官好好朋友嘅.佢哋會響劍做成栱門,畀新人同賓客行過.


text:
日本一社長談論任天堂同Sony對待細廠嘅態度大不同:"任天堂有實際行動照顧我哋" 精選 推薦
"本來SNK Heroines Tag Team Frenzy就諗住會出PS4版,但喺舊年Gamescom同任天堂開過會之後,SNK嘅高層基於任天堂希望呢隻game可以喺Switch獨佔推出,突然提出取消PS4版嘅考慮,呢個正正成為日本一,SNK同任天堂良好合作嘅開端.雖然最終SNK Heroines Tag Team Frenzy會出PS4版,但喺歐美地區實體版剩係會出Switch版,任天堂亦都保證會購入大部份嘅實體版."
"可以預期同一款遊戲如果PS4版同Switch版同步推出,NS版嘅銷量可以達到PS4嘅兩倍!好似魔界戰記5,Switch版雖然比PS4版遲兩年推出,但依然有唔錯嘅銷量,其中最大嘅原因係Switch帶得出街玩,特別係Sony已經徹底放棄咗掌機市場.喺任天堂充足嘅協助底下,除咗SNK Heroines Tag Team Frenzy,我哋已經開發緊唔少Switch專用嘅產品.相比起Sony就顯得無咁友善,佢哋主要係投放資源協助日本嘅大企業,而且喺PS4不論實體定數位遊戲都好大競爭,反而喺Switch細廠仲有賺錢嘅空間!"


text:
覺唔覺得素顏嘅女仔係最pure
-
mr.bean999 last edited by
作為一個男人 我覺得女仔唔化妝係最靚 就算臉上有少少皺紋 雀斑 都唔會介意 因為我覺得化左妝嘅女仔就好似比世俗污染左咁 一d都唔pure 如果一個唔化妝嘅女仔我會加好多分比佢 因為pure嘅女仔真係好吸引
-
JACKY118 last edited by
我覺 有時見到d學生妹吾化妝果種pure真系勁吸引 好有初戀既感覺...
-
robot last edited by
JACKY118 said:
我覺 有時見到d學生妹吾化妝果種pure真系勁吸引 好有初戀既感覺...
我果陣中學暗戀緊個女同學 好pure好true
但上個月中同gathering見返佢化哂妝甘 真係扣哂分 化左妝成個港女咁
-
poohpooh last edited by
你估我地想化妝咩 又要人靚又唔比人化妝 有時有斑又去唔到先搽少少遮瑕 咁樣都要比你地嫌...
-
orangejuice last edited by
poohpooh said:
你估我地想化妝咩 又要人靚又唔比人化妝 有時有斑又去唔到先搽少少遮瑕 咁樣都要比你地嫌...
如果好似樓主咁 吾介意有瑕疵都無所謂
但如果吾比化妝又嫌三嫌四真係好黑人憎
不過我之前男朋友都係咁 但有樣野好 佢寧願比我去做facial都吾想我化妝 之後我就去左perfext medxcal做左picoway 好多人都話我皮膚好添


text:
今年係我第一年約埋幾個瑜伽導師朋友參加 IRIS 大型健康節 (我知我有點兒out),點解我咁遲先知道呢? 我都唔知.但如果舊年我喺香港,我應該都會參加呀.所以今次我只可以作為首次參加嘅入場者去分析一下呢個活動究竟值唔值得去.
戶外瑜伽課堂感受
首先點解我會被吸引去呢個活動呢,好大程度上,係因為有些熟悉的導師面孔,知道他們有著深厚嘅經驗,諗住學習下.但呢個諗法,好快就證明係同想象有出入.其實唔關人事,係我無考慮到,地方咁大,咁多人,導師可以控制場面,但未必會有好多嘢俾你學,因為最最最珍貴嘅教學,其實係老師同學生嘅關係.特別係 acroyoga, 台上示範完雙人瑜伽的難度動作,就叫台下人去練習,沒有足夠的助教.基本上只有本身已經玩開高難度瑜伽嘅參加者做到.
活動設施夠細心
有一樣嘢活動單位係做得好出色同好體貼,就係場內嘅設施喇!包括有贊助商提供嘅防曬粉同 body spray,可以降溫防曬.雖然我最後都係曬到背脊一達達呀救命,跟住個背心痕唻曬…另外,場內亦有足夠嘅分類垃圾桶,又有環保嘅添水機,唔售賣膠水樽嘅水.呢啲細節都係做得非常好.
Fitness 課堂
至於 fitness district,簡直係我當日嘅大亮點呀.因為澎湃嘅音樂,再加上連我都可以跟到嘅 Zumba 舞蹈及 fitness 舞步,成班人一齊 enjoy 真係好歡樂.
由細我都係摺仔,內向,哮喘,文靜,跳舞就只會跳好subtle嘅中國舞.可能係因為驚人地點睇自己,點諗自己.但練習瑜伽後,令我嘅「海底輪」同「本我輪」更加充滿力量後,我把握每個可以公開胡亂跳舞嘅機會.因為其實^_^胡亂跳舞本身就係一種自然嘅治療,令我地同大地更親密接觸聯繫.
胡亂跳舞片:
旁邊耍樂時間
其實唻到 IRIS,更多嘅時間係同同為瑜伽導師朋友喺場內做瑜伽拍拍照.上完曬堂,跳完舞熱完身,身體已經預備好做一下深層次點的動作.拍 acroyoga 令我笑到收唔到聲,因為唔好睇照片個動作咁優雅,每次要做到動作前總會有好多蝦碌情況出現.
總結
下年如果 IRIS 再舉辦嘅話,我都會再參加嘅.因為如果早買飛,先係90蚊一日.但我應該會選擇去多d fitness district,跳多幾隻廣場舞.因為可能係職業病問題,覺得瑜伽始終係小班比較好呢!
更多:
Fitz Facebook 專頁
成日病同腎虛有關? Restorative Yoga 跟住練
[召喚馬甲線] 5分鐘Pilates Workout
考你腿部平衡力,肌耐力和柔軟度「流瑜伽」提升運動表現
[陰瑜伽教學] 肩頸救星 10分鐘 鬆膊 拉筋 去勞損
[陰瑜伽教學] 10分鐘去水腫 瘦腿 運動舒緩
Fitz Yoga 瑜伽
分享連結:


text:
去旅行時無法習慣嘅文化,美國食飯畀小費肉都赤埋
1)日本街頭小食,忌邊行邊食
以吸煙為例,佢哋都唔會做「火車頭」,而係行去指定吸煙區.較多人嘅旅遊景點例如雷門,街道兩旁嘅小食雖然非常吸引,但大家都會企喺店舖門口食完,先繼續行.
有次我去食一間雪糕店,諗住買完就走,點知老闆衝出嚟叫停我,叫我企喺門口食完先離開.呢個習慣同香港剛好相反,好多店主都希望客人買完就急急腳離開,唔好阻住做生意.
2)韓國人喜歡隨地吐痰
平時喺香港成日見啲阿叔喺公園吐痰,估唔到韓國呢種「吐痰文化」不論男女老幼都非常流行,尤其係接近深晚時間,可能好多人都飲完酒,比較容易痰上頸.我見過就連著西裝嘅年輕男士,吐痰技巧都非常純熟.除咗痰之外,仲特別多嘔吐物,大家去韓國時,夜晚真係要小心啲.
3)美國高昂小費
去美國食飯最肉痛嘅就係畀小費,如果係比較正式嘅餐廳,都會建議最少畀全單費用嘅15%作為小費.以美國嘅高消費嚟講,隨時畀小費都冇咗一嚿水.
喺香港食飯找續時,可能會將全數硬幣作為小費.但喺美國就千祈唔可以畀硬幣,連街頭表演者都一定要畀紙幣,因為畀硬幣係一種視對方為乞丐嘅表現.
不過美國人似乎已經非常習慣畀小費,我見好多人連買杯咖啡都至少會畀US$1作為小費……恕我比較吝嗇,每次食飯,我畀小費時都非常肉赤……


text:
白絲瀑布, 係輕井澤一大景點, 白絲瀑布最特別既地方, 唔係佢有幾高, 而係佢有幾闊. 呢個瀑布真係闊到用全景360都拍唔晒, 所以先至有咁多人慕名而黎. 而由輕井澤前往白絲瀑布, 係一定要搭巴士黎的(自駕就梗係乜都得啦), 但係踩單車係黎唔到, 因為白絲瀑布位於高山上面, 而山路係禁止踩單車的. 不過交通指南留番最後先講, 我地由落車站講起……
由輕井澤出發, 搭巴士約30分鐘車程就到呢度. 呢度竟然有免費WiFi, 不過唔駛驚, 呢度電話係收到爆的. 巴士站其實就係喺一間手信鋪門口, 旁邊仲有間烤魚店, 同埋厠所. 好喇, 真係去瀑布喇……
其實行上黎就好近, 5分鐘內就行到, 不過冬天條路結晒冰. 沿路滑得好緊要, 小心為上, 慢慢行呀.
白絲瀑布真係唔係好高, 大約兩個成年人咁高而已, 但係就真係好闊同埋好齊頭, 所以睇落好似一幅白布咁. 睇相睇唔出既, 睇片吧!
離開既時候, 喺你落車既巴士站對面就有以下呢個巴士站牌, 喺呢度等車就可以出返輕井澤. 襯有時間, 行多陣先.
為左等車既旅客, 呢度仲有個暖氣候車室添.
交通指南
一開頭同大家講過, 想去白絲瀑布就一定要搭巴士. 由輕井澤北口出, 2號月台就係.
其實去白絲瀑布, 即係搭去草津溫泉同一條巴士線. 車程約30分鐘, 收費¥710. 又提多次, 雖然日本既巴士係設有找讀, 但係¥5000同¥10000係唔收架. 記得唱定散紙上車.
大家見到, 每日有七班車, 除左最尾一班15:40係有去無回之外, 其餘班次當你去到白絲瀑布之後, 都有大約30-50分鐘時間比你慢慢行, 就算係相隔30分鐘嗰段, 都足夠你行同影相有餘. 不過安全計, 當你落左車之後, 記得去回程個巴士站牌度睇定回程個時間表先(見下圖), 唔好錯過左回程既班次呀! 喺雪山上面等多個拎鐘凍都凍死你.
最後, 提提自駕遊既朋友, 筆者喺草津溫泉篇
已經提醒過, 由輕井澤
前往草津溫泉
係會經過一段收費既山路, 所以非必要都唔好由輕井澤
自駕去草津
. 而呢段山路就係白絲瀑布
呢段喇, 呢段路又窄又斜仲要好多急彎, 加上冬天路面會積雪, 好難渣, 所以單車係禁止上山的. 唔信? 我拍埋片比你睇.


text:
2007年東京公幹之旅(Day 3)- Part 1
同尋日一樣,今日一大早就起身,6點50分左右又坐車鐵出去,今次主要係去東京車站同埋附近嘅皇居外苑.由於今日計劃會去幾個唔同地方,所以前一日係酒店買左一張特價東京地鐵一日券,600円可以一日內無限次乘搭東京地鐵八條線,最後計返全日坐左六程車,如果散買加埋要1,020円,節省左420円.
地鐵站內嘅自動擦鞋機,只需100円,可惜冇著皮鞋出黎
由酒店下面嘅水天宮前坐半藏門線,坐兩個站去大手町站,約需4分鐘,一出地鐵站對面就係東京車站正面,尋日去日本橋果邊係東京車站背面.
東京車站係20世紀初建築,可惜正在進行維修,俾木板圍住晒
東京車站出面街道
東京車站出面街道,呢頭係商業區,不過因為仲早,唔係太多人
東京車站內
東京車站門外嘅警崗,個警察係真人黎架
係東京車站影完相之後,照地圖向西方向行去天皇住嘅皇宮,日本人叫皇居.皇居係正東京嘅正中央,睇地圖地方真係好大架,皇居好似冇得入去,我地都只係係皇居外苑同埋護城河外圍影下相咁.
途經進入皇居外苑嘅和田倉門遺址
和田倉噴水公園,D樹好靚
皇居外苑,一邊係空曠寧靜嘅皇居,另一邊就係高樓林立嘅商業中心,好大對比
皇居外苑
皇居外苑
穿過皇居外苑嘅大街-內堀通,前面遠處係東京鐵塔
護城河內嘅皇居
皇居
皇居重地,有警察把守
皇居入口-二重橋
二重橋近鏡
櫻田門
係皇居外苑行左45分鐘左右,大約8點2就係櫻田門附近坐地鐵返酒店,8點半返到酒店,上房換埋衫再食埋個早餐,啱啱好9點半準時開會.今日只有半日開會時間,11點9開完會,12點就坐專車去附近嘅東京交易所食farewell lunch,食完lunch再去交易所交易大廳參觀一陣,再影埋張大合照,全部官式活動就完結啦,下午可以有半日時間自由活動,好嘢……
東京交易所交易大廳,平時電視見到講東京股市都會播呢個地方,不過因為而家已經係用電子交易,個交易大廳已經唔會有人係度做交易,只係用黎俾人參觀


text:
2016年9月26日星期一
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
一念素食
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
訂閱: 文章 (Atom)


text:
係一大片銀白色嘅「蠔殼田」呀!睇日落一絕.今次介紹嘅路線係由沙橋村行去豐樂圍.沿路都係濕地,有紅樹林睇,有候鳥睇,生態價值高之餘,仲可以了解下香港上世紀輝煌過一時嘅養蠔業.去完沙橋村仲可以去埋附近嘅尖鼻咀同豐樂圍,睇埋全港最大的方格魚塘.
沙橋村曾經係養蠔業重鎮.佢位於元朗最西北嘅角落,屬后海灣沿岸範圍,可以遠眺深圳南山區.沙橋村係非原住民村,處於鹹淡水交界,最適合養蠔.喺上世紀50年代之前,沙橋村村民就同對岸嘅深圳養蠔家族一齊合作養蠔.當蠔仔過左一個生長期之後,就好難再肥.所以沙橋村養蠔戶就會將蠔仔拖去深圳沙井度養.個度海水比較淡,令到蠔仔大得快D.但喺50年代中港邊界設立之後,兩地嘅合作就中斷左.今天,隨住養蠔戶退休﹑村民遷徙,昔日嘅蠔田變成左滿佈蠔殼嘅紅樹林濕地.
沙橋村下灣嘅陳祥記係村內碩果僅存嘅蠔戶.自宋代開始,佢地世世代代養蠔.一黎到蠔灘,就聞到陣陣蠔香.佢地堅持生曬金蠔,因為咁先可以保留蠔的鮮美.
行完沙橋村之後,可以繼續沿住深灣路去埋尖鼻咀同豐樂圍.尖鼻咀又名龜山,係米埔后海灣拉姆薩爾濕地嘅一部份.呢一帶係全港最大﹑全國第六大嘅紅樹林地帶.尖鼻咀嘅鷺鳥林更被評為「具特殊科學價值地點」,係香港最高級別嘅生態保育範圍.依加正值秋冬之際,仲有可能「野生捕獲」黑臉琵鷺.
過左尖鼻咀警崗後,沿住邊境路行,就會經過豐樂園.呢到有一格又一格嘅淡水魚塘,置身其中好似行緊移動迷宮,真係要望實個google map先出得番黎.
比起20年前,香港嘅魚塘已經消失左一半.近年,南生圍,豐樂圍等魚塘面對地產商發展威脅,後海灣沿岸嘅濕地亦不時傳出有人非法傾倒泥頭.大石﹑鋼根壓斷紅樹林,土地受到水泥嘅污染,侯鳥亦痛失家園.我地的「後花園」究竟仲要消失多幾多個?原來全港有成差唔多900個淡水魚塘,大部分遍佈新界西北.最為人熟悉嘅莫過於南生圍﹑大生圍.魚塘不但為我地提供新鮮食材,仲吸引唔同種類嘅候鳥黎覓食,豐富香港嘅生態面貌.行出去豐樂圍就係盛屋村,可以係到搭小巴番去.
元朗(泰豐街)乘坐 35小巴,到沙橋站落車(記得要同司機講落車),見到「陳祥記」嘅牌行入去就係蠔殼田;回程喺盛屋村搭74小巴往朗屏/元朗.
往尖鼻咀路上可能有野狗出沒


text:
我點解肯義務幫《點五步》歌曲填詞?轉載文章
2016/8/25 — 22:15
(文:陳心遙(《點五步》電影歌曲〈沙燕之歌〉作詞人,《狂舞派》及《哪一天我們會飛》監製,編劇))
本來唔想加把嘴,不過一來有人嘅回應開咗我名,二來我又唔忍心.
首先,《點五步》嘅創作同製作,同我完全冇關,我唯一嘅參與,就係寫咗《沙燕之歌》嘅歌詞,義務嘅.
其實認識我嘅唱片監製都知我寫詞唔會唔收錢,因為出道嘅時候同大家一樣被騙太多.但係當阿Day戴偉打俾我想我出手幫嘅時候,我一口應承,嗰陣我都未認識柯星沛(編按:《點五步》監製),更加唔知邊個係陳志發(《點五步》導演).
點解肯做?唔係因為覺得《點五步》好熱血好拚博,而係我覺得呢件事實在太荒謬:
《首輪劇情片計劃》政府好似好豪咁出二百萬,講明要人拍一部「商業片」,仲要批俾一部擺明講80年代同體育有關嘅戲,仲要唔准人喺出面搵額外注資.監製經驗話我知,成件事根本就係一個笑話.政府請運動員嚟做幾日Show都七百萬啦.
然後,學生組嘅設計,就係一定要一間有電影相關課程嘅大專院校認投,背後邏輯好清楚,就係「理論上」想借一部商業長片,嚟「培訓」電影不同崗位嘅人才.
好似好合理,但二百萬呢個數字呢?
我同黃修平(與作者合作多時的《狂舞派》,《哪一天我們會飛》導演)喺餐廳拗咗兩個鐘呢個問題.
我嘅立場係,如果係獨立電影,呢個數真係發達,Compare 一下鮮浪潮就知.但如果係商業片,即係意圖「拍出大眾娛樂口味,同各項技術如攝影,音效,視效,調色等等都要達專業水準」嘅電影,二百萬根本係黐XX.結果係點?就係要主創,特別係監製一舖碌盡半世影壇生涯嘅人情卡,去成就呢件事,而後來我喺一個場合認識柯星沛,亦都證實咗真係咁.
兩位發功嘅網友都在我Facebook Friend List之上,首先我要為佢哋辯護,我唔相信兩位係打手,同埋我係非常同意佢哋嘅觀點:「學生慣性無償工作,最後會害死成個工業.」至於當中製作團隊有冇壓榨,BU有冇用學分嚟威脅學生幫手,呢啲我諗無謂跟車太貼,希望盡快可以搵到真相.
至於有位Crew嘅朋友,一時衝動聲言要封殺指控嘅人,我理解佢嘅不忿,但對唔住,我未能苟同,相反應該誓死捍衛佢哋發表言論嘅自由.當事人出發點可能都係為學生同成個影業著想.我相信真理越辯越明,越打壓反彈越大呢個道理,最近咪有個人辦俾你睇囉?
講返,因為件事嘅荒謬,我決定出一點點綿力,花咗唔少時間去寫好首主題曲,去幫呢部好大機會會蝕錢嘅戲.遠嘅唔講,淨係講2015年全年同2016頭半年嘅「非合拍」純港片,票房成績只可以用「慘烈」兩個字去形容,長此下去,過多幾年好可能再冇「廣東話」嘅電影主題曲俾我寫.
作為電影製作人,冇得抵賴,一定要拍好啲戲,去吸引香港人再支持返香港電影.眼前現實係:戲院因為租金太貴,導致戲票越嚟越貴,一般觀眾係會傾向先選擇滿足眼球嘅荷李活大片.有一次,有機會同我尊敬嘅前輩蕭若元先生攀談幾句,佢話我哋呢代做港片都唔容易,形勢同佢哋嗰代相反:以前,港片只要係大製作同有大明星,票房就有一定保證,西片係小眾之選.而家啱啱相反.
荷李活製作費以十億計嘅大片,只要臨上畫前兩個禮拜谷行地鐵同Bus Shelter宣傳,開畫日票房一定係一百萬以上起跳,相反製作費一千萬樓下,兼冇大陸市場嘅中小型純港產片,開畫得幾十個場次,觀眾要等埋口碑,再諗諗吓係咪唔等DVD唔等Download先去買飛入場,仲要口碑累積,可以快得過俾戲院Cut場嘅速度,埋單五百萬已經好叻.
計計片商實收四份一左右,根本差唔多等如拍一部蝕一部,為乜?
產業北移嘅惡果,受害嘅首先係想入行嘅年輕人,佢哋連由低做起嘅機會都冇,跟住係年輕演員,冇足夠嘅本地製作,佢哋何來累積經驗,呢幾年香港嚴重缺乏年輕而有知名度嘅演員,最終輸嘅就係成個香港電影業.更準確嘅講法係,冇咗粵語為主體嘅港產片,輸嘅係七百萬香港人.
如果電影真係有濫用學生嘅熱血去謀利,咁絕對值得譴責同追究.我贊成如果電影賺到錢(唉⋯⋯),製作團隊用合理嘅方法補償返出過力嘅同學,呢個係應有之義.我支持心懷不滿嘅同學可以挺身而出,同製作團隊搞清楚誤會;我亦支持路見不平嘅朋友繼續發聲,去一齊推動影圈嘅健康發展同進步;純食緊花生嘅,言辭唔使去到咁盡嘅⋯⋯
我仍然係唔會叫大家去撐本土爛片;我亦都會虛心反省同檢討每一個對自己電影嘅批評同指教,呢個係我嘅Promise.但係,如果真係有一部勾起大家興趣嘅港產片,真心希望大家唔好等DVD或等Download,入戲院支持,如果部戲好睇,就推介俾朋友欣賞.香港嘅「文化」,而家係正在抗衡緊一對睇唔見嘅「命運之手」,我唔忍心佢死喺我哋呢一代手上:「贏就一齊贏,輸就一齊輸」.
最後多謝你咁好耐性睇完.作為一個局外人,我仍然想衷心多謝每一位出過力嘅浸會大學學生成就咗《點五步》呢齣電影,希望您哋每一位將來都有機會再圓一個又一個嘅電影夢,在香港呢一個地方.
「願你知每步每步和誰奮鬪;別再憂未能動搖命運之手⋯⋯」
#贏就一齊贏輸就一齊輸 #點五步 #沙燕之歌 #多謝浸會大學同學
(標題為編輯所擬;原刊於作者 facebook)


text:
Mrs. Wu blog
雖然無左yahoo blog, 但希望可以keep住寫blog
Wednesday, March 28, 2018
引以為傲
好耐都無update,呢幾日發生一些我覺得好proud既事,都想記底佢. 首先琴日終於收到成績單啦,考天才班出左結果,hannah考出86分,而emma居然考到96!!我發夢都無諗過佢會考到咁高分呢! 佢之前有補習開,但佢補習時都係focus得唔好,成日都好似遊魂咁,所以,佢有咁高分我真係好好好大滿足呀!跟住今日去左emma學校家長會,所有d comment都好positive, 佢好中意畫畫,老師話佢大個可能做插圖畫家,不過佢真係日日都係屋企畫畫畫,但我都keep左佢好多畫呀! 跟住今日返屋企,見到hannah比老師pick 左做scholar of the month!!我真係好引以為傲呀!雖然呢個scholar of the month係個個月都有,但我相信都吾容易做到呀!我都覺得佢有進步,雖然D spelling依舊係好差,哈哈哈!不過上次家長會,老師話佢地呢個age吾係要求佢地串字岩,係要佢地sound it out,所以spelling吾岩係情有可願. 好開心既news同大家分享,希望得閒再寫啦!嘻嘻!
Tuesday, October 24, 2017
摘生果
呢幾個星期都去左fruit picking, 上星期我地就同朋友去左apple picking 加 pumpkin patch, 不過可惜d pumpkin 麻麻, 比往年既farm無咁靚,同埋天氣都好陰天,所以去影完相pick埋apple就走lu... 而岩岩個星期就同朋友去左korean pear picking, 本身去個個farm,因為吾駛錢,所以完全係無哂pear, 又臭,總之吾去,之後我地又去左另一個farm, 好彩都吾算遠,個度D pear就好大個,又甜又juicy, 有無打針就吾知,但去到點都要pick幾個返屋企既,佢地兩個都好中意食呀! 黎緊又halloween 啦,大家既小朋友準備好trick or treat 未呀?
Friday, October 13, 2017
H&M 近況
第一日返學,妹妹喊到豬頭咁,原因係......吾中意d uniform咁肉酸,話似police wor....哈哈!😆😆😆
呢個大既就無問題,因為有裙著,無所謂😍
Wednesday, June 7, 2017
返黎啦!
Wednesday, May 17, 2017
新學校
Friday, May 12, 2017
近況
anyway, 講下呢排近況啦,點解咁得閒寫blog?原因係,我office已經搬左去long island, 而因為我無可能日日咁travel去返工,我個boss就比我work fr home 4日,真係慳左好多時間呀! 開頭都覺得有D吾慣,因為真係一起身搞掂佢地就做野,直頭吾駛出門口咁,有D奇怪架,但做做下又OK既,吾駛同人迫車,好爽,哈哈! 而我又join左係附近個gym, 決心去work out下,起碼都算係有個目標呀,哈哈!我而家多數就8點去gym, 9點返到屋企就沖個涼做野,做到大約4,5點又鬆人,有時無野做,仲可以清潔下屋企,聽下歌,hea下......都好開心架,唯一就係好似有D自閉,完全都吾駛同人溝通,不過有得必有失,睇下你自己想邊樣多D啦! 咁我多D時間做屋企野,咁我wkend又真係可以休息下,比著以前,wkend係不停洗衫揩衫煮飯洗碗,真係有D吃不消呀!所以而家可以分開D做,我個人又可以relax D, 無咁stress, 好幸運! 不過吾知可以keep到呢個position幾耐架,都係個句,做住先啦,嘻嘻! 遲下我地一家幾口上船玩幾日,真係可以休息一下啦!


text:
Teresa Mama,即係我老婆,上個星期結束左產假正式返工喇,卓欣BB揀咗9月22號出世,就只差幾個星期媽媽先有14周產假,結果而家就乖乖地去返工.
講返老婆,以前細個都唔覺做媽媽有幾偉大架,但而家親身經歷老婆懷孕到生產嘅過程,就發覺生BB真係好偉大同艱鉅嘅工作.
我建議所有男士都入去產房睇下支持下老婆,因為呢啲機會一生人可能得一次,唔好驚核突同肉酸唔入去.喺入面你可以睇到老婆點痛到神志不清.當日老婆入到產房準備生產,痛到猛問:係唔係有仙氣聞架.仲問咗幾次,雖然好衰但我真係要忍住笑,同老婆講係笑氣呀,但佢都係繼續講仙氣,就知有幾痛啦.
唔止咁呀,佢細細粒身軀真係出盡洪荒之力都搞好耐先生到卓欣出來.真係見住佢谷到塊面都紫曬,個姿勢好似睇龍珠悟空變超級撒亞人,連變嘅時間都好似悟空變超西咁幾集都未變到咁耐,我擔心佢仲多個BB,作為佢老公真係想喊,當然嗰下要忍住.
生左出嚟之後,佢無曬力氣瞓咗喺度,真係想唱返句:今天只有殘留的軀殼.要點形容呢個狀態呢?就好似你同佢講咩都係藍剔已讀不回,要充返少少電先覆到你.或者就好似OT咗十幾日,個客都仲同你講有嘢改咁.
之後經過痛苦同悶嘅坐月日子,辛苦完一輪,咁快就返工啦,收工返嚟又要照顧BB,做人媽媽真係唔易,各位做老公嘅得閒就幫下手,有咩事就學政府話更加包容下太太喇.
作者:Davis Papa
新手爸爸育有一女,現職電視台導演及網路媒體創作人


text:
第3节2010⑵015年中国复开质料市场猜测阐收234
3,复启接机械加工开质料是造造年夜飞机的枢纽手艺之1151
7,我国下机能碳纤维复开质料具有宽广开展远景71
少海县獐子岛制作船坞
年夜连迪施船机无限公司
辽宁省年夜连渔业团体公司船坞
年夜连少海船坞无限公司
中车汽建团体年夜连48两1工场
名录旅逆船舶制作厂
年夜连船舶产业劳务公司船营铆焊厂
您晓得船舶年夜连北成建船无限公司
年夜连旅逆滨海船舶制作无限公司
年夜连中近嘉洋工程无限公司
年夜连中近船务工程无限公其真机械司
普兰店市船机厂
年夜连中近嘉洋工程无限公司年夜连分公司
旅逆灵通船舶设备厂
国鸿液化气机械工程(年夜连)无限公司
年夜连船舶沉工团体电气无限公司
年夜连新瑞华船舶辅机无限公司
葫芦岛弘达船舶配套机械造造无限公司
台安县衰益中家庭机械加工小企业创业园无限公司
盘锦渤船沉工船舶制作无限公司
年夜连亿嘉船舶配套无限公司
年夜连古衰达船舶机械无限公司
年夜连金玉船舶机械无限公司
年夜连船舶沉工团体舵轴无限公司
年夜连华钝船用直轴机械造造取从动化无限公司
年夜连古达船舶机械无限公司
葫芦岛逆达船舶治金机械造造无限公司
盘锦中新加船舶配套产物无限公司
年夜连古收船舶机械无限公司
年夜连熊川船机无限公司
葫芦岛渤船机械船舶无限传闻机械造造专业掉业远景公司
营心伟华船舶配件造造无限公司
年夜连宏泰船用柴油机配套配件无限公司
葫芦岛中泰真业无限公司
营心北圆船舶机械造造无限公司
看看企业阜新市力专机械造造无限公司
年夜连古嘉船舶工程无限公司
年夜连矢家船舶工程无限公司
葫芦岛海达船舶工贸无限公司
年夜连船舶沉工船业无限公司
机械加工企业名录斗山船机(年夜连)无限公司
年夜连古广船舶机械无限公司
葫芦岛市汇中石化产物无限公司
年夜连恒疑船舶电机无限公司
年夜连矢岛机械无限公司
年夜连海欣船舶机械无限公司
鞍山韩湖机械金属无限公司
年夜连圣熠机械造造无限公司
年夜连古祸船舶机械无限公司
机械加工企业名录辽宁船舶造造企业名录年夜连龙辉机械无限公司
年夜连旅逆辽海船舶机械厂
看着企业年夜连金州金船管系造造厂
年夜连万坐船用部件无限公司
年夜连市金州区鑫宝船舶沉工无限公司
年夜连东邦船机无限公司
年夜连旅逆海沉机械厂
年夜连古杰船舶机械无限公司
年夜连宏船船舶启接机械加工电机无限公司
年夜连国明诚疑铆焊无限公司
葫芦岛市逆达真业无限义务公司
年夜连船舶沉工钢业工程无限公司
年夜连年夜协船里敷料无限公司
年夜连海达船舶辅机无限公司
年夜连东圆粗工船舶配套无限公司
葫芦岛市船舶管业无限公司
年夜连芝冈机械无限公司
阜新机械造造及其从动化市祥开船舶辅机无限公司
年夜连铁鑫工矿车辆造造无限公司
年夜连鼎泰船机造造无限公司
年夜连白日机械无限公司
年夜连宏郎机械工程无限公司
年夜连威嘉船舶配件无限公司
年夜连万秋传闻机械造造取从动化散氨酯护舷科技开展无限公司
年夜连惠诚工贸无限公司
庄河北尖船农机械厂
年夜连金海圣船用成品无限公司
年夜连北洋船舶舾拆工程无限公司
年夜连新飞船机无限公司
年夜连菱基机械无限公司
年夜连金马船用机械无限公司
年夜连市金州区船机无限公司
旅逆单兴石油化工设备厂
年夜连安辽宁达有色金属锻造无限公司
凯新(年夜连)科技工程无限公司
年夜连中近嘉洋工程无限公司钢构造分公司
葫芦岛鑫强船舶铆焊工机械造造及其从动化程无限公司
年夜连祸船船舶工程无限公司
盘锦北通船舶配套设备无限公司
葫芦岛万融船舶钢构造无限公司
年夜连云风帆舶制作厂
年夜连威通机械加工无限公司
年夜连嘉林船舶配件无限公司
盘锦鸿鑫比拟看家庭机械加工真业无限公司
年夜连嘉成产业无限公司
世永船机(年夜连)无限公司
年夜连伟云铁路念晓得家庭机械加工东西无限公司
年夜连瑞星船用产物无限公司
年夜连年夜坐钢成品无限公司
年夜连万德薄船舶工程无限公司
启接机械加工年夜连造船坞东西真业公司
葫芦岛渤船财产配备无限公司
普兰店市辽北船舶辅机无限公司
年夜连市金州区船舶仪器厂
年夜连年夜江船舶配件无限公司
旅逆年夜隆船舶电机厂
旅逆帆海设备附件厂
年夜连秋柳机械厂
年夜连白光机械厂
年夜连金州船机无限公司
机械加工企业名录辽宁船舶造造企业名录锦州帆海仪器无限公司
沈阳辽海机械厂
年夜连船用阀门厂
年夜连鑫船船舶电机无限公司
年夜连船舶配件无限公司
年夜连市船用电器无限公司
年夜连北圆船舶辅机无限公司


text:
氣泡酒(Sparkling Wine)有好多種,唔係隻隻都可以叫做「香檳」.
香檳,Prosecco同Cremant同樣係用提子造嘅帶天然氣泡嘅酒,事實上又有咩唔同?
3款都係指定地區出產先會叫呢個名;Champagne係法國香檳區出產,依照嗰區嘅法規製造,主要採用3種提子,由「傳統方法」喺樽入面進行二次發酵發製造,酵母直至完成發酵都會喺樽入面,直至要賣之前先將佢地整走(disgorge).部份酒莊為咗增加香檳嘅風味,會允許Sur lee (死酵母浸泡)嘅時間廷長,令香檳散發誘人嘅奶油/餅乾味.同葡萄酒一樣,香檳區嘅提子都有分產自唔同等級嘅田,身價都好唔同,產自靚田又靚年嘅隨時係貴到無法想像!
Prosecco係指產自意大利東北部Veneto,主要用Glera提子釀造嘅氣泡酒.造法上最大分別係第二次發酵都係喺不鏽鋼桶入面進行,然後再注入酒樽, 死酵母浸泡嘅時間短,味道偏花果香,青苹果等味道.同樣有根據種植嘅田分級數,價錢平過香檳好多.
Cremant產自法國8個不同酒區,包括Loire Valley, Bordeaux, Burgundy, Alsace, Jura,依照各產區法規生產.各個區都有最適合該區風土嘅提子出產,所造出黎嘅風格同口味都唔同.用香檳做法喺樽入面做二次發酵,時間比香檳短,氣泡都無香檳咁濃密.一般產量唔多,用香檳造法但價錢都無咁令人遙不可及.
“Champagne”, “Prosecco“同”Cremant”都會喺wine label上面出現,下次人地請你飲「香檳」嘅時候睇清楚,唔好見有氣泡就當係”Champagne“啦〜


text:
自上次陀住曉嘅babymoon以來(請參閱:12-12-2014:台北babymoon day 1.難得貴賓體驗),一直未有旅行機會,所以曉一出世就密謀要去旅行,其實係未出世已經盤算緊幾時可以第一次去旅行,真正搭飛機嘛,我哋知道馬來西亞嘅夏叔叔小女兒會下年一月結婚,我哋一家會去飲喜酒,呢個trip都ok肯定,但真係要等到一月?既然day生日係假期,不如我哋就去個短短trip牛刀小試先啦~
既然去澳門一趟都唔少錢,而且第一次帶住曉出遊要周圍行都幾累,加上之前係Facebook見到有個同事帶個仔去大澳,影出嚟啲相好靚(不過佢不嬲影相都超靚﹗),我哋都可以考慮喎~於是我就book咗一晚大澳文物酒店,連早餐晚餐package,因為想似「去旅行」,我哋個package仲包埋一個大澳tour㗎~呢個就作為day嘅生日禮物啦﹗(某程度係想滿足本人嘅去旅行欲望⋯:p)
我呢個人真係大安旨意,諗住去離島一定係去中環搭船,出發直接係屋企樓下跳上過海巴士,咁當然再一次撞板啦⋯去到碼頭先發現,冇去大澳嘅船嘅?﹗即刻先上網search,oh no no,原來屯門有船過去﹗﹗老公真係錫我錫到燶,依然處之泰然,哦,咁我哋去梅窩搭巴士啦,sorry壽星仔,居然第一個活動係行大運~今次係曉第一次搭船,但呢個人仔可能連自己搭過船都唔知吧?因為一直豬豬豬⋯那管我哋係船上食埋Citysuper嘅便當同沙律~
搭船+搭巴士都要兩個鐘,下晝四點左右我哋終於到咗大澳了﹗曉都醒咗啦~平時有街渡來往巴士站同酒店,原來假日全部船都用嚟載遊客去睇海豚,我哋唯有行路去啦~行過一次唔算遠,之後出入幾次我哋都係靠雙腿啦﹗
行路有行路嘅好處,除咗可以睇下風景,影下相之外,仲可食周街買嘢食,呢個桂花砵仔糕都好芳香呀~曉原本係咁幫住我個方向唔望鏡頭,sorry其實佢係望住舊砵仔糕,我唯有移舊砵仔糕向鏡頭嗰邊啦,哈哈~
到咗酒店嗰邊一直都超級多遊客呢,原來即使唔住宿,去大澳嘅遊客都會專登行埋過去酒店嗰邊--即係舊大澳警署--去觀賞呢個殖民時代嘅古蹟~我哋都舟車勞頓了,所以直接check-in上房休息先啦~
房間好靚呀~外牆重新修葺好靚,房間全新裝修都好靚,而我哋特別request嘅bb床都已經一早預備好啦,仲大過屋企曉自己張床添呢~媽媽要做嘅第一件事--換片片﹗因為up咗好多個鐘了,曉都辛苦啦~
呢個壁爐唔知以前係咪真係會用嘅呢?香港天氣咁暖應該唔需要吧?今日有冷暖氣,呢個肯定係裝飾之用啦~
浴室都好時尚舒適,仲有我喜愛嘅大浴缸,不過事情並冇我想像之中發展得咁順利呢,食完晚飯諗住同阿女一齊浸浴⋯點知⋯請留意下一篇blog﹗
曉都試下佢張床床先﹗good﹗夠大夠闊,轉身,張開腳都冇問題﹗
房間咁舒服,真係想hea多陣先出去行丫﹗好好享受下一家三口嘅私人空間~曉睇緊咩書書?
就係呢本講舊大澳警署活化成大澳文物酒店嘅歷史書﹗圖文共茂都幾好睇~圖入面就係我哋住嘅呢間Sea Tiger啦,原來以前係警官宿舍~
房間唔單止我哋覺得舒服,呢個人仔都覺得舒服,就等你瞓醒埋先至出去逛啦~
我哋住嘅Sea Tiger~單邊位,如果開晒啲窗的話有兩面牆都望全海景呀~
房間對出嘅海景~
有啲椅放係每間房外面,可以坐係度欣賞下海景,但呢兩日天氣都幾熱,我哋都係入房歎下冷氣實際啲~
出發﹗
以前嘅羈留室係reception嗰度,而家變成賣紀念品嘅地方~
建築物左邊嘅部份係舊建築活化翻新,而右邊嘅玻璃屋餐廳應該就係全新的了,我哋嘅晚餐同第二朝嘅早餐都係呢間Tai O Lookout度享用~
點都影下個招牌啦~
經過賣薑汁豆腐花,餓又唔係好餓,但去旅行,即使係小旅行都會想掃下街﹗又香又滑呀~
大澳文物酒店嘅鄰居係少林寺嘅武術學校,可以參加短期體驗課程㗎,有個真係由少林寺嘅師父仔嚟駐守指導呢~雖然冇同大澳診所嘅同事同熟,點都唔會白撞入去say hi,但都好奇係外面望下,終於得見廬山真面目,呢個神秘嘅醫生返兩日放四日,24小時運作嘅診所,我哋市區clinic嘅人都總會覺得好奇呢~
天黑了,我哋返去酒店,預備享用美味嘅晚餐啦~
前往其他香港遊樂blog


text:
朝早起身玩咗好耐,我叫佢自己做暑期作業,佢好乖咁自己做咗6版!當然係有誘因先咁乖啦!不過都好安慰,至少有嘢吸引到佢去主動做.
做完又對完之後,我哋就出門口啦!先去金鳳食午餐: 美式雞扒飯,要紅湯(羅宋湯),阿仔竟然話好飲,佢呢排有啲唔同咗!明明以前唔肯試或者唔鍾意嘅嘢食,突然肯試,仲話個湯好飲,雖然有少少胡椒辣,但佢都飲咗好多先話辣!叻咗!哈~
食完就出發,去又一城行街 shopping 啦!
一上到商場中庭就見到咁多咁巨型嘅公仔,Max 好興奮,叫佢去影相都十分樂意,仲會揀位置揀公仔添!
單眼單得咁辛苦…哈哈!
呢兩張都背哂光.
之後先識較返光啲嚟影.
跟住就開始買第一樣嘢啦!就係 Tsum Tsum 嘅精品同玩具,本來都唔想再買玩具車仔俾佢,但係為咗鼓勵佢,決定買嚟做獎品!
佢一開始拎住著咗紅色盔甲嘅 Baymax,之後又拎起白色 Baymax,但佢最後決定係買怪誕城嘅阿 Jack…其實佢未睇過亦唔識佢,可能覺得佢得意同特別啲!因為其他佢個個都識掛!?
呢隻豬仔刻意唔望鏡頭囉…!
其實嚟又一城主要係嚟買襪,所以第一件事係去 H&M,順便睇吓有冇 ops 啱我,可惜揀唔到.而阿仔果7對一set嘅襪仔就超抵,特價$30!!
想買手錶俾佢好耐啦!咁啱經過 Swatch,就入去揀返隻啦!反正一定會喺開學前買,就襯暑假開始俾佢戴,等佢習慣吓睇時間.
跟住去 Uniqlo 買咗兩條短褲俾爸爸,咁啱特價300蚊兩條,同舊年一樣,上次嚟睇都未特價,要$199一條,好在冇買.
然後順勢落一層去 log-on,阿仔睇啲木製裝飾品睇到好開心,仲發現有 micro-size blocks 玩添!於是俾佢玩咗大約15分鐘先走.
見到呢度又有得影相,隔離排哂隊嘅係有免費 tsum tsum game 玩!好在阿仔唔會話想玩啫…因為我最怕排隊…所以影完相跟住就返屋企啦!
期間阿仔幾乎每隔5分鐘就望一次錶,仲要報埋時!睇嚟真係好有效吓!想佢慢慢培養一種時間觀念.希望佢好快可以學識哂睇時間啦!因為而家雖然識睇但係個概念都比較差.例如問佢1點3,早20分鐘係幾點?佢會亂咁答,提佢就會答得正常少少但都可能會答咗係1點11…
佢真係好鐘意隻錶,SALES姐姐話可以戴黎游水佢都記住!夜晚見到爸爸又同爸爸分享「新寵」!哈~


text:
鬚
年幼時每朝都見老豆剃鬚,用個電鬚刨「嗤嗤」聲咁剃,心諗剃鬚呢個動作幾man,我又幾時開始需要剃呢.
已經唔記得幾時開始剃鬚了,初初剃鬚,應該只係得幾條毛仔,借咗老豆個電鬚刨學佢咁剃,三兩吓就剃完.老豆呢部樂聲牌電鬚刨呢,依家應該有大約三十年歷史,佢仲用緊,真係唔講得笑.後來,我自己又有一部電鬚刨,剃吓剃吓,鬍鬚就越長越多越長越硬.
又唔記得幾時,响偶然嘅機會下用過剃鬚刀之後,從此就同電鬚刨講拜拜.濕剃除咗比電鬚刨剃得更乾淨滑溜之外,從剃鬚膏果種微涼到剃鬚刀刮落嚟果種灼熱再到鬚後水果吓冰涼,簡直就係一種享受,不過平價嘅鬚後水真係好難頂.以前,我用有兩塊刀片嘅剃鬚刀.後來,某剃鬚刀牌子嘅研究人員花咗幾千萬去研究點樣可以令把刀更貼面剃得更徹底,研究結果就係加多一塊刀片.依家市面上更有五層刀片嘅剃鬚刀賣添.不過我覺得,三層刀片就夠,再研究嘅話,不如研究更耐用嘅刀片仲實際.
見一啲意大利男子留一條幼幼嘅鬚根好鬼有型,就好似巴治奥咁.不過呢,中國男子留鬚根通常都唔係咁好睇,始終中國男子唔多係粗獷型.又不過呢,又有啲女仔又鍾意男人留鬚根果喎…
有幾會嘅話,聽蔡瀾講,光顧吓啲上海式剃鬚先,應該會好正.